
PREFAȚA AUTORULUI 


În scrierea acestui masiv tom, dorinţa autorului a fost să descrie personajele 
eminente şi evenimentele remarcabile din analele noastre, într-o asemenea 
manieră încât TINERII să ajungă să le cunoască din plăcere. În acest scop, 
în timp ce în aparenţă relatează aventurile unui scaun, autorul îşi dă silinţa 
să urmeze un fir distinct şi continuu de istorie autentică. Scaunul trece de la 
un personaj la altul, ajungând la cel despre care scriitorul consideră că 
tânărul cititor ar trebui să aibă idei vii şi familiare, şi ale căror vieţi şi fapte 
îl ajută să zugrăvească cât mai pitoresc tabloul acelor vremuri. Cu pas ferm, 
ca de stejar, se târăşte cu sârguință de la o scenă la alta, părând că se 
împiedică mereu în drum, cu cea mai nevinovată mulţumire, oricând un 
personaj istoric are nevoie de un scaun. 


Nu există nici o cale prin care umbrele nelămurite ale bărbaților şi femeilor 
dispăruți să prindă viaţă, decât legând închipuirea lor de imaginea casnică a 
unui scaun de lângă foc. Ceea ce ne face să simţim că aceste personaje 
istorice aveau o viaţă de familie şi nu erau înconjurate doar de veşmintele 
reci ale activităţii lor exteri-oare, pe care suntem tentaţi să o asimilăm cu 
existenţa lor. Dacă autorul va reuşi să redea acestea înseamnă că a realizat 
un lucru de seamă. 


Lăsându-i la o parte pe Bunic şi pe ascultătorii săi şi trecând peste 
aventurile scaunului, care formează mecanismul aestei narațiuni, nimic din 
paginile următoare nu poate fi considerat ficțiune. E adevărat că autorul şi-a 
asumat câteodată dreptul de a umple contururile istoriei cu detalu din 
imaginația sa, dar care, speră el, nu pângăresc şi nici nu denaturează 
adevărul. Credinţa sa este că această povestire nu va fi considerată a 
exprima idei şi fapte de care cititorul va simţi apoi nevoia să-şi curețe 
mintea. 


Marea îndoială a autorului este dacă a reuşit să scrie o carte ce poate fi citită 
de cei din clasa căreia i-a destinat-o. A face această narațiune plină de viaţă 
şi amuzantă pentru copii, cu materialul rigid pe care îl constituie sumbrii şi 


asprii puritani, împreună cu descendenţii lor e la fel de greu ca a fabrica 
Jucărioare delicate din granitul şi stâncile pe care s-a ridicat Noua Anglie. 


PARTEA I 


CAPITOLUL I. BUNICUL, COPIII ȘI 
SCAUNUL 


BUNICUL îşi petrecu întreaga după-amiază şezând în vechiul său fotoliu, 
în timp ce copiii îşi vedeau de jocurile lor, câteodată mai departe, altădată 
mai aproape de el. Uneori s-ar fi putut spune că Bunicul doarme, dar, şi 
când îşi ținea ochii închişi, gândurile sale erau cu micuţii ce se jucau printre 
florile şi boscheţii din grădină. 


Auzi vocea lui Lawrence, ce pusese stăpânire pe un morman de crengi 
uscate, pe care grădinarul le tăiase din pomii fructiferi, şi din care construia 
acum o căsuţă pentru verişoara sa Clara şi pentru el. Auzi şi vocea veselă a 
Clarei, în timp ce plivea şi uda stratul de flori ce îi fusese dat să fie numai al 
ei. Ar fi putut să numere fiecare pas pe care Charlie îl făcea împingând 
roaba de-a lungul aleii cu pietriş. Și, chiar dacă Bunicul era bătrân, cu părul 
nins, inima îi tresăltă de bucurie atunci când Alice intră în încăpere vioaie 
ca un fluturaş. Se jucase pe rând cu fiecare copil, iar acum îl făcu pe Bunic 
tovarăşul său de joacă, găsind că era cel mai amuzant dintre toți. 


Până la urmă copiii obosiră de atâta joacă, pentru că o după-amiază de vară 
poate părea câteodată celor tineri la fel de lungă ca o întreagă viaţă. Astfel 
că intrară în casă şi se adunară în jurul scaunului uriaş al Bunicului. Micuța 
Alice, ce nu avea mai mult de cinci ani, profită de avantajul de a fi cea mai 
mică şi se cățără pe genunchii lui. Era o adevărată încântare să priveşti 
copilul frumos, cu bucle de aur, ce şedea în poala bătrânului şi să te 
gândeşti că, oricât de diferiți ar fi fost, aceleaşi bucurii le înveseleau inima. 


— Bunicule, zise micuța Alice, rezemându-şi capul de brațul său, sunt 
foarte obosită! Trebuie să-mi spui o poveste ca să adorm! 


— Asta nu-i prea plăcut pentru un povestitor, îi răspunse Bunicul zâmbind. 
Cred că ar fi mai mulțumit dacă ar reuşi să țină treji ascultătorii. 


— Dar mai suntem şi noi aici, Lawrence, Charlie şi cu mine! strigă Clara, 
care avea de două ori vârsta lui Alice. Noi trei vom rămâne treji şi vom 
asculta cu atenţie! Te rugăm, Bunicule, spune-ne povestea scaunului acela 
vechi, cu înfăţişare ciudată! 


Scaunul pe care stătea Bunicul era făcut din lemn de stejar ce se înnegrise o 
dată cu trecerea timpului, dar care fusese frecat şi lustruit până când 
căpătase strălucire de mahon. Era foarte mare şi greu, iar spătarul său se 
ridica mult deasupra capului alb al Bunicului. Pe spătar erau sculptate flori, 
frunze şi alte lucruri, la care copiii priveau de multe ori, fără să înțeleagă 
însă ce înseamnă. În vârful spătarului, deasupra capului Bunicului, se găsea 
un soi de cap de leu, cu un rânjet atât de sălbatic încât aproape te aştepta 
să-şi arate colții şi să scoată un răget. 


Copiii şi-l aminteau pe Bunic stând în acel scaun dintotdeauna. Probabil, cei 
mai mici dintre ei credeau că el şi scaunul veniseră pe lume împreună şi că 
întotdeauna fuseseră la fel de bătrâni ca acum. În acele vremuri era la modă 
ca doamnele să-şi împodobească saloanele cu cele mai vechi şi bizare 
scaune cu putinţă. Verişoara Clara credea că, dacă aceste doamne ar fi văzut 
vechiul scaun al Bunicului, l-ar fi considerat mai valoros decât toate 
celelalte laolaltă. Se întreba dacă nu cumva e mai bătrân decât Bunicul 
însuşi şi îşi dorea tare mult să afle istoria lui. 


— Haide, Bunicule, povesteşte-ne despre scaun! îl rugă ea din nou. 


— Ei bine, copilă, îţi pot spune multe şi minunate povestiri despre acest 
scaun. Poate şi vărului tău Lawrence i-ar plăcea să le audă. Ar afla câte ceva 
despre istoria şi oamenii de seamă ai țării sale, lucruri pe care nu le-a citit în 
cărțile de la şcoală. 


Vărul Lawrence era un băiat de doisprezece ani, un şcolar isteţ, în care 
începea să iasă la iveală o timpurie sensibilitate şi înțelepciune matură. 
Imaginaţia sa tânără se însufleți la gândul că va afla aventurile acestui antic 
scaun. Privi nerăbdător către Bunic şi chiar şi Charlie, un băieţel vioi şi 
neastâmpărat de nouă ani, se aşeză jos pe covor hotărând să tacă cel puţin 
zece minute, dacă povestea avea să dureze atât de mult. 


În acest timp Alice adormise deja, astfel că Bunicul, mulţumit de aşa un 
public atent, începu să vorbească despre lucruri demult întâmplate. 


CAPITOLUL II. PURITANII ȘI LADY 
ARABELLA 


DAR, înainte de a le povesti aventurile scaunului, Bunicul găsi de cuviinţă 
să le vorbească despre împrejurările ce au dus la colonizarea primei aşezări 
din Noua Anglie, căci în curând va deveni evident că povestea scaunului nu 
poate fi spusă fără să aflăm şi multe lucruri despre istoria acestei țări. 


Astfel, Bunicul le vorbi despre puritani, căci aşa se numeau acele persoane 
care credeau că e un păcat să urmeze anumite obiceiuri şi practici ale 
bisericii Angliei. Aceşti puritani au suferit atât de multe persecuții încât, în 
1620, mulți dintre ei au trecut în Olanda, trăind acolo zece, doisprezece ani 
în Amsterdam sau Leyden. Însă se temeau că, dacă mai rămân mult acolo, 
vor înceta să mai fie englezi şi vor împrumuta toate obiceiurile, ideile şi 
sentimentele olandezilor. Din acest motiv, în anul 1620 s-au îmbarcat la 
bordul corăbiei “Mayflower” şi au traversat oceanul, până pe țărmurile lui 
Cape Cod. Acolo s-au stabilit, botezând aşezarea Plymouth, care, deşi face 
acum parte din Massachusetts, a fost multă vreme o colonie de sine 
stătătoare. Şi astfel a luat naştere cea mai timpurie aşezare a puritanilor în 
America. 


În acest timp, puritanii ce rămăseseră în Anglia au continuat să sufere 
cumplite persecuții din cauza ideilor lor religioase. Au început să caute un 
loc în care să se poată închina lui Dumnezeu, nu aşa cum credeau regele sau 
episcopii că e bine, ci cum le dicta conştiinţa. Când frații lor plecaseră din 
Olanda către America, aceştia au rămas cu speranţa că vor găsi şi ei refugiu 
din calea persecuțiilor. Câţiva gentlemeni cumpăraseră o întindere de 
pământ pe coasta golfului Massachusetts şi obținuseră o cartă de la regele 
Carol, prin care erau autorizaţi să facă legi pentru coloniști. În anul 1628, au 
trimis câțiva oameni, cu John Endicott în frunte, să pună la punct o plantație 
la Salem. Peter Palfrey, Roger Conant şi alți câțiva construiseră case acolo 
încă din 1626 şi pot fi consideraţi întemeietorii acestui vechi oraş. Mulţi alți 
puritani se pregăteau să-l urmeze pe Endicott. 


— Şi acum ajungem la scaun, dragii mei copii! zise Bunicul. Se pare că 
acest scaun a fost făcut dintr-un stejar ce creştea în parcul contelui englez 
Lincoln, acum două sau trei secole. La începuturi probabil că trona în sala 
castelului contelui. Vedeţi cămaşa de zale a familiei Lincoln sculptată pe 
spătar? Dar când fiica sa, domniţa Arabella, s-a căsătorit cu un anumit 
domn Johnson, contele i-a dat ei acest valoros scaun. 


— Cine era domnul Johnson? întrebă Clara. 


— Era un gentilom cu o avere considerabilă, ce împărtăşea credinţele 
religioase ale puritanilor, răspunse Bunicul. Şi cum gândea la fel ca ei, s-a 
hotărât să trăiască şi să moară alături de ei. În consecință, în luna aprile 
1630, îşi părăsi căminul său confortabil şi se îmbarcă împreună cu lady 
Arabella la bordul unei corăbii ce se îndrepta către America. 


Cum Bunicul era întrerupt foarte des cu întrebări şi observaţii de către 
tinerii săi ascultători, credem că e de preferat să nu amintim toată această 
flecăreală, pentru că nu prezintă importanță pentru povestirea noastră. Cu 
greu am reconstituit exact ceea ce a spus Bunicul şi prezentăm în continuare 
cititorilor noştri, pe cât posibil cu propriile cuvinte, povestea domniței 
Arabella. 


Corabia pe care se îmbarcaseră domnul Johnson şi soția sa, luând şi scaunul 
Bunicului cu ei, era botezată “Arabella”, în onoarea domniței. Zece sau 
douăsprezece vase, cu multe sute de pasageri la bord, părăsiră Anglia cam 
în acelaşi timp, căci o mulțime de oameni, nemulțumiți de stăpânirea 
regelui şi persecutați de episcopi, se îngrămădeau către Lumea Nouă. Una 
dintre corăbii era chiar “Mayflower”, cea care îi dusese pe pelerinii puritani 
la Plymouth. lar acum, copii, aş vrea să vă închipuiţi în cabina vasului 
“Arabella”, căci dacă puteţi vedea pasagerii la bordul corăbiei, puteţi simţi 
ce binecuvântare şi onoare erau pentru Noua Anglie să aibă parte de 
asemenea colonişti. Erau bărbaţi şi femei din cei mai de seamă. 


Printre pasageri era şi John Winthrop, care îşi vânduse averea din moşi- 
strămoşi şi acum se pregătea să-şi întemeieze un nou cămin în sălbăticie, 
împreună cu soția şi copiii săi. Avea carta de la rege şi fusese numit întâiul 
guvernator al Massachusettsului. Imaginaţi-vă un om grav cu o înfăţişare 
binevoitoare, îmbrăcat într-un costum din catifea neagră, cu un guler cu 


pliuri în jurul gâtului şi o barbă ascuțită. Mai era cu ei un preot ce predica 
Evanghelia, pe care episcopii englezi o interziseseră, care ştia că în pădurile 
Americii va fi liber să predice şi să se roage. Era îmbrăcat cu o haină lungă, 
neagră, numită pelerină genoveză, cu o glugă din catifea neagră, aşa cum 
purtau aproape toți clericii puritani. Îi însoțea şi Sir Richard Saltonstall, 
unul dintre cei care plănuiseră întemeierea acestei noi colonii. Acesta se 
întoarse repede în ţară, însă urmaşii săi rămaseră în Noua Anglie, iar 
numele familiei lui Sir Richard este la fel de respectat acum ca în acele 
vremuri. 


Nu doar aceştia despre care am pomenit, ci încă mulți alți oameni înstăriți şi 
preoți pioşi se aflau la bordul “Arabellei”. Unul îşi părăsise castelul în care 
trăiseră toți înaintaşii săi; altul îşi abandonase parohia sobră într-un sătuc 
din Anglia; alții veneau de la Universitatea Oxford sau de la Cambridge, 
acolo unde dobândiseră o mare faimă pentru ştiinţa lor; şi iată-i pe toți 
aventurându-se pe marea capricioasă şi plină de pericole în căutarea unui 
cămin ce părea mult mai înspăimântător decât marea însăşi. Alături de ei era 
şi lady Arabella, aşezată pe scaunul său, cu o expresie blândă pe faţă, dar 
părând mult prea palidă şi plăpândă să reziste greutăților din sălbăticie. 


În fiecare dimineaţă şi seară, lady Arabella îi ceda locul său de pe scaun 
unuia dintre preoţi, care se aşeza şi citea pasaje din Biblie tovarăşilor săi. Şi 
astfel, cu rugăciuni, vorbe pioase şi cântece religioase, pe care briza li le 
culegea de pe buze, împrăştiindu-le peste vasta pustietate de apă, îşi urmară 
călătoria, intrând în portul din Salem în luna iunie. 


La acea vreme erau doar şase sau şapte locuinţe în oraş şi acestea erau nişte 
cocioabe nenorocite, cu acoperiş de paie şi horn de lemn. Pasagerii de pe 
corăbii îşi ridicau fie colibe din scoarță de copac şi crengi, fie îşi întindeau 
corturi din pânză, până reuşeau să-şi asigure un adăpost mai bun. Mulţi 
dintre ei au plecat să formeze o nouă colonie la Charlestown. S-a găsit de 
cuviință că e mai bine ca lady Arabella să rămână o vreme în Salem şi 
probabil că a fost invitată ca oaspete de familia lui John Endicott. Acesta 
era supraveghetorul plantaţiei şi avea cea mai confortabilă casă pe care noii 
veniţi o văzuseră de când părăsiseră Anglia. Acum, copii, imaginaţi-vă 
scaunul Bunicului în mijlocul acestei noi scene! 


Să presupunem că ne aflăm în mijlocul unei zile fierbinți de vară şi că 
fereastra cu zăbrele de la casa domnului Endicott este larg deschisă. Lady 
Arabella, arătând mai palidă decât era la bordul corăbiei, stă aşezată în 
scaun şi se gândeşte tristă la îndepărtata Angle. Se ridică şi se îndreaptă 
către fereastră. Acolo, printre straturi de pământ cultivat şi lanuri de 
porumb, vede cocioabele amărâte ale coloniştilor şi încă şi mai jalnicele 
corturi ale pasagerilor debarcaţi de pe vase. De jur-împrejur se întinde 
pădurea posomorâtă de pini, ce-şi aruncă umbra întunecată peste întreg 
tinutul şi peste inima acestei nefericite doamne. 


Toţi locuitorii micului sat muncesc. Unul defrişează o bucată de pământ de 
la marginea pădurii, altul crapă cu securea un trunchi de copac ca să-şi 
construiască o locuinţă, un al treilea pliveşte în lanul său de porumb indian. 
Din pădure iese un vânător târând după el ursul pe care l-a împuşcat şi 
strigând vecinilor să vină să-l ajute. Un bărbat se duce pe malul mării, cu o 
cazma şi o găleată, să sape după nişte scoici, căci acesta era unul dintre 
felurile de mâncare cele mai consumate de primii colonişti. Pe ici, pe colo, 
vedeai două sau trei siluete întunecate, înveşmântate cu mantii de blană, cu 
ornamente din os atârnându-le din urechi, înarmate cu arc şi săgeți cu vârf 
de cremene. Aceştia erau câțiva indieni, veniți împreună cu şeful lor să 
observe ce lucrau oamenii albi. Acum, de pe pajişte se înalţă un strigăt ce 
vesteşte că o haită de lupi atacase un vițel şi fiecare bărbat îşi înhaţă puşca 
sau sulița şi fuge în urmărirea fiarei. 


Biata lady Arabella priveşte toate aceste lucruri şi simte că Lumea Nouă e 
potrivită doar pentru oamenii puternici şi îndrăzneţi. N-ar fi trebuit să fie 
aici decât cei ce se pot lupta cu animalele sălbatice şi cu oamenii sălbatici, 
care pot înainta prin pustietate pe frig sau pe zăpuşeală şi care au inima 
îndeajuns de puternică pentru a trece peste toate greutățile şi pericolele. Dar 
ea nu făcea parte dintre aceştia. Spiritul ei blând şi timid se închise şi mai 
mult în ea şi, plecând de la fereastră, se aşeză pe scaunul uriaş, gândindu-se 
unde în sălbăticie îi vor săpa prietenii săi mormântul. 


Domnul Johnson plecase, împreună cu guvernatorul Winthrop şi majoritatea 
celorlalți pasageri, la Boston, unde vroia să construiască o casă pentru lady 
Arabella şi pentru el. Bostonul era atunci o regiune acoperită de păduri 
sălbatice şi avea chiar mai puţini locuitori decât Salemul. Pe durata absenței 


soţului ei, sărmana lady Arabella se simţea din ce în ce mai slăbită şi cu 
greu mai era capabilă să se ridice de pe scaun. De câte ori John Endicott îi 
observa mâhnirea, îi adresa cuvinte de încurajare: 


— Inveseliţi-vă, doamnă! In scurt timp veţi iubi această sălbăticie la fel de 
mult ca mine! 


Dar inima lui Endicott era tare şi rezistentă ca oţelul şi nu putea înţelege de 
ce inima unei femei nu ar putea fi la fel. 


Totuşi îi vorbea cu multă blândeţe doamnei şi apoi pleca grăbit să-şi are 
lanul de porumb, să pună pomi fructiferi, să se târguiască cu indienii pentru 
nişte blănuri sau poate să spravegheze construirea vreunei fortărețe. De 
altfel, fund şi judecător, trebuia de multe ori să pedepsească vreun leneş sau 
vreun răufăcător, ordonând să fie pus la stâlp şi biciuit. De multe ori, aşa 
cum era obiceiul în acele vremuri, el şi domnul Higginson, pastorul din 
Salem, aveau lungi discuţii religioase. Astfel că John Endicott era un om 
foarte ocupat şi nu avea timp de regrete pentru ţara lui de baştină. Considera 
că Lumea Nouă şi munca pe care trebuia s-o facă acolo 1 se potrivesc, astfel 
că era hotărât să o ducă la bun sfârşit. 


Cât de mare era diferenţa, dragii mei copii, între bărbatul puternic, curajos 
şi plin de energie şi delicata lady Arabella, care se ofilea ca o floare în 
umbra pădurii! De multe ori scaunul rămânea acum gol, căci lady Arabella 
era mult prea slăbită ca să se ridice din pat. 


Între timp, soţul său găsise locul în care urmau să-și ridice locuinţa. Se 
întoarse din Boston la Salem, călătorind prin păduri pe Jos şi învățând să se 
descurce pe măsură ce înainta. Inima lui tânjea să-i povestească cât mai 
repede soției sale despre locul pe care îl alesese pentru căminul lor. Dar 
când îi văzu obrajii palizi şi traşi, şi cât de slăbită era, şi-a dat seama că ea 
nu-şi va mai găsi odihna decât într-o lume mai bună. Din fericire, drumul 
către Cer era acelaşi, şi în sălbăticia păgână în care se aflau, şi în ţara 
creştină de unde veniseră. Astfel, la doar o lună după ce ajunseseră acolo, 
blânda lady Arabella se stinse. Îi săpară mormânt în pământul virgin, cu 
rădăcinile pinilor lovindu-se de cazmale, iar după doi ani de când trupul ei 
se odihnea acolo, un întreg oraş răsărise în jurul ei şi o biserică de piatră 
fusese construită în acel loc. 


Charlie, încă de la începutul acestei povestiri, se urcase călare peste 
bastonul bunicului şi plecase fără să se întoarcă încă. Un băiat atât de mare 
s-ar fi ruşinat să călărească un băț. Dar Lawrence şi Clara ascultaseră cu 
atenţie şi se întristaseră auzind povestea delicatei doamne care venise de 
atât de departe şi-şi dăduse sufletul atât de curând. Bunicul credea că micuța 
Alice era adormită, dar către sfârşitul povestirii, aruncându-şi ochii către ea, 
văzu că ochii ei albaştri erau larg deschişi şi-l urmăreau cu multă atenţie. În 
ei se strânseseră lacrimi, ca roua pe o floare delicată, dar când bunicul 
încetă să vorbească, un zâmbet răsări pe faţa ei. 


— O, probabil că doamna a fost foarte fericită să ajungă în Ceruri! exclamă 
micuța Alice. 


— Bunicule, ce s-a întâmplat cu domnul Johnson? întrebă Clara. 


— Inima lui a fost sfâşiată de durere, răspunse Bunicul, şi a murit la 
Boston, o lună după ce soția sa se stinsese. A fost îngropat pe bucata de 
pământ unde vrusese să ridice casa pentru el şi soţia sa. Acolo unde ar fi 
trebuit să le fie căminul era acum mormântul său. 


— N-am auzit niciodată o poveste atât de tristă! zise Clara. 


— Oamenii îl iubiseră şi îl respectaseră pe domnul Johnson atât de mult, 
continuă Bunicul, încât dorinţa multora era să fie înmormântați, atunci când 
vor muri, cât mai aproape de locul în care se odihnea bărbatul de seamă. Și 
astfel acel câmp deveni primul cimitir din Boston. Când treci pe strada 
Tremont, pe lângă Capela Regilor, vezi un cimitir cu multe pietre funerare 
şi monumente vechi. Acesta este câmpul domnului Johnson. 


— Ce lucru trist, observă Clara, ca primul lucru pe care îl face un colonist 
în Lumea Nouă să fie un cimitir! 


— Poate, zise Lawrence, că dacă n-ar fi fost nevoie să facă cimitire acolo, 
după câțiva ani s-ar fi întors în Anglia. 


Bunicul se uită către Lawrence, să vadă dacă îşi dă seama ce adevăr 
profund rostise. 


CAPITOLUL III. O ZI PLOIOASĂ 


Nu la mult timp după ce Bunicul începuse povestea marelui scaun, se 
nimeri să plouă într-o zi. Prietenul nostru Charlie, după ce asurzi întreaga 
casă cu bătăi de tobă şi strigăte zgomotoase, după ce goni pe scări în sus şi- 
n Jos, răsturnând scaune în drumul său şi făcând tărăboi, începu să simtă că 
liniştea dintre uşile închise era de nesuportat pentru el. Dar, cum ploaia 
cădea ca un potop, micuțul era prizonier fără speranţă şi acum privea trist 
pe fereastră, gândindu-se dacă nu cumva soarele s-ar putea stinge de pe cer 
de la atâta apă. 


Charlie se săturase deja de activitățile mai puţin energice ale celorlalți copii, 
care aveau acum ocupaţii ce nu admiteau prezenţa lui. Lawrence era aşezat 
confortabil lângă raftul de cărți, citind, nu pentru prima oară, “Visul unei 
nopţi de vară”. Clara făcea şiruri de mătănii pentru o măicuţă, ce trebuia să 
participe la târgul de la Bunker Hill şi să ajute la ridicarea unui monument. 
Micuța Alice stătea pe un scăunel lângă Bunic, cu o carte cu poze în mână 
şi la fiecare ilustrație, copilul îi spunea Bunicului o poveste. Nu citea din 
carte, căci micuța Alice nu se pricepea prea bine la acest lucru, ci îi spunea 
povestea aşa cum şi-o imagina ea. 


Charlie era prea mare ca să-i mai bage în seamă poveştile lui Alice, deşi 
Bunicul asculta cu mult interes. De multe ori, în mintea şi în închipuirea 
unui copil există lucruri pe care îţi trebuie o viață să le înţelegi. Dar Charlie 
considera că, dacă trebuie să fie spusă o poveste, atunci să o facă Bunicul, şi 
nu Alice. 


— Bunicule, vreau să-mi povesteşti despre scaun! zise el. 


Bunicul îşi aduse aminte că Charlie plecase în galop pe la mijlocul poveştii 
bietei lady Arabella şi nu ştiu dacă ar fi considerat că merită să povestească 
alte întâmplări doar pentru un ascultător atât de puţin atent cum era Charlie, 
însă Lawrence îşi lăsă jos cartea şi repetă rugămintea. Clara îşi trase şi ea 
scaunul mai aproape de Bunic, iar micuța îşi închise numaidecât cartea cu 


ilustrații şi îşi aținti privirile pline de nerăbdare către Bunic. Acum nu putea 
să-i mai dezamăgească. 


Le vorbi despre mai mulţi oameni ce avuseseră un rol în colonizarea ţării 
noastre şi care erau vrednici de a fi pomeniţi, dacă am avea loc să scriem 
despre toți. Printre ei, Bunicul vorbi despre faimosul Hugh Peters, un preot 
care propovăduia scriptura, ce făcuse mult bine locuitorilor din Salem. 
Domnul Peters se întorsese apoi în Anglia, unde a fost capelan pentru 
Oliver Cromwell, dar Bunicul nu le spuse copiilor ce s-a ales cu acest om 
drept şi harnic. De fapt ascultătorii săi erau curioşi să audă mai multe 
despre istoria scaunului. 


— După moartea domnului Johnson, zise el, scaunul a intrat în posesia lui 
Roger Williams. Acesta era un preot ce ajunsese în Salem şi se stabilise 
acolo în 1631. Fără nici o îndoială că acest om cuvios petrecuse multe ore 
de lectură pe acest scaun, pregătindu-şi cu migală o predică sau citind vreo 
carte profundă de teologie, până când întunericul nopții se lăsa peste el fără 
să-şi dea seama. În acele vremuri, cum nu erau prea multe lămpi sau 
lumânări, oamenii obişnuiau să citească sau să lucreze la lumina unor torţe 
cu păcură de pin. Pentru învățații din Noua Anglie acestea țineau locul 
uleiului de ars. 


Bunicul continuă să le vorbească despre Roger Williams, spunându-le 
copiilor mai multe amănunte, pe care noi nu avem spațiul necesar pentru a 
le reproduce. 


CAPITOLUL IV. VREMURI TULBURI 


— ROGER Williams, începu Bunicul, nu a păstrat scaunul prea mult. 
Părerile lui religioase şi cetăţeneşti se deosebeau din multe puncte de vedere 
de cele ale conducătorilor şi clericilor din Massachusetts. Înţelepţii acelor 
vremuri credeau că ţara nu poate funcționa cum trebuie decât dacă toți 
locuitorii ei gândeau şi simțeau la fel. 


— Oare mai gândeşte cineva aşa în zilele noastre, Bunicule? întrebă 
Lawrence. 


— Poate că mai sunt vreo câţiva care să gândească aşa, zise Bunicul, dar nu 
mai au puterea de a-şi sprijini convingerile, aşa cum aveau magistrații şi 
preoții în zilele lui Roger Williams. Ei aveau puterea de a lipsi un om de 
propria casă şi de a-l goni din mijlocul lor în căutarea unui nou loc în care 
să se stabilească. Aşa s-a întâmplat şi cu Roger Williams care, fiind 
surghiunit în 1634, a plecat mai întâi către colonia Plymouth, însă acolo 
oamenii aveau aceleaşi idei ca aceia din Massachusets şi nu a fost suportat 
prea mult nici aici. Astfel că Roger Williams şi-a luat lucrurile şi a pornit 
prin pădure unde, după ce a făcut o înţelegere cu indienii, a pus bazele unei 
plantaţii numite Providence. 


— Eu am fost la Providence cu trenul! strigă Charlie. Nu faci decât două 
sau trei ore până acolo. 


— Da, Charlie, îi răspunse Bunicul, dar când Roger Williams călătorea prin 
acele locuri, peste dealuri şi văi, prin păduri greu de străbătut, peste mlaştini 
ŞI râuri, era un drum ce dura mai multe zile. Ei bine, micuța sa plantație este 
acum un oraş înfloritor, ai cărui locuitori îl venerează pe Roger Williams. 
Numele lui stă pe buzele tuturor, pentru că îl văd mereu inscripționat pe 
poliţele de la bancă. Cât s-ar fi minunat bunul preot dacă i s-ar fi spus că 
numele său va denumi BANCA ROGER WILLIAMS! 


— Când a fost gonit din Massachusetts, zise Lawrence, şi şi-a început 
călătoria prin pădure, simţea probabil că se îndepărtează de prezenţa tuturor 


oamenilor. Şi totuşi, acum toată lumea a auzit de el şi îl va păstra în 
amintire pentru totdeauna. 


— Da, răspunse Bunicul, de multe ori se întâmplă ca proscnşii unei 
generații să fie apoi considerați de generația următoare ca fiind cei mai 
înţelepţi şi cei mai de seamă dintre oameni. Cea mai sigură faimă este cea 
care vine după moartea acelui om. Dar haideţi să ne întoarcem la povestea 
noastră. Când Roger Williams a fost izgonit, se pare că i-a dat scaunul 
doamnei Anne Hutchinson. În orice caz, era în posesia acesteia în 1687. 
Anne Hutchinson era o doamnă foarte bine crescută şi cu o inteligență 
ascuţită, care era conştientă de înțelepciunea şi talentele sale şi considera că 
e păcat ca restul lumii să nu profite de ele. Astfel că organiza seri de lectură 
în Boston, o dată sau de două ori pe săptămână, la care luau parte aproape 
toate femeile. Doamna Hutchinson conducea aceste întâlniri şezând cu 
demnitate pe scaunul Bunicului. 


— Bunicule, eşti sigur că era chiar acest scaun? întrebă Clara, mângâind 
mânerul sculptat. 


— De ce nu, draga mea Clara? zise Bunicul. Ei bine, în curând lecturile 
doamnei Hutchinson au ajuns să cauzeze mare agitație, căci preoții din 
Boston nu credeau că se cuvine ca o femeie să-i instruiască pe oameni în 
problemele religioase. Mai mult, a înrăutățit lucrurile declarând că 
reverendul Cotton era singurul cleric sfânt şi cu adevărat pios din Noua 
Anglie. Preoțimea din acele zile avea un rol la fel de important în 
guvernarea ţării, chiar dacă indirect, ca şi magistrații, aşa că vă puteți 
imagina ce oaste de inamici puternici se ridicase împotriva doamnei 
Hutchinson. A fost convocat un sinod, adică o adunare a preoților din tot 
Massachusettsul. Aceştia au susținut că există optzeci şi două de idei 
religioase greşite care circulă printre oameni şi că opiniile doamnei 
Hutchinson aveau acelaşi număr. 


— Dacă aveau optzeci şi două de opinii greşite, observă Charlie, nu văd 
cum mai puteau aveau şi unele corecte! 


— Doamna Hutchinson avea mulți susținători şi prieteni zeloşi, continuă 
Bunicul. Avea ca simpatizant pe tânărul Henry Vane, care sosise din Anglia 
cu un an sau doi înainte şi fusese de atunci ales guvernator al coloniei, la 


vârsta de douăzeci şi patru de ani. Dar Winthrop şi majoritatea celorlalți 
bărbați de la conducere, la fel ca preoţii, ascultau cu oroare doctrinele pe 
care le răspândea doamna. Astfel că s-au format două grupuri diferite, şi 
atât de înverşunate erau disensiunile, încât exista teama că s-ar putea isca un 
război civil. Însă Winthrop şi preoţii erau cei mai puternici, aşa că i-au 
dezarmat şi i-au întemnițat pe partizanii doamnei Hutchinson, iar pe aceasta 
o izgoniră asemenea lui Roger Williams. 


— Dragă Bunicule, au izgonit-o pe biata femeie în pădure? exclamă micuța 
Alice, care găsea o parte legată de oameni chiar şi în aceste polemici 
religioase. 


— Da, draga mea, aşa au făcut, îi răspunse Bunicul, iar sfârşitul vieții sale a 
fost atât de trist încât e mai bine să nu-l auzi. La plecare, se pare, din cele 
mai bune surse, că i-a lăsat scaunul prietenului său Henry Vane. Acesta era 
un tânăr cu talente minunate şi o mare putere de cunoaştere, care împărtășea 
ideile puritanilor şi care părăsise Anglia cu intenția de a-şi petrece viaţa în 
Massachusetts. Oamenii îl aleseseră guvernator, dar neînțelegerile legate de 
doamna Hutchinson şi alte necazuri îl determinaseră să părăsească ţara în 
1637. Puteţi citi ce s-a mai întâmplat cu viaţa sa în Istoria Angliei. 


— Da, Bunicule, strigă Lawrence, şi putem afla şi mai multe din biografia 
lui Henry Vane, scrisă de domnul Upham! Şi ce moarte înălțătoare a avut, 
mult după aceea, frumoasă, chiar dacă a fost pe eşafod! 


— Multe morţi măreţe s-au întâmplat acolo, spuse Bunicul. Duşmanii unui 
om vrednic de onoare nu îi pot aduce în nici un fel mai multă glorie decât 
punându-i coroana martiriului. 


Pentru a-i face pe copii să înţeleagă pe deplin importanţa istoriei scaunului, 
Bunicul găsi acum de cuviinţă să le vorbească despre progresele care se 
făceau în colonizarea mai multor aşezări. Colonia de la Plymouth, căreia i 
s-au pus bazele în 1620, a fost deja menţionată. În 1635, domnul Hooker şi 
domnul Stone, doi preoți, au pornit pe jos din Massachusetts către 
Connecticut, prin pădurea neumblată, luându-şi întreaga parohie cu ei. 
Aceştia au întemeiat oraşul Hartford. În 1638, domnul Davenport, un preot 
celebru, a plecat laolaltă cu alți oameni şi au pus bazele unei plantaţii în 
New Haven. În cursul aceluiaşi an, câteva persoane ce fuseseră persecutate 


în Massachusetts s-au refugiat pe insula Rhode şi s-au stabilit acolo, de 
atunci rămânându-i denumirea de Rhode Island. Tot cam la aceeaşi vreme, 
mulți colonişti se duseseră în Maine, unde trăiau lipsiţi de guvernarea 
obişnuită. Asemenea colonişti mai puteau fi întâlniți şi lângă râul 
Piscataqua, în regiunea numită acum New Hampshire. 


Astfel, în diferite părți ale coastei Noii Anglii, existau comunități de 
englezi. Deşi aceste comunități erau independente una de cealaltă, aveau 
totuşi o dependență comună de Anglia şi, chiar dacă se aflau la o distanţă 
considerabilă de ţara lor natală, locuitorii se simțeau probabil ca nişte frați. 
Aveau ceea ce le trebuia pentru a deveni, cândva în viitor, un popor unit. 
Poate că sentimentele lor de frăție erau atât de puternice pentru că alte nații 
îşi făcuseră aşezări la nord şi la sud. În Canada şi în Noua Scoţie se găseau 
colonii de francezi. Pe malurile râului Hudson era o colonie de olandezi, 
care puseseră stăpânire pe regiune cu mulți ani înainte şi îi spuseseră Noua 
Olandă. 


Bunicul, din câte ştiu eu, ar fi continuat să vorbească despre Maryland şi 
Virginia, căci bătrânul domn părea să creadă că întreagă suprafaţă a Statelor 
Unite nu era destul de largă pentru a sprijini cele patru picioare ale 
scaunului. 


Dar,  aruncându-şi ochii din greşeală către Charlie, observă că 
neastâmpăratul băiat îşi pierduse răbdarea şi plănuia o altă partidă de călănit 
pe băț. 


Aşa că Bunicul întrerupse pentru moment istoria scaunului. 


CAPITOLUL V. GUVERNAREA NOII ANGLII 


Copiii începuseră acum să privească scaunul ca şi cum ar fi fost o fiinţă vie 
ŞI şi-ar fi putut aminti de toți oamenii faimoşi care l-au ocupat. 


Chiar şi Charlie, aşa neastâmpărat cum era, părea să simtă că acest scaun nu 
trebuia călărit sau răsturnat, aşa cum făcea cu toate celelalte. Clara îl trata 
cu un respect şi mai mare, aranjându-i adesea perna şi ştergându-i praful de 
pe spătarul şi braţele sale de stejar împodobite cu sculpturi de flori şi figuri 
fantastice. Lawrence stătea câteodată acolo o oră întreagă, mai ales la 
asfințit, privind marele scaun şi, cu puterea imaginaţiei, chema vechii săi 
ocupanţi să se aşeze din nou pe el. 


Micuța Alice făcea în mod evident acelaşi lucru, căci odată, când Bunicul 
era plecat de acasă, copilul fu auzit vorbind cu delicata lady Arabella, ca şi 
cum aceasta ar fi şezut pe scaun. Un copil atât de suav ca micuța Alice era 
de aşteptat să poată vorbi cu îngerii, aşa cum lady Arabella devenise de 
mult. 


În curând, Bunicului i se cerură noi povestiri despre scaun. Făcea acest 
lucru cu mare uşurinţă, căci se părea că fiecare personaj de seamă al istoriei 
noastre îşi găsise la un moment dat odihnă între braţele sale. Dacă Bunicul 
se mândrea cu vreun lucru, acesta era faptul că acest scaun impregnat cu 
istorie îi aparținea. 


— Nu ştiu sigur cine a intrat în posesia lui după ce guvernatorul Vane s-a 
întors în Anglia, zise Bunicul, dar am motive să cred că preşedintele 
Dunster a stat în el la ceremonia de început de an a Universităţii Harvard. 
Aţi auzit în multe rânduri, copii, cât de grijulii erau strămoşii noştri cu 
educația tinerilor. Abia terminaseră de doborât destui copaci pentru a face 
loc caselor lor, când au început să se gândească la înființarea unei 
universități. Țelul lor era să crească preoți învăţaţi şi pioşi şi de atunci 
scriitorii din vechime numesc Universitatea Harvard o şcoală de profeţi. 


— Harvardul mai este şi acum o şcoală de profeţi? întrebă Charlie. 


— E mult de când mi-am luat eu diploma, Charlie. Ar trebui să întrebi pe 
cineva care a absolvit mai de curând, răspunse Bunicul. Cum vă spuneam, 
preşedintele Dunster a stat pe scaun în 1642, atunci când a acordat titlul de 
licențiat în ştiinţe umaniste unui număr de nouă tineri. Ei au fost primii din 
America ce au avut parte de această onoare. Şi acum, dragii mei ascultători, 
trebuie să vă mărturisesc că există mărturii contradictorii şi unele 
incertitudini despre aventurile scaunului pe o perioadă de aproape zece ani. 


Unele voci spun că ar fi fost ocupat chiar de strămoșul vostru William 
Hawthorne, primul purtător de cuvânt al Camerei Reprezentanţilor. Mă 
bucură să cred că în această perioadă discutabilă a fost, cu adevărat, un 
scaun de stat. Mă gândesc cu plăcere că mai multe generații de guvernatori 
ai statului Massachusetts au stat pe el la şedinţe. 


— Dar Bunicule, îl întrerupse Charlie, care era o persoană foarte tânără, ce 
motiv ai să crezi asta? 


— Te rugăm, Bunicule, explică-ne! zise Lawrence. 


— Cu permisiunea lui Charlie, o voi face, le răspunse Bunicul zâmbind. Să 
presupunem că Winthrop, Bellingham, Dudley şi Endicott, fiecare în parte, 
când au fost aleşi guvernatori, s-au aşezat pe marele scaun în ziua 
alegerilor. Tot de pe acest scaun au prezidat aceşti excelenți guvernatori 
întrunirile cu consilierii provinciilor. Guvernatorul mai stătea pe scaun şi 
când îi erau aduse mesaje de la Camera Reprezentanților. 


Aici Bunicul profită de ocazie şi vorbi destul de mult şi plictisitor despre 
formele de guvernământ ce luaseră ființă, aproape spontan, în 
Massachusetts şi alte colonii din Noua Anglie. Democraţia asigura 
progresul natural al Lumii Noi. Cât despre Massachusetts, la început se 
intenționa ca această colonie să fie condusă de un consiliu din Londra. Dar 
în scurt timp oamenii luaseră puterea în propriile mâini şi îşi alegeau anual 
un guvernator, consilieri şi reprezentanţi. Poporul din Anglia nu simţise 
niciodată ceva asemănător cu libertățile şi privilegiile pe care coloniştii din 
Noua Anglie le aveau acum. Şi nici nu adoptau aceste forme de 
guvernământ după un studiu aprofundat, ci cu simplitate, ca şi cum n-ar mai 
fi existat alte moduri în care oamenii puteau fi conduşi. 


— Dar, Lawrence, dacă vrei mai multe amănunte despre acest subiect, le 
poți găsi în Istoria domnului Bancroft. Eu vă spun doar povestea scaunului. 
Să continuu... Perioada în care guvernatorii au stat în scaunul nostru nu a 
fost foarte plină de evenimente uimitoare. Regiunea avea acum temelii 
solide, dar nu s-a extins foarte repede la început pentru că puritanii nu mai 
erau goniți din Anglia. Totuşi exista o creştere potolită a populației, în mod 
natural. Aparatul legislativ integra noi oraşe şi cumpăra suprafeţe de pământ 
de la indieni. Un eveniment memorabil a avut loc în 1643. Coloniile din 
Massachusetts, Plymouth, Connecticut şi New Haven au format o uniune, în 
scopul de a se ajuta reciproc în caz de nevoie şi de a se apăra de duşmani. 
Au luat denumirea de Coloniile Unite ale Noii Anglii. 


— Erau conduse de aceeaşi autoritate aşa cum sunt acum Statele Unite? 
întrebă Lawrence. 


— Nu, răspunse Bunicul, coloniile distincte nu formau o singură naţiune, 
era doar o confederație între guvernări. Se asemănau într-un fel cu alianţa, 
pe care v-o amintiţi din istoria Greciei. Dar să ne întoarcem la scaun. În 
1644 a avut parte de o mare onoare, căci guvernatorul Endicott a şezut pe el 
în timp ce a primit vizita unui trimis din partea guvernatorului francez al 
Acadiei sau Scoției Nova. Un tratat de pace între Massachusetts şi colonia 
franceză a fost semnat. 


— Anglia permitea coloniei Massachusetts să poarte războaie şi să facă 
pace cu ţările străine? întrebă Lawrence. 


— Massachusetts şi întreaga Noua Anglie erau atunci aproape independente 
de ţara-mamă, zise Bunicul. În Anglia se desfăşura atunci un război civil, 
iar regele, cum bine vă puteţi închipui, era destul de ocupat şi nu acorda 
decât foarte puţină atenție acestor colonii îndepărtate. Când Parlamentul 
preluase puterea, la fel, avusese multe de făcut încercând să împiedice 
venirea cavaleriştilor. Astfel Noua Anglie, ca un copil fraged şi cutezător, 
neglijat de mama şi de tatăl său, fu lăsată să-şi poarte singură de grijă. În 
1649 regele Carol a fost decapitat. Oliver Cromwell a devenit atunci 
protectorul Angliei. Acesta era un puritan, crescut în valorile englezilor 
puritani şi se arătă a fi un tată iubitor şi îngăduitor pentru coloniile din 
America. 


Bunicul ar fi continuat să vorbească în stilul său plictisitor nu se ştie câtă 
vreme, dar, gândindu-se că micuțul Charlie va găsi subiectul destul de puţin 
interesant, privi într-o parte către copilul neastâmpărat şi-l văzu scăpând un 
căscat. Atunci Bunicul reluă istoria scaunului şi le povesti o întâmplare 
foarte amuzantă, pe care o veți putea citi în capitolul următor. 


CAPITOLUL VI. ȘILINGII DE PIN 


— ÎN conformitate cu cele mai sigure surse, dragii mei copii, zise Bunicul, 
cam pe la această vreme, scaunul avu nenorocul să-şi rupă piciorul. 
Probabil din cauza acestui incident a încetat să mai fie scaunul 
guvernatorilor din Massachusetts, căci fără îndoială că ar fi fost prevestitor 
de rele pentru comunitate dacă un scaun de demnitar s-ar fi clătinat pe trei 
picioare. Fiind vândut la licitaţie - ce grozăvie pentru un scaun care a stat 
într-o aşa înaltă companie! - venerabilul nostru prieten a ajuns în posesia 
unui anume căpitan John Hull. Acesta era un domn bătrân, care, examinând 
scaunul rupt, observă că putea fi prins cu fier şi astfel era la fel de bun ca 
înainte. 


— Uite piciorul care a fost rupt! exclamă Charlie, aruncându-se pe podea ca 
să vadă mai bine. Şi uite şi clemele de fier! Ce bine a fost reparat! 


După ce au studiat cu toții piciorul rupt, Bunicul le spuse o poveste despre 
căpitanul John Hull şi şilingii de pin. 


Căpitanul John Hull, mai sus pomenit, era responsabil cu bătutul monedelor 
în Massachusetts, transformând astfel toți banii ce se făceau acolo. Aceasta 
era o ocupație nouă, căci în zilele timpurii ale coloniilor monedele 
răspândite erau galbeni şi arginții din Anglia, Portugalia şi Spania. Aceste 
monezi erau foarte rare, astfel că oamenii erau de multe ori siliți să schimbe 
marfa în loc să o vândă. 


De exemplu, dacă un om vroia să cumpere o haină, trebuia poate să dea în 
schimb o piele de urs. Dacă vroia un butoiaş de melasă, putea să-l cumpere 
cu o grămadă de scânduri de pin. Gloanţele erau folosite în loc de sfert de 
şiling. Indienii aveau un fel de bani, numiţi “wampum”, care erau de fapt un 
colier cu scoici. Și această monedă ciudată era accceptată de coloniştii 
englezi. De bancnotele de la bancă nici nu se auzise vreodată. În multe părţi 
ale ţării nu existau bani destui, de nici un fel, pentru a se plăti salariile 
preoților, aşa că uneori aceştia trebuiau să se mulţumească cu chintale de 
peşte, obroace de porumb sau scânduri de lemn, în loc de argint sau aur. 


Pe măsură ce oamenii se înmulțeau, o dată cu schimburile comerciale, 
necesitatea unei monede curente se făcea din ce în ce mai simțită. Ca să 
facă faţă acestei cereri, tribunalul dădu o lege prin care înfiinţa monedele de 
un șiling, şase pence şi trei pence. Căpitanul John Hull fu însărcinat să 
fabrice aceşti bani şi avea să primească câte un şiling la fiecare douăzeci pe 
care îi făcea, drept plată. 


În consecinţă tot argintul vechi ce se găsea în colonie fu dat căpitanului 
John Hull. Căni turtite de argint, catarame, linguri rupte, nasturi de argint de 
la hainele ponosite, mânere de săbii şi tot felul de lucruri ciudate erau 
aruncate în oala de topit. Dar cea mai mare parte a argintului provenea din 
lingouri aduse din America de Sud, pe care corsarii englezi, care erau ceva 
mai de soi decât piraţii, le furaseră de la spanioli şi le aduseseră în 
Massachusetts. 


Topindu-se tot acest argint, vechi şi nou, şi apoi transformat în monede, 
rezultatul a fost o cantitate imensă de șilingi strălucitori, bănuţi de şase şi 
trei pence. Fiecare avea data 1652 marcată pe o parte şi imaginea unui pin 
pe cealaltă. De aici a ajuns să li se spună şilingii de pin. Şi pentru fiecare 
douăzeci de şilingi pe care îi transforma în bănuţ, după cum vă amintiţi, 
căpitanul John Hull băga unul în propriul buzunar. 


Judecătorii începură în curând să suspecteze că fabricantul monedelor avea 
să iasă cel mai bine din această afacere. I-au oferit o sumă mare de bani 
dacă era de acord să renunţe la al douăzecilea şiling pe care el continua să 
şi-l bage în buzunar. Dar căpitanul Hull se declară pe deplin mulțumit cu 
şilingul său. Şi avea dreptate, căci îşi făcea cu atâta sârguinţă treaba, încât în 
câțiva ani buzunarele, pungile sale şi sipetele îi dădeau pe-afară de atâția 
şilingi de pin. Cam pe la această vreme probabil că a intrat în posesia 
scaunului, căci muncind atât de mult la monetărie, era şi normal să aibă un 
scaun confortabil pe care să se odihnească. 


Când fabricantul de monede devenise foarte bogat, un tânăr, pe nume 
Samuel Sewall, începu să-i curteze singura fiică. Fata, al cărei nume nu-l 
ştiu, dar îi voi spune Betsey, era o domnişoară rafinată, dar energică, în nici 
un caz atât de fragilă ca unele tinere din zilele noastre. Dimpotrivă, cum se 
hrănise dintotdeauna cu plăcinte din dovleac, gogoşi şi budincă şi alte 
mâncăruri ale puritanilor, era rotundă ca o prună, părând chiar ea o budincă. 


De această domnişoară rumenă şi durdulie se îndrăgosti Samuel Sewall. 
Cum era un tânăr cu caracter, harnic şi priceput în meseria sa, membru al 
bisericii, fabricantul de monede îşi dădu bucuros binecuvântarea. 


— Da, poţi să o iei, îi spuse el, în felul său grosolan, căci ai ce duce! 


În ziua nunţii putem să presupunem că John Hull a îmbrăcat o haină de 
culoarea prunei cu butonii făcuți din monede de pin. Nasturii de la vestă 
erau bănuţi de argint de şase pence, iar pantalonii erau încheiați în dreptul 
genunchiului cu monede de trei pence. Astfel împodobit stătea cu mândrie 
pe scaunul Bunicului şi, fiind un om pântecos, îl umplea de la braţ la braţ. 
În partea opusă a încăperii, printre domnişoarele de onoare, stătea 
domnişoara Betsey. Era atât de roşie de emoție încât părea un bujor desfăcut 
sau un măr rumenit. 


Acolo era şi mirele, îmbrăcat cu o haină purpurie şi cu o vestă cu şireturi 
aurii şi cu atâtea găteli câte îi permiteau obiceiurile puritanilor. Părul îi era 
tuns scurt, căci guvenatorul Endicott interzisese bărbaţilor să poarte părul 
mai lung de urechi. Dar era un tânăr foarte chipeş, aşa cum erau de părere şi 
domnişoarele de onoare, şi Betsey însăşi. 


Fabricantul de monede era şi el încântat de noul său ginere, mai ales că o 
curtase pe Miss Betsey din pură iubire şi nu pomenise nimic despre zestrea 
ei. Astfel că atunci când ceremonia se termină, căpitanul Hull şuşoti ceva cu 
doi dintre servitorii săi, care părăsiră încăperea şi se întoarseră apoi cu un 
cântar. Acesta era la fel cu cele pe care le foloseau comercianții pentru a 
cântări mărfurile voluminoase, şi cu siguranță că aveau lucruri grele de 
cântărit. 

— Hai, Betsey, spuse fabricantul de monede, urcă-te pe un taler! 
Domnişoara Betsey sau doamna Sewall, cum trebuie să-i spunem acum, a 
făcut cum i s-a cerut, ca o fiică ascultătoare ce era, fără să pună nici o 
întrebare. Nu putea să-şi dea seama ce vroia tatăl, decât poate să-l facă pe 


soţ să plătească pentru ea, kilogram cu kilogram, caz în care n-ar fi fost o 
afacere prea bună. 


— Şi acum, zise cinstitul John Hull servitorilor săi, aduceţi sipetul încoace! 


Sipetul spre care fabricantul de monede arătase era un cufăr imens, pătrat, 
cu colţuri de fier, atât de mare încât, copii, ați fi încăput cu toţii în el. 
Servitorii se căzniră din greu, dar nu putură să ridice această ladă imensă şi 
fură obligaţi să o împingă pe podea. Căpitanul Hull îşi desprinse atunci o 
cheie de la cingătoare, descuie cufărul şi ridică capacul greu. Minune! Era 
plin-ochi cu monede de pin strălucitoare, nou-nouţe, încât Samuel Sewall 
începu să creadă că socrul său pusese stăpânire pe toți banii din 
Massachusetts. Dar nu erau decât monedele care 1 se cuveneau fabricantului 
de monede. 


Apoi servitorii, îndrumați de căpitanul Hull, începură să umple cu monede 
partea goală a cântarului, în timp ce Betsey stătea pe cealaltă. Şilingii 
curgeau cu clinchet, din ce în ce mai mulţi, şi, cât de rotofeie era fata, 
reuşiră să o ridice de la pământ. 


— Poftim, ginere Sewall, strigă cinstitul căpitan, aşezându-se pe scaunul 
Bunicului, aceasta este zestrea pe care o dau fetei mele! Ai grijă de ea şi 
mulţumeşte-l Cerului! Nu orice soţie valorează cât greutatea ei în argint! 


Copiii râseră din toată inima la această istorisire şi nu le venea să creadă că 
Bunicul nu o inventase din capul său. Acesta îi asigură că povestirea putea 
fi găsită în paginile unei cărți serioase de istorie, el doar încercase să le-o 
spună într-un mod amuzant. Cât despre Samuel Sewall, acesta avea să 
devină mai târziu judecător-şef în Massachusetts. 


— Fi, Bunicule, observă Clara, dacă zestrea de nuntă s-ar da şi acum ca în 
povestea lui Betsey, atunci tinerele domnişoare nu s-ar mai mândri cu 
siluete zvelte, aşa cum fac în zilele noastre. 


CAPITOLUL VII. QUAKERII ȘI INDIENII 


Când micul său public se adună data următoare în jurul scaunului, Bunicul 
le spuse o poveste tristă despre persecuțiile quakerilor, care începuseră în 
1656 şi se dezlănţuiseră timp de trei ani în Massachusetts. 


Le povesti cum mai întâi doisprezece dintre convertiți lui George Fox, 
primul quaker din lume, veniseră în Anglia. Păreau mânaţi de o iubire caldă 
pentru sufletele oamenilor şi o dorință pură de a-şi împărtăşi credința pe 
care ei o considerau o revelație din Ceruri. Dar conducătorii ținutului 
credeau că plănuiesc ruina guvernării şi a religiei. Fură cu toţii izgoniți din 
colonie. Peste puţină vreme însă, nu numai că cei doisprezece se întoarseră, 
dar aduseră şi mulți alţi quakeri, veniți să-i dojenească pe conducători şi să 
îndemne la izgonirea preoților şi dispariția bisericilor. 


Bunicul le descrise ura şi disprețul cu care aceşti fanatici au fost primiţi. Cu 
toții au fost aruncaţi în temnițe, biciuiţi, femei şi bărbaţi, şi apoi izgoniți în 
pădure, în voia fiarelor sălbatice şi a indienilor. Copiii erau uimiţi să audă 
că, deşi tot mai mulţi quakeri erau întemnițați, pedepsiți şi alungaţi, secta 
aduna tot mai mulți membri, fie din rândul străinilor care continuau să vină 
pe continent, fie din puritanii convertiți. Dar Bunicul le spuse că Dumnezeu 
sădise ceva în sufletele oamenilor care făcea ca întotdeauna cruzimea 
persecutorilor să se transforme într-un lucru neînsemnat. 


Continuă să le povestească cum, în 1659, doi quakeri pe nume William 
Robinson şi Marmaduke Stephen-fiul, fură spânzurați la Boston. O femeie 
fusese condangată la moarte împreună cu ei, dar fusese iertată cu condiţia să 
părăsească imediat colonia. Numele ei era Mary Dyer. În anul 1660 ea se 
întorsese în Boston, deşi ştia că acolo o aşteaptă moartea şi, dacă Bunicul 
avea informaţii corecte, se petrecuse un fapt ce avea legătură cu povestea 
noastră. Această Mary Dyer intrase în casa fabricantului de monede, 
îmbrăcată în haine din pânză de sac şi se aşeză pe scaunul nostru, plină de 
demnitate. Apoi începu să-şi rostească mesajul venit din Cer, dar nu apucă 
să-l termine când fu luată şi târâtă la închisoare. 


— ŞI a fost executată? întrebă Lawrence. 
— Da, a fost! zise Bunicul. 


— Bunicule, ţipă Charlie, ridicându-şi pumnul strâns, m-aş fi luptat pentru 
biata femeie! 


— O, dar dacă o sabie s-ar fi ridicat pentru ea, zise Lawrence, atunci i-ar fi 
răpit toată frumuseţea morţii! 


Se părea că nici una dintre povestirile spuse până acum despre scaun nu îi 
impresionase atât ca faptul că biata femeie izgonită şi persecutată se 
odihnise acolo pentru un moment. Copiii fură atât de mişcaţi încât Bunicul 
trebui să-şi încheie povestirea despre persecuții. 


— În 1660, în acelaşi an în care Mary Dyer a fost executată, zise el, Carol 
al II-lea şi-a recăpătat tronul strămoşilor săi. Regele avea multe defecte, dar 
nu permitea să fie vărsat sânge pentru religie, în nici o parte a regatului său. 
Quakerii din Anglia îi povestiseră ce se petrecea cu frații lor în 
Massachusetts, iar acesta trimise ordine guvernatorului Endicott să nu mai 
îngăduie asemenea fapte pe viitor. Şi astfel se încheie persecutarea 
quakerilor, unul dintre cele mai triste episoade din istoria înaintaşilor noştri. 


Bunicul le spuse atunci ascultătorilor săi că la scurt timp după întâmplarea 
pomenită mai sus, marele scaun fusese oferit de fabricantul de monede 
reverendului John Eliot. Acesta era întâiul preot din Roxbury. Însă pe lângă 
îndatoririle sale bisericeşti, învățase şi limba oamenilor roşii şi adeseori 
mergea în pădure să le împărtăşească credinţa lui. Îşi făcea datoria de a-i 
converti cu atâta sârguință, încât pentru indieni avea să poarte numele de 
Apostolul. Faptul că l-a pomenit pe acest om sfânt i-a dat Bunicului ocazia 
să facă o scurtă schiţă a istoriei indienilor, de când începuseră să aibă 
legături cu coloniştii englezi. 


Cu puţin înainte de sosirea primilor pelerini la Plymouth, avusese loc o 
ciumă devastatoare printre pieile-roşii, iar părerea înţelepţilor şi a preoților 
era că providenţa le trimisese moartea ca să facă loc coloniştilor englezi. 
Dar nu ştiu de ce ar trebui să presupunem că viaţa unui indian este în ochii 


Cerului mai puţin prețioasă decât cea a unui alb. In orice caz triburile 
indiene au fost secerate. 


În multe locuri englezii au găsit colibe părăsite şi lanuri de porumb 
crescând la voia întâmplării, fără să aibă cine să le culeagă grânele. Mai 
erau bucăţi de pământ în care erau săpate gropi lăsate neastupate ce s-au 
dovedit a fi morminte ale indienilor, în care se vedeau arcuri, sulițe cu vârf 
de cremene şi săgeți, căci indienii obişnuiau să-şi îngroape războinicii 
laolaltă cu armele lor. Pe alocuri se găseau şi cranii sau alte oase lăsate 
neîngropate. În 1663 şi în anul ce a urmat, printre indienii din 
Massachusetts a izbucnit pojarul, mulţi dintre ei pierind în urma acestei boli 
aduse din Lumea Veche. Aceste nenorociri îi făcuseră mult mai puţin 
puternici decât erau. 


Timp de aproape o jumătate de secol după sosirea englezilor, pieile roşii s- 
au arătat în general înclinate spre pace şi prietenie. De multe ori s-au predat 
când ar fi putut să câştige lupta. Coloniştii din Plymouth, conduşi de 
faimosul căpitan Miles Standish, au omorât o parte din ei în 1623, fără o 
prea mare necesitate. În 1636 şi în anul următor s-a petrecut cel mai cumplit 
război care a avut loc vreodată între indieni şi englezi. Coloniştii din 
Connecticut, ajutaţi de un şef indian pe nume Uncas, au dus greul 
războiului, cu puţin ajutor din Massachusetts. Multe sute de indieni ostili au 
fost ucişi sau arşi în colibele lor. Sassacus, căpetenia lor, s-a refugiat la un 
alt trib după ce oamenii săi fuseseră înfrânți, dar a fost ucis de către aceştia, 
iar capul a fost trimis inamicilor englezi. 


De atunci şi până în timpul războiului regelui Filip, pe care îl vom pomeni 
mai târziu, nu au mai existat conflicte cu indienii. Dar coloniştii erau 
întotdeauna în gardă, fiind oricând gata de război. 


— Câteodată m-am îndoit, zise Bunicul în timp ce le povestea aceste lucruri 
copiilor, că a existat mai mult decât un singur om printre strămoşii noştri 
care să-şi dea seama că şi indienii au o inimă, o minte şi un suflet nemuritor. 
Acel unic om era John Eliot. Tot restul coloniştilor păreau să creadă că 
indienii erau o rasă de fiinţe inferioare, cărora Creatorul le-a îngăduit să 
folosească acest ținut minunat, până când oamenii albi şi-l vor dori. 


— Oamenii cucernici ai acelor zile nu au încercat niciodată să-i creştineze? 
întrebă Lawrence. 


— Câteodată, răspunse Bunicul, judecătorii şi preoții discutau despre cum 
ar fi să civilizeze şi să convertească pieile roşii. Dar în fundul sufletului 
ştiau că au mai multe speranţe de a îmblânzi un urs sălbatic din pădure 
decât a-i face pe ei potriviți în Paradis. Nu simțeau că au vreo şansă să 
reuşească un asemenea lucru, pentru că nu îi iubeau pe bieţii indieni. În 
schimb Eliot era plin de dragoste pentru ei şi deci şi plin de speranţă şi 
credință, astfel că şi-a petrecut toată viaţa în folosul lor. 


— Eu 1-aş fi cucerit întâi şi apoi 1-aş fi făcut creştini! zise Charlie. 


— A, Charlie, în tine vorbeşte spiritul strămoşilor noştri! îi răspunse 
Bunicul. Dar domnul Eliot avea o altă fire. Îi privea ca pe nişte fraţi. Pe 
mulți dintre ei i-a convins că îşi puteau lepăda obiceiurile sălbatice, să-şi 
ridice case şi să-şi cultive pământul, aşa cum făceau englezii. A înfiinţat 
şcoli pentru ei şi i-a învăţat pe mulți dintre indieni să citească. l-a mai 
învăţat cum să se roage. De atunci le-a rămas numele indienii pioşi. În 
sfârşit, după ce şi-a trăit mare parte din viaţă întru ajutorarea lor, domnul 
Eliot s-a gândit să-şi petreacă restul zilelor, făcându-le un bine şi mai mare. 


— Ştiu despre ce e vorba! ţipă Lawrence. 


— S-a aşezat la masă, continuă Bunicul şi a început să traducă Biblia în 
limba indienilor. In timp ce făcea această pioasă muncă, fabricantul de 
monede i-a dăruit marele scaun. Truda sa avea nevoie de el şi îl merita! 


— Bunicule, povesteşte-ne despre Biblia indienilor! exclamă Lawrence. 
Am văzut-o în biblioteca de la Ateneu şi mi s-au umplut ochii de lacrimi 
gândindu-mă că nu mai sunt indieni care să o citească! 


CAPITOLUL VIII. BIBLIA INDIENILOR 


Cum Bunicul era un mare admirator al apostolulului Eliot, cu bucurie a 
răspuns dorinţei lui Lawrence, exprimată la sfârşitul precedentului capitol. 
Astfel că a început să le povestească cum a trudit domnul Eliot traducând 
Biblia indienilor. 


— Dragii mei copii, cum vi s-ar părea dacă, chiar şi cu o viaţă lungă în faţa 
voastră, vi s-ar cere să copiaţi fiecare capitol, şi verset şi cuvânt din Biblie? 
Nu aţi considera-o o muncă îngrozitoare? Dar dacă sarcina ar fi nu să scrieți 
Biblia în engleză, ci să învăţaţi o limbă ce nu se aseamănă cu nici o alta, 
care până atunci n-a mai fost învățată de nimeni, decât de indieni, de pe 
buzele mamelor lor, o limbă care nu a fost niciodată scrisă, ale cărei cuvinte 
ciudate păreau să nu se poată transcrie în litere, dacă sarcina ar fi mai întâi 
să învăţaţi această limbă, apoi să traduceţi Biblia în ea şi să o faceţi atât de 
bine încât nici o idee să nu se schimbe pe tot parcursul cărții, ce v-ar putea 
motiva să vă apucaţi de o asemenea treabă? Şi totuşi apostolul Eliot a făcut 
acest lucru! 


Era o treabă mai presus de puterile unui om, mai ales a unuia în vârstă. Şi 
ce recompensă pământească ar fi putut primi? Nici una, nici o răsplată de pe 
pământ! Dar el credea că pieile roşii erau urmaşii acelor triburi pierdute din 
Israel, despre care istoria nu ne-a putut spune nimic de mii de ani. Spera că 
Dumnezeu îi trimisese pe englezi peste ocean, ei nefiind evrei, ca să-i 
lumineze pe aceşti puţini rămaşi ai poporului ales. Și când urma să fie 
chemat pe lumea cealaltă, avea credinţa că acolo va întâlni spirite 
binecuvântate, a căror fericire divină fusese câştigată prin truda sa de a 
traduce cuvântul Domnului. Această dorință şi credinţa îi erau mult mai 
scumpe decât orice pământul ar fi putut să-i ofere. 


— Câteodată era vizitat de oameni învăţaţi care doreau să afle mai multe 
despre întreprinderea literară a domnului Eliot. Și ei ca şi el fuseseră 
crescuţi în climatul de mănăstire al universităţii şi se presupunea că posedă 
toată erudiția pe care omenirea o adunase peste ani. Greaca şi latina le erau 
la fel de familiare ca gânguritul pentru un copil. Limba ebraică le era ca o 


limbă-mamă. Imbătrâniseră studiind, ochii li se împăienjeniseră de la cititul 
tipăriturilor şi manuscriselor la lumina lămpii. 


Şi totuşi câte mai rămăseseră de învăţat! Domnul Eliot le punea în mână 
paginile pe care le scrisese, şi minune! Înţelepţii cu păr alb se bâlbâiau 
citind cuvintele ciudate, aşa cum face un copil când învaţă să citească. 
Atunci Apostolul chema un băieţel indian, unul dintre elevii săi, şi îi arăta 
manuscrisele care îi încurcaseră pe învățații englezi. 


— Citeşte, copile, îi spunea el, aceştia sunt nişte fraţi ai mei care ar vrea să 
audă cum sună limba ta! 


Atunci micul indian îşi arunca ochii peste paginile misterioase şi le citea cu 
atâta îndemânare încât păreau muzică pentru urechi. Părea că frunzele 
pădurii cântă pentru ascultători, iar susurul unui pârâu îndepărtat se 
revărsase în vocea băiatului indian. Acestea erau sunetele în mijlocul cărora 
se formase limba pieilor roşii, iar ecoul lor încă se putea auzi în ea. 


După ce termina de citit, domnul Eliot îi dădea indianului un măr sau o 
prăjitură şi îi spunea să plece în aer liber şi în pădurea pe care o iubea atât 
de mult. Apostolul se purta blând cu copiii şi chiar se juca cu ei uneori. lar 
când vizitatorii îşi luau rămas-bun, omul cel blajin se întorcea la munca sa. 


Nici un alt englez nu înţelesese vreodată indienii atât de bine şi nici nu 
avusese o atât de mare influenţă asupra triburilor din Noua Anglie aşa cum 
avea Apostolul. Sfatul şi ajutorul său erau de multe ori folositoare 
conaționalilor săi în relațiile cu indienii. Din când în când, guvernatorul sau 
unii sfătuitori veneau să-l viziteze pe domnul Eliot. Probabil că erau în 
căutare de moduri în care să-i învingă pe indieni. Întrebau cum puteau să 
obțină o anume suprafață din pământul lor bogat. Sau vorbeau despre cum 
să-i facă pe indieni robii lor, ca şi cum Dumnezeu ar fi predestinat pentru ei 
să fie veşnic legaţi de omul alb. 


Poate că vreun căpitan cu gânduri războinice, îmbrăcat în haina sa de piele, 
cu o cămaşă de zale pe dedesubt, îi întovărăşea pe guvernator şi pe 
însoțitorii săi. Strângând mânerul sabiei, declara că singurul mod prin care 
te poţi purta cu indienii este să-i întâmpini cu sabia scoasă şi cu puşca 
încărcată. 


Dar Apostolul ştia să facă față vicleniilor politicienilor şi cruzimii 
războinicilor. 


— Purtaţi-vă cu aceşti fii ai pădurii ca şi cum ar fi fraţii voştri, spunea el, şi 
lăsați-ne să încercăm să-i creştinăm! Strămoşii lor făceau parte din poporul 
ales pe care Dumnezeu l-a slobozit din robia egiptenilor. Poate că şi noi 
suntem destinaţi să le eliberăm urmaşii din şi mai cruda robie a ignoranței şi 
a idolatriei. Poate că tocmai de aceea am fost trimişi peste ocean. 


Când şi aceşti vizitatori plecau, domnul Eliot se apleca din nou asupra 
paginilor pe jumătate scrise. Nu îndrăznea de prea multe ori să se 
odihnească. Simţea că în cartea pe care o traducea exista o adâncă 
înţelepciune umană şi cerească, care ar fi de ajuns ca să-i civilizeze pe 
sălbatici. Credea că dacă ar fi împărțit Biblia printre ei, tot binele de pe 
pământ s-ar fi abătut asupra lor. Ce puţină importanță avea acest lucru, 
atunci când se gândea că binele etern al unei întregi rase de oameni 
depindea de el şi de îndeplinirea sarcinii pe care şi-o asumase. Şi dacă i-ar fi 
înţepenit mâinile? Sau dacă mintea şi-ar fi pierdut vigoarea ori dacă 
moartea ar fi venit să-l ia înainte ca munca sa să se fi terminat? Atunci omul 
roşu ar fi fost sortit să rătăcească pe vecie în sălbăticia întunecată a 
păgânităţii. 


Mânat de asemenea gânduri, scria aşezat în scaunul său şi când adierea 
plăcută a verii pătrundea prin ferestrele sale deschise şi când buştenii 
aprinşi îşi trimiteau fumul prin hornul strâmt, în aerul rece al iernii. Înainte 
ca primele păsări să se trezească, lampa apostolului se aprindea, iar la 
miezul nopţii capul său nu se odihnea încă pe pernă. Şi după multă vreme, 
lăsându-se pe spate în scaunul său, putu să-şi spună, cu un triumf sfânt: 
“Munca mea e terminată!” 


Şi terminase. Biblia indienilor era gata. Descendenții celor zece triburi 
pierdute din Israel puteau acum să cunoască istoria înaintaşilor lor. Harul 
divin pe care vechii israeliți îl pierduseră le era din nou oferit urmaşilor lor. 


Era mai mult decât sigur acum că atunci când lunga sa viaţă avea să se 
sfârşească, apostolul indienilor va fi binevenit în sălaşul din Ceruri de 
profeţii zilelor trecute şi de apostolii şi evangheliştii care îşi luaseră 
învățăturile din chiar ființa Salvatorului nostru. Aceştia propovăduiseră 


adevărul şi salvarea lumii. lar Eliot, deşi despărțit de ei de multe secole, 
avea acelaşi spirit şi purtase acelaşi mesaj lumii noi din vest. Încă din prima 
zi a creştinismului, nu a existat om mai merituos să se numere printre 
apostoli ca Eliot. 


— Nu mă lasă sufletul să cred, zise Lawrence, că munca domnului Eliot a 
fost în zadar şi că nu a făcut bine decât câtorva indieni din timpul său. Cu 
siguranţă că nu şi-ar fi regretat munca nici dacă ar fi fost doar pentru a salva 
un singur suflet. Dar e dureros pentru mine să ştiu că a trudit atât ca să 
traducă Biblia, iar acum limba acestui popor a dispărut. Biblia indienilor 
este aproape unica amintire ce ne-a rămas despre amândoi! 


— Lawrence, zise Bunicul, dacă te vei gândi vreodată că omul este capabil 
de sacrificii lipsite de egoism, atunci adu-ţi aminte de munca apostolului 
Eliot. Şi dacă simţi egoismul prea aproape de inima ta, atunci gândeşte-te la 
Biblia indienilor. E bine pentru întreaga lume că un asemenea om a existat 
ŞI că şi-a înnobilat viaţa astfel. 


Lacrimi izbucniră din ochii lui Lawrence, când îşi dădu seama că munca lui 
Eliot nu fusese în zadar. Micuța Alice îşi puse mâinile în jurul gâtului 
Bunicului şi-şi sprijini buclele aurii de capul său cărunt. 


— Bunicule, murmură ea, aş vrea să-l strâng în braţe pe bunul domn Eliot! 


Şi fără îndoială că bunul domn Eliot ar fi primit cu dragă inimă îmbrățişarea 
unui copil atât de dulce ca micuța Alice, crezând că este o răsplată divină. 


Bunicul le spuse acum că doctorul Francis scrisese o foarte frumoasă 
biografie a domnului Eliot, pe care îl sfătui pe Lawrence să o citească. Apoi 
le vorbi despre războiul regelui Filip, care începuse in 1675 şi se încheiase 
cu moartea regelui, în anul următor. Filip era un indian mândru şi pătimaş, 
pe care domnul Eliot încercase în zadar să-l convertească la credința 
creştină. 


— Probabil că a fost foarte dureros pentru apostol, continuă Bunicul, să 
audă despre măcelul ce avea loc între poporul său şi cei pe care îi iubea ca 
un tată. Câţiva dintre indienii pioşi se alăturară oamenilor regelui Filip. Dar 
şi mai mulți luptară de partea englezilor. Pe parcursul războiului, mica 


comunitate a pieilor roşii pe care domnul Eliot reuşise să o civilizeze fu 
spulberată şi probabil că niciodată nu a mai fost adusă la stadiul în care era. 
Dar zelul său nu se epuizase încă şi cu numai cinci ani înainte să moară se 
apucă să pregătească o nouă ediție a Bibliei indienilor. 


— Aş vrea, Bunicule, zise Charlie să ne povesteşti despre luptele ce au avut 
loc în războiul regelui Filip! 


— O, nu, exclamă Clara! Cine vrea să audă de tomahawk-uri şi cuțite de 
scalpat? 


— Nu, Charlie, îi răspunse Bunicul, nu am timp de pierdut ca să vorbesc 
despre lupte. Te vei mulțumi să auzi că a fost cel mai sângeros dintre 
războaiele pe care indienii le-au purtat cu oamenii albi şi că la sfârşit 
englezii au pus capul regelui Filip într-un par. 


— Cine îi conducea pe englezi? întrebă Charlie. 


— Cel mai cunoscut conducător al lor a fost Benjamin Church, un războinic 
foarte faimos, zise Bunicul. Dar poți să fii sigur, Charlie, că nici căpitanul 
Church şi nici alți ofiţeri sau soldaţi ce au luptat în războiul regelui Filip nu 
au făcut nici a mia parte din fapta glorioasă pe care domnul Eliot a făcut-o 
traducând Bibha indienilor! 


— Hai să ne jucăm, zise Charlie, Lawrence să fie apostolul, iar eu 
căpitanul! 


CAPITOLUL IX. ANGLIA ȘI NOUA ANGLIE 


Copiii se obişnuiseră deja să se strângă în jurul scaunului Bunicului în 
momentele în care nu aveau nimic de făcut. Era o imagine mişcătoare să-l 
vezi pe domnul cu păr alb, cu tineri ce stăteau în jurul lui ca o ghirlandă de 
flori. Când le vorbea, părea că trecutul vorbeşte prezentului sau mai de 
grabă viitorului, căci copiii făceau parte dintr-o generație ce nu devenise 
încă matură. Rolul lor în viață până acum a fost doar să fie fericiți şi să 
înveţe cât mai mult posibil, căci încă nu le sosise vremea. 


Câteodată, Bunicul îi privea cât sunt de frumoşi şi rămânea fără cuvinte în 
timp ce o ceaţă de lacrimi îi acoperea ochii. Aproape că regreta că trebuiau 
să cunoască ce s-a întâmplat în trecut şi că urmau să aibă un rol în viitor. Ar 
fi dorit să rămână mereu aşa fericiți, ființe vesele care să se joace sprintene 
în jurul scaunului său, fără să întrebe care era istoria lui. ÎL îndurera gândul 
că micuța sa Alice, ce părea un mugur rupt din Paradis, trebuia să-şi 
deschidă frunzele pentru lume. Era un copil atât de dulce încât ar fi părut 
normal să-i fie copilăria veşnică. 


Dar aceste gânduri nu făceau decât să arunce umbre peste inima bătrânului. 
Avea destulă credinţă şi destulă înțelepciune ca să ştie că floarea va fi 
întotdeauna mai sfântă şi mai încântătoare decât bobocul. Chiar şi în sinea 
lui, deşi Bunicul era acum într-o perioadă a vieţii când vălul morții putea să 
cadă greu peste suflet, era totuşi conştient de un lucru pe care nu l-ar fi 
schimbat pentru cele mai intense clipe ale copilăriei. Era o fericire la care 
contribuiseră toate experienţele vieţii sale pe pământ, toate bucuriile şi toate 
suferinţele, tot ceea ce auzise sau făcuse şi tot ceea ce crescuse în sufletul 
său. Tot astfel, o fericire despre care nu aveau acum idee, trebuia să ia ființă 
în aceşti copii căci aveau nevoie de ea ca de o hrană pentru viaţa spirituală. 


Şi astfel Bunicul, cu voioşie renăscută, continuă povestea scaunului, în 
speranţa că o înţelepciune şi mai adâncă decât a lui va extrage din aceste 
flori şi buruieni ale Timpului o esenţă care să dureze o veşnicie. 


În acel moment al povestirii, Bunicul privea înapoi la anul 1660. Le vorbi 
despre cât de greu aceptaseră puritanii reinstaurarea lui Carol al II-lea pe 
tronul tatălui său. Când moartea îl lovi pe Oliver Cromwel, măreţul 
protector nu putea avea parte de regrete mai sincere decât din partea Nou 
Anglii. Noul rege a stat pe tron mai mult de un an până când ceremonia de 
proclamare a avut loc în Boston, deşi această neglijență ar fi putut acuza 
suveranul de trădare. 


În timpul domniei lui Carol al II-lea, coloniile din America nu au avut 
motive să se plângă de tratament aspru sau tiranic. Dar când Carol muri, în 
1685, şi fu urmat la tron de fratele său Iacob, patriarhii din Noua Anglie 
începură să tremure. Regele Iacob era cunoscut a avea un caracter arbitrar. 
Puritanii se temeau de o domnie despotică. Strămoşii noştri simțeau că 
libertatea şi religia erau în pericol. 


Evenimentele ce au urmat au dovedit că aveau motive să se teamă. Regele 
Iacob a făcut ca toate privilegiile coloniilor americane să fie ridicate. 
Vechea Cartă din Massachusetts, pe care oamenii o considerau temelia 
sfântă a drepturilor lor, a fost declarată nulă. Coloniştii nu mai erau oameni 
liberi, ci erau cu totul dependenţi de voinţa regelui. La început, în 1685, 
regele Iacob îl numi pe Joseph Dudley, un localnic din Massachusetts, 
preşedinte al Nou Anglii. Dar imediat după aceasta, Sir Edmund Andros, un 
ofițer al armatei engleze, sosi cu o împuternicire care îl făcea guvernator 
general al Nou Anglii şi al New York-ului. 


Regele îi dăduse o asemenea putere lui Sir Edmund Andros, încât nu mai 
existau libertăţi, iar legi aproape deloc în coloniile pe care le conducea. 
Locuitorilor nu li se permitea să-şi aleagă reprezentanți şi în consecinţă nu 
aveau nici un cuvânt de spus în conducerea ţării şi nici un fel de control 
asupra măsurilor care erau adoptate. Consilierii cu care guvernatorul se 
consulta în problemele de stat erau numiți de el însuşi. Acest fel de 
guvernare nu era mai bun decât despotismul absolut. 


— Oamenii au avut mult de suferit cât timp au fost conduşi de Sir Edmund 
Andros, continuă Bunicul, şi se aşteptau la şi mai mult. Adusese nişte 
soldaţi cu el din Anglia care au pus stăpânire pe vechea fortăreață de pe 
Insula Castle şi pe fortificația de pe Fort Hill. Câteodată umbla zvonul că 


aceşti soldați urmau să omoare toți locuitorii, iar preoții să fie întemnițați 
sau ucişi. 


— De ce? întrebă Charlie. 


— Pentru că ei erau conducătorii poporului, Charlie, îi răspunse Bunicul. 
Un preot avea mult mai multă influenţă decât un general, în acele zile. Ei 
bine, în timp ce în America aveau loc aceste lucruri, regele Iacob domnise 
atât de prost asupra eglezilor încât aceştia trimiseseră în Olanda după 
prințul “de Portocală”. Acesta se căsătorise cu fiica regelui şi se considera 
deci că avea dreptul de a revendica tronul. La ajungerea sa în Anglia, prințul 
“de Portocală” fu proclamat rege, cu numele de William al III-lea. Bătrânul 


rege lacob fugi în Franţa. 


Bunicul le spuse cum, de îndată ce se auzise că prinţul “de Portocală” se 
apropia de țărmul Angliei, oamenii din Massachusetts se ridicaseră, unindu- 
şi puterile şi răsturnaseră guvernarea lui Sir Edmund Andros. Acesta 
împreună cu Joseph Dudley, Edmund Randolph şi cei mai importanți 
susținători fuseseră azvârliți în temniță. Bătrânul Simon Bradstreet, care 
fusese guvernator înainte ca regele Iacob să le ridice privilegiile, fu chemat 
înapoi la conducere. 


— Guvernatorul Bradstreet era un domn venerabil, în vârstă de aproape 
nouăzeci de ani, zise Bunicul. Venise pe continent o dată cu primii colonişti 
şi fusese tovarăş cu toți acei bărbați minunaţi, care au construit temelia țării 
noastre. Pieriseră cu toţii, aşa că Bradstreet era ultimul dintre puritani. 


Bunicul se opri pentru o clipă şi zâmbi, ca şi cum ar fi avut ceva foarte 
important să le spună ascultătorilor săi. Incepu: 


— EFi bine, Lawrence, Clara, Charlie, micuța şi draga mea Alice, ce scaun 
credeți că i-a fost aşezat bătrânului guvernator Bradstreet în camera de 
consiliu? Vă vine să credeţi că e chiar acest scaun, în care stă Bunicul 
vostru în timp ce vă istoriseşte aceste întâmplări? 


— Mă bucur din toată inima! strigă Charlie, după ce scosese un țipăt de 
încântare. Credeam că Bunicul a uitat de scaun! 


— A fost o imagine tulburătoare, zise Bunicul, când acest venerabil 
patriarh, cu barba albă curgându-i peste piept, îşi ocupă înaltul scaun. De 
când îşi putea aduce el aminte, şi chiar şi în anii săi de maturitate, locul pe 
care acum se întindea un oraş populat fusese o peninsulă sălbatică, 
acoperită de păduri. Regiunea, acum atât de fertilă şi presărată cu sate 
prospere, fusese o sălbăticie uitată de lume. Era înconjurat de mulțimea ce îl 
aclama, aproape toți oameni care se născuseră în ţara la care el îi pusese 
temeliile. Ei făceau parte dintr-o generaţie, el din alta. Privindu-i şi zărind 
feţe noi peste tot, bătrânul domn trebuie să fi simțit că e timpul să-şi urmeze 
tovarăşii. 


— Foştii guvernatori muriseră cu toţii? întrebă Lawrence. 


— Da, toți, îi răspunse Bunicul. Winthrop murise de patruzeci de ani, 
Endicott se stinsese la o vârstă înaintată în 1665. Sir Henry Vane fusese 
decapitat în Londra, la începutul domniei lui Charles al II-lea. Iar Haynes, 
Dudley, Bellingham şi Leverett, cu toții guvernatori ai Massachusettsului, 
se odihneau acum în morminte. Bătrânul Simon Bradstreet era ultimul 
rămas din rândul lor. Nu mai era nici o altă figură publică care să facă 
legătura între vechiul mod de guvernare, vechile obiceiuri, şi noul regim, 
cel care era pe cale să se instaureze. Epoca puritanilor ajunsese acum la 
sfârşit! 


— Îmi pare rău pentru ei, zise Lawrence, chiar dacă erau atât de sobri, mie 
mi se părea că au ceva adevărat şi cald în ei! Eu cred, Bunicule, că fiecare 
guvernator ar trebui să aibă o statuie în faţa Parlamentului nostru, sculptată 
din cel mai rezistent granit din Noua Anglie! 


— N-ar fi deloc rău, Lawrence, zise Bunicul, dar poate că pentru unii dintre 
succesorii lor ar fi de ajuns şi lutul sau un alt material puţin rezistent! Dar să 
ne întoarcem la scaunul nostru... A fost ocupat de guvernatorul Bradstreet 
din aprilie 1689 până în mai 1692. Sir William Phips a sosit atunci la 
Boston cu o nouă cartă de la regele William şi o împuternicire prin care era 
numit guvernator. 


CAPITOLUL X. COMOARA SCUFUNDATĂ 


— Şi ce s-a întâmplat cu scaunul? întrebă Clara. 


— Aspectul său se deteriorase considerabil de-a lungul anilor în care fusese 
folosit. Nu mai era destul de impunător ca să fie aşezat în camera 
consiliului din Massachusetts. De fapt, ca să spunem drept, a fost aruncat ca 
o bucată de lemn nefolositoare. Însă, din fericire, Sir William Phips l-a 
văzut şi, plăcându-i felul în care era construit, a hotărât să-l ia acasă. Apoi, 
cu mâinile sale de guvernator, îi repară un braţ ce se stricase puţin. 


— Uite, Bunicule, ăsta e braţul, nu-i aşa? îl întrerupse Charlie, minunându- 
se cu voce tare. Sir William Phips a pus şuruburile acestea cu mâinile lui? 
Ce frumos le-a aşezat! Dar cum de ştia un guvernator cum să repare un 
scaun? 


— Vă voi povesti ceva despre prima parte a vieții lui Sir William Phips, 
zise Bunicul. Vă veţi da seama atunci de unde ştia să-şi folosească mâinile. 


Bunicul le spuse povestea extraordinară, dar şi adevărată a comorii 
scufundate. 


— Închipuiţi-vă, dragii mei copii, o cameră de modă veche, cu un bufet 
uriaş cu geamuri, în care erau etalate: o cană nemaivăzută din aur, alte 
obiecte splendide din aur şi o farfurie din argint. În altă parte a camerei, faţă 
în față cu o oglindă înaltă, stă iubitul nostru scaun, de curând lustruit şi 
împodobit cu o minunată pernă de catifea purpurie cu ciucuri aurii. 


Pe scaun stă un bărbat robust, a cărui faţă a fost înăsprită de furtuni şi 
înnegrită de soarele arzător din Indiile de Vest. Poartă o perucă imensă, ce îi 
curge pe umeri în valuri. Haina sa este brodată cu frunze aurii, iar vesta la 
fel, plină de flori şi înzorzonată cu aur. Mâinile sale aspre şi înroşite, ce au 
trudit multe zile cu ciocanul şi tesla, sunt pe jumătate acoperite de 
manşetele dantelate. Pe masă este aşezată sabia cu mânerul de argint şi într- 


un colţ al camerei stă bastonul său cu mâner de aur, făcut din lemn lustruit 
din Indiile de Vest. 


Cam aşa arăta Sir William Phips, şezând în scaunul Bunicului, după ce 
regele îl numise guvernator al Massachusettsului. De fapt nu cred că 
bătrânul scaun avea nevoie să fie împodobit cu perne de mătase pentru a fi 
pe măsura unui personaj atât de grandios. 


Dar Sir William Phips nu fusese întotdeauna îmbrăcat cu haină brodată cu 
aur şi nu avusese parte de o existenţă la fel de liniştită ca scaunul Bunicului. 
Era fiul unui om sărac, născut în provincia Maine, iar copilăria şi-o 
petrecuse pe dealuri şi coline, având grijă de oi. Nu ştiuse să scrie sau să 
citească până la vârsta maturității. Sătul de atâta păstorit, intrase ucenic la 
un dulgher şi îşi petrecu patru ani transformând trunchiuri strâmbe de stejar 
în scânduri pentru corăbii. 


În 1673, la douăzeci şi doi de ani, veni în Boston şi imediat după aceea se 
căsători cu o văduvă care avea destulă avere ca să-şi poată începe o afacere. 
Nu mult după aceea pierdu toți banii pe care-i obținuse după căsătorie şi 
ajunse din nou sărac. Totuşi nu se descurajă. De multe ori îi spunea soției 
sale că mai devreme sau mai târziu va fi bogat şi că va construi o frumoasă 
casă din cărămidă roşie pentru ei, pe strada Verde din Boston. 


Să nu credeți cumva, copii, că i-a spus o ghicitoare care-i va fi destinul. 
Acesta era spiritul său energic şi întreprinzător şi hotărârea de a duce o viață 
plină de hărnicie, ceea ce-l făcea să privească înainte cu încredere, spre zile 
mai bune. 


Trecură mai mulți ani şi William Phips încă nu reuşise să adune averile pe 
care şi le promisese lui însuşi. În anul 1684 se întâmplă să audă despre o 
corabie spaniolă ce naufragiase către insulele Bahamas şi care se 
presupunea că e încărcată cu aur şi argint. Phips se duse în acel loc cu un 
vas micuţ sperând că va putea pune mâna pe o parte din comoară. Nu reuşi 
să pescuiască prea mult argint şi aur, poate doar cât să-şi plătească drumul. 


Insă, înainte de întoarcere, află despre o altă corabie spaniolă, un galion, ce 
se afla la est de Porto de la Plata. Zăcea pe fundul mării de peste cincizeci 
de ani. Acest vas purtase o imensă bogăție şi până acum nimeni nu se 


gândise la posibilitatea de a recupera ceva din adâncul mării, ale cărei valuri 
o azvârleau dintr-o parte-n alta. Deşi devenise acum mai mult o legendă şi 
majoritatea oamenilor în vârstă uitaseră întâmplarea, William Phips se 
hotărî să aducă comoara la suprafaţă. 


Plecă la Londra şi obținu încuviințarea regelui Iacob, ce nu fusese încă 
gonit de pe tron. Îi povesti regelui despre imensa bogăţie ce zăcea pe fundul 
mării, iar acesta îl ascultă cu atenţie şi se gândi că este o ocazie bună să-şi 
umple vistieria cu aur spaniol. Îl numi pe William Phips căpitanul corăbiei 
“Trandafirul din Alger”, care ducea cu ea optsprezece tunuri şi nouăzeci şi 
cinci de oameni. Şi astfel deveni căpitanul Phips din marina engleză. 


Căpitanul Phips părăsi Anglia la bordul “Trandafirului din Alger” şi navigă 
aproape doi ani prin Indiile de Vest, încercând să găsească epava vasului 
spaniol. Însă marea era atât de adâncă şi de întinsă, încât nu era o treabă 
deloc uşoară să găsească locul exact în care era scufundată corabia. Şansele 
de reuşită erau din ce în ce mai mici şi se părea că Phips era la fel de 
departe de a-şi construi casa frumoasă din cărămizi roşii cum era când avea 
grijă de oi. 


Marinarii de pe “Trandafirul din Alger” erau descurajaţi şi îşi pierduseră 
orice speranță de a se îmbogăţi de pe urma epavei spaniole. Vroiau să-l 
convingă pe căpitanul Phips să devină pirat. Părea un mod mult mai sigur 
de a strânge averi, prădând corăbiile ce încă mai pluteau pe mare, decât să 
cauţi vase scufundate de mai mult de-o jumătate de secol. S-au răzvrătit, dar 
au fost potoliți de Phips şi obligaţi să-i asculte ordinele. Ar fi fost însă 
destul de periculos să mai rămână în larg cu un asemenea echipaj 
nemulțumit şi, în plus, “Trandafirul din Alger” căpătase o spărtură şi nu se 
mai putea naviga cu ea. Astfel că Phips hotărî că cel mai bine era să se 
întoarcă în Anglia. 


Înainte să părăsească Indiile de Vest, întâlni un spaniol bătrân ce-şi amintea 
despre naufragiul corăbiei spaniole şi-l îndrumă direct către locul cu 
pricina. Era pe un recif stâncos, la câteva leghe de Porto de la Plata. 


Ajungând în Anglia, căpitanul Phips îi ceru regelui o altă corabie şi 
permisiunea de a pleca din nou în Indiile de Vest. Insă regele Iacob, care se 
aştepta probabil ca “Trandafirul din Alger” să se întoarcă încărcat cu aur, 


refuză să se mai amestece în această problemă. Phips nu ar mai fi putut să-şi 
continue căutările dacă ducele de Albemarle şi alți câțiva nobili nu i-ar fi 
acordat ajutorul. Au făcut rost de un vas şi i-au dat comanda căpitanului 
Phips. Acesta porni din Anglia şi ajunse cu bine în Porto de la Plata, unde 
puse mâna pe teslă şi-şi ajută oamenii să-şi construiască o barcă mare. 


Făcuseră barca pentru a se putea apropia mai mult de reciful stâncos, acolo 
unde o corabie nu putea pătrunde. Când barca fu gata, căpitanul trimise mai 
mulți marinari să cerceteze locul în care vasul spaniol naufragiase. Aceştia 
fură însoțiți de câțiva indieni, ce se scufundau cu îndemânare şi puteau 
cobori mult în adâncurile mării. 


Echipajul bărcii înaintă către recif şi vâsli în jurul lui de mai multe ori. Se 
uitară în apă, care era atât de clară încât li se părea că ar putea vedea aurul 
şi argintul pe fundul mării, dacă ar fi existat asemenea metale prețioase 
acolo. Nu văzură însă nimic deosebit, decât un curios arbust de mare ce 
creştea sub apă într-o fisură a recifului. Plutea înainte şi înapoi, o dată cu 
mişcarea valurilor şi arăta atât de strălucitor încât părea că frunzele sale 
sunt din aur. 


“Nu ne vom întoarce acasă cu mâinile goale!” ţipă marinarul englez şi apoi 
vorbi ceva cu unul dintre indieni. “Scufundă-te şi adu-mi copăcelul acela 
frumos de acolo. Aceasta este singura comoară pe care o vom găsi!” 


Indianul se scufundă şi în curând ieşi din apă şiroind, ținând arbustul în 
mână. Insă adusese veşti din adâncuri. 


“Am văzut nişte tunuri de vas!” zise el după ce trase aer în piept. “Erau 
nişte tunuri mari, printre stânci, aproape de locul unde creştea copăcelul.” 


Nici nu termină bine de vorbit, că marinarii englezi îşi dădură seama că era 
probabil vorba chiar de locul în care galionul spaniol se scufundase, cu 
atâţia ani înainte. Ceilalţi indieni săriră imediat peste marginea bărcii şi 
înotară în jos, strângându-se în jurul stâncilor şi a tunurilor scufundate. În 
câteva secunde unul dintre ei ieşi la suprafaţă cu o grămadă de argint în 
braţe. Doar aceasta valora mai mult de o mie de dolari. Marinarii o puseră 
în barcă şi apoi vâsliră cu grabă ca să-l anunţe pe căpitanul Phips despre 
norocul lor. 


Dar, oricât de încrezător ar fi fost căpitanul că avea să găsească epava 
spaniolă, acum că ajunseseră cu adevărat la ea, vestea îi părea prea 
frumoasă ca să fie adevărată. Nu vroia să creadă până când marinarul îi 
arătă grămada de argint. 


“Slavă Domnului!” ipă căpitanul Phips. “Ne vom îmbogăţi cu toții!” 


Căpitanul şi întregul echipaj se puseră pe treabă, pescuind pe fundul mării 
cu cârlige mari şi greble de fier. Scoteau bogății din belşug: acum priveau o 
masă de argint solid, aparținând odată unui vechi nobil spaniol; acum găsiră 
un vas menit să fie dăruit unei biserici catolice; acum scoteau o cană de aur 
din care regele Spaniei trebuia să-şi bea vinul (poate că mâna osoasă a 
fostului stăpân ţinuse strâns cupa prețioasă şi fusese înghițit de apă o dată 
cu ea); acum scoteau la suprafață lingouri de argint şi pietre preţioase ce 
sclipeau atât de tare încât te mirai cum de strălucirea lor stătuse ascunsă 
atâta vreme. 


E ceva înspăimântător şi trist în gândul că furi toată această bogăție din gura 
oceanului hapsân, care o avusese în stăpânire atâţia ani. Parcă oamenii nu ar 
fi avut dreptul să se îmbogăţească de pe urma lui. Ar fi trebuit să lase 
comoara laolaltă cu scheletele spaniolilor, care se înecaseră când se 
scufundase corabia şi ale căror oase zăceau risipite pe fundul apei, printre 
argint ŞI aur. 


Însă căpitanul Phips şi echipajul său nu erau chinuiţi de asemenea gânduri. 
După o zi sau două se mutară în altă parte a epavei, unde găsiră o mulțime 
de pungi cu dolari de argint. Însă nimeni nu ar fi ghicit că erau bani în acele 
pungi. Pentru că stătuseră atât de mult în apa sărată, se depusese pe ei o 
crustă ce îi făcea să semene cu nişte pietre care trebuiau sparte în două cu 
securea sau cu ciocanul. Atunci, râuri de bănuţi argintii se revărsau pe 
puntea corăbiei. 


Întreaga valoare a comorii regăsite, vase din metale preţioase, lingouri, 
nestemate şi tot restul fură evaluate la două milioane de dolari. Era 
periculos şi doar să priveşti la aşa avere uriaşă. Un căpitan ce îl însoțise pe 
Phips în aventura sa, îşi pierdu cu totul rațiunea la vederea ei. Muri la doi 
ani după aceea, delirând despre comoara ce zace pe fundul mării. Pentru 


acest om ar fi fost mai bine dacă ar fi lăsat bogăţiile în grija scheletelor 
spaniolilor. 


Căpitanul Phips şi oamenii săi continuară să pescuiască talere, lingouri şi 
dolari, ce păreau să nu se mai termine, până când proviziile le ajunseră pe 
terminate. Atunci, cum nu puteau să se hrănească cu aur sau cu argint, 
găsiră de cuviinţă să plece în căutare de hrană. Phips se hotâri să se întoarcă 
în Anglia. Ajunse acolo în 1687 şi fu primit cu mare bucurie de ducele de 
Albemarle şi ceilalți lorzi englezi ce contribuiseră la plecarea corăbiei. Şi 
aveau şi de ce să se bucure, căci îşi opriră cea mai mare parte a comorii 
pentru ei. 


Partea căpitanului fu însă de ajuns ca să poată duce o viaţă îndestulată până 
la sfârşitul vieţii sale. Putu să-şi țină şi promisiunea pe care o făcuse soție 
sale şi îi ridică o casă frumoasă din cărămidă pe strada Verde din Boston. 
Ducele Albemarle îi trimise domnului Phips o superbă cupă de aur, ce 
valora cel puţin cinci mii de dolari. Înainte ca Phips să părăsească Londra, 
regele Iacob îl făcu cavaler, astfel că în locul dulgherului necunoscut ce 
trăise printre ei, locuitorii Bostonului îl întâmpinară pe faimosul Sir William 
Phips. 


CAPITOLUL XI. CÂTE ŞTIA SCAUNUL 


— Sir William Phips, continuă Bunicul, era un bărbat mult prea activ şi 
dornic de aventură ca să se bucure în linişte de averea sa. În anul 1690 plecă 
într-o campanie militară împotriva coloniilor franțuzeşti din America, cuceri 
provincia Acadia şi se întoarse în Boston cu o pradă bogată. 


— Bunicule, cred că el e cel mai grozav om care a stat în acest scaun! ţipă 
Charlie. 


— Întreabă-l pe Lawrence ce crede! îi răspunse Bunicul cu un zâmbet. În 
acelaşi an, Sir William conduse o expediție împotriva Quebecului, dar nu 
reuşi să captureze oraşul. În 1692, fiind la acea vreme în Londra, regele 
William al III-lea îl numi guvernator al Massachusettsului. lar acum, dragii 
mei copii, după ce l-am însoțit pe Sir William Phips de-a lungul aventurilor 
şi greutăților sale, până când a ajuns să stea confortabil pe scaunul 
Bunicului, îi vom spune rămas-bun. Îi dorim să fie la fel de fericit 
conducând oameni aşa cum era când avea grijă de oi! 


Charlie, a cărui închipuire fusese stârnită de spiritul de aventură a lui Sir 
William Phips, era nerăbdător să afle ce s-a mai întâmplat şi cum s-a 
comportat el în funcţia de guvernator. Însă Bunicul se hotărâse să nu mai 
istorisească nimic pentru moment. 


— E posibil ca într-una din aceste zile să continuu povestirea despre 
aventurile scaunului, zise el. Nu se ştiu prea multe lucruri despre el în acest 
moment Şi trebuie să caut în cărți vechi şi în manuscrise înainte să vă mai 
pot povesti ceva. Mai mult, acum e un moment bun să întrerupem povestea 
scaunului, pentru că noua cartă, pe care Sir William Phips o adusese din 
Anglia, a constituit o epocă foarte importantă în istoria regiunii. 


— Bunicule, observă Lawrence, acesta pare să fie cu adevărat cel mai 
deosebit scaun din lume. Povestea sa nu poate fi spusă fără să o împleteşti 
cu viețile unor oameni remarcabili şi cu evenimentele măreţe ce au avut loc 
în această ţară. 


— Adevărat, Lawrence, replică Bunicul zâmbind, ar trebui să scriem o carte 
cu un titlu de genul: AMINTIRI DIN TIMPURILE MELE, de scaunul 
Bunicului. 


— Ce minunat ar fi! exclamă Lawrence bătând din palme. 


— Dar, până la urmă, continuă Bunicul, orice alt scaun vechi, dacă ar avea 
memorie şi mână să-şi scrie amintirile, ar putea să lase în urmă poveşti mai 
stranii decât cele pe care vi le-am spus eu. Din generație în generaţie, un 
scaun stă în mijlocul oamenilor şi este martor la cele mai ascunse relaţii pe 
care oamenii le pot avea între ei. Inima omenească se poate citi cel mai bine 
în scaunul de la gura sobei. Cât despre întâmplările din afară, suferinţa şi 
bucuria se înfruntă continuu în jurul său. Acum vedem faţa fericită şi 
înfăţişarea strălucitoare a bucuriei, stând veselă pe bătrânul scaun, 
răspândind în jurul ei o lumină caldă. Acum, deşi nu ne gândim la ea, 
întunecata bocitoare, suferinţa, s-a strecurat în locul bucuriei, dar nu pentru 
multă vreme. Imaginaţia unui om cu greu poate cuprinde atât de multe 
întâmplări pe cât ajunge să cunoască un scaun de familie. 


— Imi tresare inima de bucurie când mă gândesc! zise Lawrence. Da, un 
scaun de familie trebuie să aibă o istorie mult mai adâncă decât cea a unui 
scaun de stat. 


— Da, strigă Clara, exprimând părerea unei femei asupra acestui fapt, 
istoria unei întregi țări nu este nici pe departe atât de interesantă pe cât 
poate fi cea a unei singure familu! 


— Insă istoria unei țări este mai uşor de povestit, le spuse Bunicul. Astfel 
că, dacă mergem înainte cu povestea scaunului, mă voi limita totuşi la 
legăturile sale cu evenimentele publice. 


Bătrânul Bunic se ridică atunci şi ieşi din cameră, în timp ce copiii rămaseră 
privind la scaun. Lawrence, a cărui imaginaţie zugrăvea atât de viu 
vremurile trecute, nu ar fi considerat deloc ciudat dacă foştii ocupanţi ai 
scaunului ar fi apărut pe neaşteptate şi şi-ar fi reluat pe rând locul pe care îl 
părăsiseră cu atâţia ani în urmă. 


Mai întâi, blânda şi delicata lady Arabella s-ar fi aşezat pe scaun, aproape 
alunecând din el, de cât de slăbită era; apoi Roger Williams, în pelerina sa, 
serios, plin de energie şi de bunăvoință; apoi silueta Annei Hutchinson 
făcând aceleaşi gesturi ca atunci când conducea adunarea femeilor; apoi 
figura intelectuală şi întunecată a lui Vane, “tânăr în ani, dar bătrân în 
înţelepciune”. După aceea ar fi apărut guvernatorii: Winthrop, Dudley, 
Bellingham şi Endicott, care au stat pe scaun cât timp a fost în sala de 
consiliu. Apoi locul său larg ar fi fost ocupat de dolofanul fabricant de 
monede. Pe urmă Mary Dyer, femeia quaker persecutată, pe jumătate 
nebună, îmbrăcată în pânză de sac, s-ar fi odihnit acolo pentru moment. 
Apoi imaginea pioasă şi apostolică a lui Eliot l-ar fi sfințit. După aceea s-ar 
fi ridicat, ca o umbră a puritanismului trecut, venerabilul guvernator 
Bradstreet ce-şi purta cu demnitate barba albă. La urmă, pe minunata pernă 
de catifea a scaunului Bunicului ar fi strălucit ca aurul Sir William Phips. 
Dar toți aceştia, împreună cu alte personaje istorice, în mijlocul cărora 
scaunul a stat de atâtea ori, părăsiseră, atât în substanţă cât şi în umbră, 
scena timpului. Şi totuşi scaunul rămăsese, cu cămaşa de zale a bătrânului 
Lincoln, cu florile şi frunzele sale sculptate în lemnul de stejar, cu capul 
înfiorător de leu pe spătar, arătând la fel de bine ca în ziua în care a fost 
aşezat în sala contelui Lincoln. Şi câte schimbări, bruşte sau nu, au trecut 
peste lume şi peste popoare, de când s-au întâmplat toate acestea! 


“Scaunul acesta a stat nemişcat atunci când tronurile regilor au fost 
zguduite!” gândi Lawrence. “Lemnul său s-a dovedit mult mai rezistent 
decât multe dintre conduceri!” 


Mult ar mai fi cugetat băiatul plin de imaginație, dar o pisică mare, galbenă, 
preferata copiilor, sări pe fereastra deschisă. Văzând că scaunul Bunicului 
era gol şi cum de multe ori se bucurase de confortul lui, pisicuţa se aşeză pe 
pernă. Lawrence, Clara, Charlie şi micuța Alice începură să râdă la ideea 
unui asemenea succesor, demn de vremurile de dinainte. 


— Pis, pis, pis, zise micuța Alice întinzându-şi mâna, în care pisicuţa îşi 
puse o lăbuță catifelată, pari foarte înțeleaptă. Povesteşte-ne despre 
SCAUNUL BUNICULUI! 


ADDENDA LA PARTEA I. FRAGMENTE DIN 
VIATA LUI JOHN ELIOT 


De Convers Francis 


DOMNUL Eliot învăţa din greu, de ceva vreme, limba indiană. Pentru 
aceasta, era ajutat de unul dintre localnici, care putea vorbi şi engleză. La 
sfârşitul Gramaticii sale indiene, Eliot pomenise de un tânăr inteligent ce 
fusese servitor într-o casă a englezilor, care înțelegea destul de bine limba şi 
avea o pronunție foarte clară. Îl luă pe indian în casa sa şi, vorbind constant 
cu el, reuşi să stăpânească limba destul de bine pentru a putea traduce cele 
zece porunci, Tatăl nostru şi alte pasaje din Scriptură, pe lângă îndemnuri şi 
rugăciuni. 


Domnul Eliot trebuie să-şi fi găsit sarcina oricum altfel decât uşoară şi 
atrăgătoare. Trebuia să înveţe un dialect care nu se asemăna în nici un fel cu 
limbile pe care le ştia deja. Trebuia să facă acest lucru fără ajutorul vreunui 
material scris sau tipărit, doar vorbind cu profesorul său indian sau cu alți 
nativi, care, oricât ar fi fost de inteligenţi, erau nişte profesori cu lipsuri. Se 
apucase de muncă cu răbdare şi înțelepciune, notând cu grijă diferențele 
dintre felul în care erau construite cuvintele în engleză şi în limba 
indienilor, şi, o dată ce le descoperea, trecea toate substantivele şi verbele la 
care se putea gândi prin formele respective. În acest fel ajungea la reguli pe 
care le putea apoi aplica în mod general. 


Neal spunea că Eliot reuşise să vorbească limba după doar câteva luni de 
conversație cu indianul. Acest lucru, într-un sens limitat, putea fi adevărat, 
dar se spune că i-au trebuit doi ani ca să înveţe limba, înainte să le poată 
predica indienilor. În acelaşi timp reuşise să folosească şi dialectul, astfel 
încât putea să împărtăşească modul de dobândire a adevărului spiritual 
sălbaticilor, deşi în 1649 încă se plângea că nu este în stare să facă bine 
acest lucru. 


După ce se auzise despre intenţiile sale de a instrui indienii, domnul Eliot 
însoțit de alți trei bărbaţi ale căror nume nu le cunoaştem, după ce ceruseră 
binecuvântarea divină, făcură prima vizită indienilor pe 28 octombrie 1646, 
într-un loc ce avea să se numească mai târziu Nonantum. Acesta este primul 
loc pe care s-au aşezat indieni civilizați şi creştinaţi, în interiorul coloniilor 
engleze din America de Nord. Denumirea aceasta a fost dată părților mai 
înalte din nord, estul Newtonului, granițele acestui oraş şi Watertown. La 
mică distanță de colibele pieilor roşii fură întâmpinați de Waban, o 
căpetenie a indienilor din acel loc, şi de alți câțiva semeni de-ai săi. Fură 
întâmpinați cu: “Salutare, englezilor!” Waban, care este descris ca 
înţeleptul-judecător, fusese încă de la început receptiv la învățăturile 
creştinilor şi îşi trimisese fiul cel mai mare să fie educat de ei. Ca urmare 
băiatul fusese dus la şcoala din Dedham, iar acum venise să asiste la 
întâlnire. 


Indienii se strânseseră în coliba lui Waban şi într-acolo fură conduşi şi 
domnul Eliot cu prietenii săi. Când se adună toată lumea şi se făcu linişte, 
spuseră o rugăciune şi apoi începură o slujbă religioasă. Aceasta fu rostită în 
engleză, pentru că nici domnul Eliot şi nici tovarăşii săi nu cunoşteau destul 
de bine limba indienilor pentru a o putea folosi în cadrul slujbei. 


Nu întâmpina aceleaşi dificultăți şi în predică, căci pentru aceasta putem 
presupune că îşi pregătise îndeajuns gândurile şi vorbele ca să-şi facă 
discursul inteligibil în punctele importante, iar dacă greşea undeva şi nu era 
bine înţeles, putea să mai repete sau să se corecteze. Deşi rugăciunea era de 
neînțeles pentru indieni, ştiau totuşi despre ce se vorbea şi domnul Eliot 
credea că îi va pregăti astfel pentru a asculta cu mai multă atenție predica. 


Domnul Eliot începu să citească atunci din Ezechiel xxxvii, 9, 10. Adierea 
cuvintelor din acest pasaj sugera celor care după aceea aveau să povestească 
ceea ce auziseră o coincidenţă care ar fi putut fi tradusă, în spiritul acelor 
vremuri, într-o întâlnire deosebită cu Providența. Numele de Waban 
semnifica în limba indienilor “vânt”, astfel că atunci când predicatorul rosti 
cuvintele: “Spuneţi vântului!”, a fost ca şi cum ar fi zis: “Spuneţi-i lui 
Waban!” Cum acest om a avut apoi o mare influenţă în stârnirea interesului 
sălbaticilor pentru creştinism, se poate interpreta că la prima vizită a 
vestitorilor Scripturii a avut parte de o chemare specială pentru această 


cauză. Nu e de mirare că indienii au fost impresionați de această 
coincidență. Domnul Eliot nu dădea importanţă unei asemenea coincidenţe 
superstițioase şi avu grijă să le spună, după ce-şi sfârşi predica, că nu 
avusese intenția să dea vorbelor o asemenea semnificație. 


Slujba dură o oră şi un sfert. S-ar putea spune că domnul Eliot a înghesuit 
mult prea mult într-un singur mesaj. Poate ar fi fost mai bine, cel puţin 
prima oară, să țină o predică mai scurtă şi să atingă mai puţine subiecte. Dar 
zelul său fusese încurajat de gândul de a face o faptă bună şi, putem crede, 
de curiozitatea indienilor. 


Astfel se încheie o cuvântare lungă de trei ore, la sfârşitul căreia indienii 
afirmară că nu se săturaseră şi cerură vizitatorilor lor să mai vină. Îşi 
exprimară dorinţa de a construi un oraş şi de a trăi împreună. Domnul Eliot 
promise să vorbească pentru ei cu stăpânirea. El şi tovarăşii săi le dădură 
bărbaţilor nişte tutun, copiilor mere şi îşi luară rămas-bun. 


Paisprezece zile mai târziu, pe 11 noiembrie, domnul Eliot şi prietenii săi îşi 
reînnoiră vizita în coliba lui Waban. Această întâlnire avu şi mai mulți 
participanţi decât data trecută. Slujba religioasă începu, ca şi înainte, cu o 
rugăciune în engleză. Aceasta fu urmată de câteva întrebări scurte şi directe 
adresate copiilor, la care trebuiau date răspunsuri repezi şi uşoare. Copiii 
păreau înclinați să asculte şi să înveţe. Ca să-i încurajeze, domnul Eliot le 
dădea din când în când câte un măr sau o turtă, iar adulților li se cerea să le 
repete instrucțiunile ce le fuseseră date. Atunci începu să le vorbească celor 
adunaţi pe limba lor, spunându-le că venise să aducă veşti bune de la 
Dumnezeu şi să le arate cum oamenii răi puteau să devină buni şi fericiţi, 
vorbind în general pe marginea aceloraşi subiecte pe care le tratase şi prima 
dată. 


PARTEA a Il-a 


CAPITOLUL I. SCAUNUL ŞI FLĂCĂRILE 


— BUNICULE dragă, strigă micuța Alice, mai spune-ne te rog poveşti cu 
scaunul! 


Cât timp trecuse de când copiii fuseseră ultima dată curioşi să audă urmarea 
aventurilor acestui scaun venerabil! Vara era acum de mult trecută la fel cea 
mai mare parte a toamnei. Luna noiembrie cea rece şi mohorâtă vuia acum 
pe la uşi, urâțind atmosfera cu ploi răcoroase şi neaşteptate sau câteodată cu 
ninsori scurte ce se loveau ca nişte pietricele de fereastră. 


Când vremea începu să se răcească, scaunul Bunicului fu luat din salonul de 
vară şi mutat într-o cameră mai mică şi mai confortabilă. Sătea acum lângă 
un cămin cu foc luminos de lemne. Bunicul iubea un foc de lemne mult mai 
mult decât o vatră cu cărbuni sau decât căldura lipsită de strălucire a unui 
cuptor, care crede că îşi face datoria doar încălzind casa. Focul de lemne 
însă e agreabil, vesel, prietenos şi iubitor cu oamenii, ştiind că nu se 
aşteaptă de la el doar să dea căldură. Astfel că dansează în cămin şi îşi 
aruncă strălucirile vesele ca un hohot de râs prin toată camera, se joacă 
făcând bufonerii şi luminează feţele tuturor celor care îl înconjoară. 


În lumina amurgului focul deveni încă şi mai strălucitor şi mai vesel. Şi 
astfel poate că inima Bunicului se umplea de căldură şi de mângâiere, în 
amurgul vieţii sale. Privea la tăciunii aprinşi ca şi cum existenţa sa trecută s- 
ar fi putut citi acolo sau poate că ar fi putut citi viitorul lumii, când vocea 
micutei Alice îl trezi. 


— Dragă Bunicule, repetă fetiţa pe un ton mai ridicat, mai povesteşte-ne 
despre scaun! 


Lawrence, Clara, Charlie şi micuța Alice fuseseră ocupați cu alte lucruri în 
ultimele luni. Se jucaseră în lumina veselă a prezentului şi dăduseră uitării 
umbrele trecutului, în mijlocul cărora stătea scaunul Bunicului. Însă acum, 
în amurgul de toamnă, iluminat de flacăra pâlpâitoare a focului de lemne, 
priviră către bătrânul scaun şi găsiră că nu arătase niciodată atât de 


interesant. Stătea acolo în maiestatea lui venerabilă de mai mult de două 
sute de ani. Flăcările din cămin tremurau peste florile şi frunzele ce erau 
sculptate pe spătarul său de stejar, iar capul de leu aproape părea că-şi mişcă 
fălcile şi că-şi scutură coama. 


— Oare micuța Alice vorbeşte în numele tuturor? întrebă Bunicul. Vreţi să 
continuu aventurile scaunului? 


— Da, da, Bunicule! strigă Clara. Dragul nostru scaun! Ce ciudat c-am uitat 
de el multă vreme! 


— O, te rugăm să începi, Bunicule, zise Lawrence, căci cred că atunci când 
vorbim despre timpuri trecute, ar trebui să o facem până nu se lasă 
întunericul, înainte ca lumânările să fie aprinse. Este posibil ca umbrele 
oamenilor faimoşi ce au stat cândva în scaun să se întoarcă printre noi în 
licărirea întunecată a amurgului decât în lumina dură a zilei. Şi apoi, putem 
zugrăvi portretele celor despre care ne povesteşti printre tăciunii aprinşi şi 
cenuşa albă. 


Şi prietenul nostru Charlie credea că poveştile trebuie să fie spuse seara, 
pentru că atunci nu se juca afară. Astfel, găsind că toți tinerii săi ascultători 
erau în favoarea acestei cereri, bătrânul domn reluă povestea scaunului plin 
de istorie din punctul în care o lăsase. 


CAPITOLUL II. VRĂJITOARELE DIN SALEM 


— VĂ amintiţi, dragii mei copii, zise Bunicul, că am lăsat scaunul ocupat 
de Sir William Phips, în 1692. Acest norocos vânător de comori, după cum 
vă puteţi aminti, venise din Anglia cu o împuternicire de la regele William, 
care îl numea guvernator al Massachusettsului. Vechea colonie Plymouth 
făcea acum parte din această regiune, laolaltă cu teritoriile Maine şi Noua 
Scoţie. Sir William Phips adusese cu el şi o nouă cartă de la rege, ce ținea 
loc de Constituţie, stabilind modul în care trebuia să fie condusă provincia. 


— Noua cartă acorda oamenilor toate libertățile pe care le avuseseră şi 
înainte? întrebă Lawrence. 


— Nu, răspunse Bunicul. După prima cartă, oamenii erau sursa puterii. 


Winthrop, Endicott, Bradstreet şi ceilalți guvernaseră prin voința poporului, 
fără ca regele să se amestece. Dar de atunci înainte poziția guvernatorului 
depindea în totalitate de numirea regelui şi de voia sa; la fel era în cazul 
locțiitorului de guvernator şi al altor înalți funcționari. Oamenilor la era 
permis totuşi să-şi aleagă reprezentanţii, iar consiliul guvernatorului era ales 
de Curtea Generală. 


— Locuitorii l-ar fi ales pe Sir William Phips? întrebă Lawrence. 


— Probabil că ar fi fost un candidat iubit de oameni, răspunse Bunicul, căci 
aventurile şi campaniile sale militare îi aduseseră un soi de renume care 
plăcea întotdeauna poporului. Avea şi multe trăsături populare: era un om cu 
inima caldă, căruia nu-i era ruşine cu originile sale şi nici nu era îmfumurat 
din cauza situației sale actuale. Imediat după ce a sosit în Noua Anglie, s-a 
dovedit că nu-i era ruşine să-şi recunoască foştii tovarăşi. 


— Cum aşa? întrebă Charlie. 


— Dădu o mare petrecere în noua sa casă de cărămidă, zise Bunicul, şi 
invită toți dulgherii din Boston. In capul mesei stătea chiar Sir William 


Phips, tratându-i pe aceşti oameni cu palmele bătătorite de muncă ca pe 
frații săi, glumind cu ei şi vorbind cu drag despre vremurile trecute. Nu ştiu 
dacă purta haina brodată cu aur, dar prefer să cred că era îmbrăcat în 
veşminte din pânză grosolană, aşa cum avea atunci când era dulgher. 


— Unui aristocrat nu are de ce să-i fie ruşine de muncă, observă Lawrence, 
căci şi ţarul Petru cel Mare a fost odată ucenic. 


— Sir William Phips a fost un bun guvernator, la fel cum a fost ca dulgher? 
întrebă Charlie. 


— Istoria pomeneşte prea puţine despre meritele sale de dulgher, răspunse 
Bunicul, dar ca guvernator i s-au adus o mulțime de critici. Aproape imediat 
ce a preluat conducerea, s-a implicat într-o afacere foarte periculoasă, care 
ar fi pus pe gânduri o minte mult mai înţeleaptă şi mai cultivată decât a lui. 
Era sub efectul unor vrăji. 


Şi aici Bunicul dădu ascultătorilor săi detaliile despre această întâmplare 
tristă, pe care le considera el necesare. Se cutremurară auzind că o 
asemenea nebunie, ce a dus la moartea multor persoane nevinovate, a luat 
naştere din lecturile periculoase ale unor copii. Copiii erau ai reverendului 
Parris, preot în Salem. Aceştia se plângeau că sunt împunşi cu ace şi 
chinuiți de umbrele bărbaților şi femeilor care se presupunea că aveau 
puterea să-i bântuie fără să fie văzuţi, şi ziua şi noaptea. De multe ori în 
mijlocul familiei sau a prietenilor lor erau cuprinşi de nişte convulsii 
ciudate şi începeau să strige că sunt atacați de vrăjitoare. 


Aceste poveşti se răspândeau şi produceau nelinişti mari. Încă de la 
începuturi, se obişnuia ca în Noua Anglie locuitorii, ori de câte ori aveau 
vreo problemă grea de rezolvat, cereau sfatul preoților. Aşa făcură şi acum, 
dar din păcate preoții şi înţelepţi aveau mintea şi mai otrăvită decât 
oamenii fără carte. Cotton Mather, un cleric foarte învăţat, credea că 
întreaga ţară era plină de vrăjitoare şi de vrăjitori, care se lepădaseră de 
Ceruri şi făcuseră un pact cu necuratul. 


Nimeni nu putea fi sigur că orice vecin sau prieten nu era vinovat de această 
crimă imaginară. Numărul celor care pretindeau că sunt loviți de vrăjitorie 
era din ce în ce mai mare şi aceştia depuneau mărturie împotriva unor 


oameni dintre cei mai merituoşi. Un preot pe nume George Burroughs era 
printre acuzaţi. În lunile august şi septembrie 1692, el şi alţi bărbaţi şi femei 
nevinovaţi fură omorâţi. Locul de execuţie era un deal înalt, la marginea 
Salemului, astfel că multe dintre victime, stând atârnate de spânzurătoare, 
puteau să zărească propriile case din oraş. 


Martiriul acestor persoane fără vină părea să stârnească şi mai mult 
nebunia. Cei ce acuzau deveniră şi mai îndrăzneți. Mulţi dintre oamenii de 
rang înalt erau ori aruncaţi în închisori, ori siliți să fugă. Printre aceştia se 
aflau şi cei doi fii ai bătrânului Simon Bradstreet, ultimul guvernator 
puritan. Domnul Willard, un preot pios din Boston, a fost făcut vrăjitor într- 
o adunare publică. Doamna Hale, soția preotului din Beverly, a fost de 
asemenea acuzată. Philip English, un negustor bogat din Salem, fu nevoit să 
fugă lăsându-și toate proprietățile şi afacerile în dezordine. Dar la puţin 
timp după aceea, oamenii din Salem fură bucuroşi să-l poftească înapoi. 


— Cel mai cumplit lucru pe care l-au făcut, continuă Bunicul, a fost să o 
acuze pe soția guvernatorului. Da, doamna lui Sir William Phips fu acuzată 
de vrăjitorie, spunându-se că zboară prin aer ca să ia parte la întrunirile 
vrăjitoarelor. Auzind acestea guvernatorul probabil că a început să tremure 
atât de tare încât se zguduia scaunul sub el. 


— Bunicule dragă, ţipă micuța Alice, agăţându-se mai tare de genunchiul 
său, e adevărat că vrăjitoarele vin noaptea şi sperie copiii? 


— Nu, nu, dragă Alice, răspunse Bunicul chiar dacă ar exista vrăjitoare 
acestea ar fi gonite de sufletul curat al unui copil. Dar nu există, iar 
înaintaşii noştri şi-au dat seama în curând că totul fusese o nebunie grozavă. 
Toţi prizonierii acuzaţi de vrăjitorie au fost eliberați, însă cei ce au fost 
omorâți nevinovaţi nu mai puteau fi aduşi la viață, iar dealul pe care 
fuseseră executaţi avea să amintească întotdeauna oamenilor despre această 
perioadă tristă şi umilitoare din istoria lor. 


Bunicul le spuse apoi că următorul eveniment remarcabil, cât timp Sir 
William Phips mai era în scaun, fu sosirea în Boston a unei flote engleze în 
1698. Aceasta a adus o armată ce trebuia să cucerească teritoriul Canadei. 
Dar o boală grea, mai distrugătoare decât variola, izbucni printre soldați şi 
marinari şi îi împuţină. Infecția se întinse şi în Boston făcând multe victime. 


Cumplita boală îi făcu pe guvernator şi pe Sir Francis Wheeler, ce se afla la 
comanda trupelor britanice, să renunţe la orice gând de a porni vreun atac 
împotriva Canadei. 


— Imediat după aceasta, zise Bunicul, Sir William Phips avu o ceartă cu 
căpitanul unei fregate englezeşti şi cu un perceptor din Boston. Fiind un 
bărbat violent din fire le dădu acestora o bătaie sănătoasă cu bastonul. 


— Era un om curajos, observă Charlie care era obişnuit să rezolve disputele 
într-un fel similar. 


— Mai mult curajos decât înţelept, replică Bunicul, căci acest incident a 
ajuns la urechile regelui şi Sir William Phips a fost chemat în Anglia să dea 
socoteală pentru faptele sale. În consecință plecă la Londra unde, în 1695, 
se îmbolnăvi de febră şi muri. Dacă ar fi trăit mai mult, probabil că ar fi 
pornit din nou în căutare de comori scufundate. Auzise despre o navă 
spaniolă ce naufragi-ase în 1502, în timpul vieții lui Columb. Bovadilla, 
Roldan şi mulți alți spanioli au pierit o dată cu ea, laolaltă cu imensa 
bogăţie pe care o furaseră de la regii din America de Sud. 


— Vai, Bunicule, exclamă Lawrence, ce idei minunate avea guvernatorul! 
Gândiţi-vă doar ce ar fi însemnat să scoată la suprafață comoara ce zăcea pe 
fundul mării de două secole! Eu cred că Sir William Phips ar fi trebuit să fie 
îngropat în ocean, ca să se odihnească printre corăbiile scufundate şi 
comorile pe care le-a visat toată viaţa. 


— A fost îngropat într-unul dintre cimitirele înghesuite ale Londrei. Cum nu 
a avut urmaşi, averea sa a fost moştenită de nepoţii din care se trage 
marchizul de Normandia. Nobilul marchiz nu ştie că probabil prosperitatea 
familiei sale îşi are rădăcinile în aventurile reuşite ale dulgherului din Noua 
Anglie. 


CAPITOLUL III. ŞCOALA DE MODĂ VECHE 


— LA moartea lui Sir William Phips, scaunul nostru a fost lăsat prin 
testament domnului Ezekiel Cheever, un pedagog faimos din Boston. 
Bătrânul domn venise din Londra în 1637 şi predase de atunci, astfel că nu 
era om în vârstă pe care dascălul Cheever să nu-l fi învăţat alfabetul. Era un 
bărbat venerabil, ce purta o barbă lungă. 


— Scaunul a fost aşezat în această şcoală? întrebă Charlie. 


— Da, în şcoala lui, răspunse Bunicul, şi putem spune că nu a fost niciodată 
privit cu un respect atât de plin de teamă, nici când guvernatorii 
Massachusettsului au stat în el. Chiar şi tu, Charlie băiatul meu, ai fi simțit 
respect pentru acest scaun dacă l-ai fi văzut ocupat de profesori faimoşi. 


Şi aici Bunicul încercă să dea ascultătorilor săi o idee despre cum se 
petreceau lucrurile într-o şcoală acum o sută de ani. Cum probabil acesta 
este un subiect ce ar putea să-i intereseze şi pe cititorii noştri, ne vom ocupa 
de el în mod separat şi îi vom spune “Şcoala de modă veche”. 


— Acum, închipuiți-vă, copii, că sunteți în clasa dascălului Ezekiel 
Cheever! E o încăpere largă, cu podeaua acoperită de nisip, iluminată de o 
fereastră prinsă în balamale, cu ochiuri mici de sticlă în formă de diamant. 
Elevii stăteau pe bănci lungi, cu pupitre în faţa lor. Într-un capăt al încăperii 
era un cămin mare, atât de spațios încât ar fi încăput trei sau patru băieți 
stând fiecare într-un colţ. Aşa erau căminele în trecut, atunci când era destul 
lemn în pădure ca să-i încălzească pe oameni, fără să fie nevoiţi să sape în 
măruntaiele pământului după cărbuni. 


Ziua pe care ne-am ales-o ca să privim în şcoală era una de iarnă. Vedeţi ce 
buşteni imenşi fuseseră rostogoliți în cămin şi ce vâlvătaie luminoasă se 
ridica spre coş? La fiecare câteva minute un nor de fum era aruncat în 
cameră plutind încet peste capetele şcolarilor, până când se aşeza pe pereți 
şi pe tavan. Aceştia erau deja înnegriți de fumul din ceilalți ani. 


Acum priviți la bătrânul nostru scaun! Vedeţi că este aşezat în cea mai 
confortabilă parte a camerei, unde căldura focului se simte îndeajuns de 
mult, fără a fi însă prea arzătoare. Cât de măreț arăta bătrânul scaun, ca şi 
cum şi-ar fi amintit de toți oamenii faimoşi care au stat în el, ştiind însă că 
un bărbat şi mai însemnat este aşezat acum în el. Vedeţi venerabilul 
pedagog, cu figură severă şi cu o bonetă pe cap, ca aceea a vechilor 
puritani, şi cu barba albă curgându-i ca o zăpadă până la brâu? Care dintre 
băieţi ar fi îndrăznit să se joace, să şuşotească sau doar să-şi ochii de la 
carte în timp ce dascălul Cheever îi privea pe sub ochelari? Pentru 
asemenea copii obraznici, dacă erau, o nuia de mesteacăn atârna deasupra 
căminului şi o linie sănătoasă stătea aşezată pe catedră. 


Acum şcoala a început. Ce murmur de voci, ca foşnetul frunzelor într-un 
stejar bătut de vânt, răzbătea dinspre elevii ocupați cu lecțiile lor! Bâz! Bâz! 
Bâz! În mijlocul unui astfel de zumzet şi-a petrecut dascălul Cheever 
aproape şaizeci de ani şi obişnuinţa îl făcuse la fel de plăcut pentru el ca 
bâzâitul albinelor dintr-un stup. 


Acum la o oră de latină copiii trebuie să recite. Sunt poftiți în faţa clasei 
nişte băieți micuți, îmbrăcaţi în haine cu marginile drepte şi pantaloni 
încheiaţi cu nasturi până la genunchi. Aceşti băieți urmau să fie trimişi la 
Cambridge şi educați să devină mari învățați. Bătrânul pedagog Cheever 
trăise atât de mult şi văzuse atâtea generaţii de şcolari ce se transformaseră 
în oameni de seamă încât acum aproape că putea să prevadă ce va deveni 
fiecare dintre ei. Un băieţel avea să fie doctor şi să prescrie hapuri şi licori, 
trecând serios prin viață mirosind a leacuri. Altul se va lupta în săli de 
judecată, croindu-şi drum spre bogăţie şi onoruri, iar la vârsta bătrâneţii va 
fi un membru respectat al consiliului Maiestăţii-Sale. Un al treilea, acesta 
fiind şi favoritul dascălului, va fi urmaş de seamă al preoților puritani şi va 
predica cu multă evlavie lăsând în urmă tomuri de predici, tipărituri sau 
manuscrise întru folosul generaţiilor viitoare. 


Dar, cum erau abia băieți de şcoală acum, treaba lor era să traducă din 
Virgiliu. Bietul Virgiliu, ale cărui versuri şlefuite cu atâta trudă fuseseră 
pocite şi greşit interpretate de atâtea generaţii de şcolari leneşi! Hai, staţi 
Jos, latiniştilor! Mi-e teamă că doi sau trei dintre voi vor avea de-a face cu 
nuiaua pedagogului! 


După aceea vine ora de aritmetică. Aceşti băieţi vor deveni negustori sau 
mecanici. Până acum nu au schimbat decât bile sau mere, dar de aici înainte 
unii vor trimite vase spre Anglia după stofe şi fel şi fel de alte mărfuri, spre 
Indiile de Vest după zahăr, rom şi cafea. Alţii vor sta în spatele tejghelei 
măsurând panglici, funde şi bumbac. Alţii vor ridica ciocanul fierarului sau 
vor da cu rindeaua pe masa dulgherului, iar alții vor lucra pielea cu priboiul 
devenind cizmari. Mulţi vor pleca pe mare, din ei ieşind marinari îndrăzneți 
ŞI plini de curaj. 


Aceşti băieţi vor trebui să ofere lumii mâinile pricepute şi capetele luminate 
fără de care mersul vieții ar cădea în seama teoriilor confuze ale învățaților 
şi ghicitorilor. Aşa că învaţă-i tabla înmulțirui, bunule dascăl Cheever şi 
atinge-i cu nuiaua când merită, căci viitorul ţării depinde de ei. 


Dar vai, în timp ce noi cugetăm astfel, dascălul Cheever zări cu ochiul său 
atent doi băieţi ce se jucau. Lucruri groaznice vor urma! Cei doi răufăcători 
fură chemaţi în faţa scaunului, pe care pedagogul stă la fel de 
înspăimântător ca un judecător. Bătrânul nostru scaun a ajuns loc de 
judecată! Oh, dascălul Cheever a coborât teribila nuia! Judecata e scurtă şi 
sentința se dă repede, iar acum judecătorul se pregăteşte să o pună în 
executare. Poc! Poc! Poc! În acele vremuri, loviturile pedagogilor erau 
sănătoase. 


Vedeţi voi, nuiaua de mesteacăn îşi pierduse toate crenguţele şi nu mai era 
bună de pedepsit. Doamne, ce mai țipau bieţii băieţi! Aproape că am surzit, 
deşi zgomotul vine de departe, de acum o sută cincizeci de ani. Hai, mergeţi 
la loc, bieţi băieți, şi nu plânge, micuță Alice, căci le-a trecut de mult 
durerea! 


Şi astfel trece dimineaţa. Acum e ora doisprezece. Dascălul priveşte la 
ceasul său mare de argint şi apoi, după ce stă o vreme pe gânduri, pune linia 
pe catedră. Mulțimea de copii aşteaptă cuvintele de plecare cu o nerăbdare 
pe care nu şi-o pot stăpâni. 


“Puteţi pleca!” zise dascălul Cheever. 


Băieţii se ridicară, păşind încet până când ajunseră la prag, dar de îndată ce 
ieşiră afară ce strigăt de bucurie! Ce tropăit de picioare! Ce sentiment de 


libertate redescoperită exprimată prin zgomotul vesel al vocilor! 


Ce le mai păsa acum de linie şi de nuia? Se născuseră pe lumea asta doar să 
înveţe latină sau aritmetică? Nu, aveau motive mai bune ca să existe, cum ar 
fi să se joace, să sară, să fugă, să strige, să se dea pe gheaţă, să se bată cu 
bulgăni! 


Ferice de voi, băieți! Bucurați-vă de joacă acum, căci mâine va trebui din 
nou să învățați şi să înfruntați nuiaua şi linia! Astăzi e joi şi de când s-a 
întemeiat colonia Massachusetts, niciodată nu s-au făcut ore joia după- 
masă. Jucaţi-vă deci, băieți, căci mâine se apropie cu nuiaua şi cu linia lui, 
şi apoi urmează un alt mâine, şi acela cu necazurile lui. 


Acum pedagogul a pus totul în ordine şi e gata să plece acasă. Bătrânul şi-a 
petrecut atât de mult din viaţă în şcoala zgomotoasă şi afumată, încât atunci 
când era în vacanţă nu-şi găsea locul şi se simţea un străin printre ceilalți. 
Dar iese din şcoală şi bătrânul nostru scaun rămâne gol şi singur până când, 
a doua zi, bunul dascăl Cheever îşi va relua locul. 


— Bunicule, zise Charlie, mă întreb dacă nu cumva băieţii îi făceau vreun 
rău scaunului, cât timp dascălul era afară. 


— Exista un obicei, răspunse Bunicul, ca unul dintre braţele lui să fie 
desprinse într-un fel. Dar nu cred că vreunul dintre băieți putea fi atât de 
rău. 


Cum trecuse de mult ora de culcare a micuţei Alice, Bunicul îşi întrerupse 
povestirea, promițându-le să le vorbească mai multe despre dascălul 
Cheever şi elevii săi într-o altă seară. 


CAPITOLUL IV. COTTON MATHER 


A doua zi dimineaţă, Bunicul îşi reluă povestea scaunului său iubit. 


— Dascălul Ezekiel Cheever, zise el, a murit în 1707, după ce a predat în 
şcoală timp de şaptezeci de ani. Ar fi nevoie de un şcolar destul de bun la 
aritmetică pentru a socoti câte nuiele a dat în tot acest timp, în grija lui 
părintească pentru copii. Aproape toți oamenii de seamă din acea perioadă, 
şi cu mulți ani înainte, fuseseră împinşi cu nuiaua, în drumul lor către 
eminenţă, de către pedagogul Cheever. În plus, scrisese o gramatică latină 
ce a fost folosită apoi în şcoli mai mult de o jumătate de secol după moartea 
lui, astfel că bătrânul dascăl, chiar şi din mormânt, la crea şcolarilor leneşi 
necazuri. 


Bunicul începu să spună că atunci când pedagogul murise, lăsase scaunul 
celui mai învăţat şi educat bărbat din şcoală sau din întreaga Americă. 
Acesta era renumitul Cotton Mather, preot al bisericii Old North din 
Boston. 


— Și autorul “Magnalei”, Bunicule, din care te vedem uneori citind, zise 
Lawrence. 


— Da, Lawrevce, îi răspunse Bunicul. “Magnalia” este o istorie ciudată şi 
plină de cultură, în care evenimentele adevărate şi personajele reale trec 
prin faţa cititorului cu imaginea de vis pe care o aveau în mintea lui Cotton 
Mather. Acest tom uriaş a fost scris în orice caz înainte ca scaunul să devină 
al lui. Dar cum era autorul mai multor cărți decât sunt zile într-un an, putem 
presupune că a scris mult şi în timp ce a stat pe scaun. 


— M-am săturat de atâția dascăli şi oameni învăţaţi, zise Charlie. Mi-aş 
dori ca un om îndrăzneţ şi dornic de aventură, ca Sir William Phips, să stea 
în acest scaun! 


— Asemenea oameni cu greu au timp să stea pe scaun în linişte, zise 
Bunicul. Trebuie să ne mulțumim cu cei pe care îi avem. 


Cum Cotton Mather era un om de seamă, Bunicul se chinui să le 
zugrăvească copiilor o imgine cât mai vie a acestui personaj. Pe uşa 
bibliotecii sale erau scrise aceste cuvinte: “Spuneţi pe scurt!” prin care îşi 
înştiinţa vizitatorii că nu trebuie să facă lumii o nedreptate atât de mare 
încât să întrerupă munca extraordinară a acestui om măreț. Intrând în 
cameră probabil că îl vedeai îngropat în cărți, încât aproape că nu se mai 
zărea de după ele. Erau volume uriaşe cu mii de pagini, cu sute sau cu zeci, 
în engleză, latină, greacă, ebraică, caldeeană şi toate celelalte limbi care au 
dus la nebunia din Babel sau au început să se vorbească de atunci încoace. 


Toate aceste cărți erau aruncate într-o dezordine de nedescris, simbolizând, 
fără îndoială, felul în care erau înghesuite în mintea lui Cotton Mather. În 
mijlocul camerei era aşezată o masă, pe care pe lângă volume tipărite erau 
întinse predici scrise de mână, tratate istorice, pamflete politice, toate scrise 
într-un fel atât de ciudat şi imposibil de citit încât domnul de calgrafie ar fi 
înnebunit dacă le-ar fi văzut. Lângă această masă stătea scaunul Bunicului, 
ce părea să se fi molipsit de la erudiţia ce plutea în aer, ca şi cum pernele 
sale ar fi fost umplute cu latină, greacă sau ebraică. 

În acest scaun, stătea “şoarecele de bibliotecă” Cotton Mather, cât era anul 
de lung, câteodată devorând câte o carte imensă, câteodată mâzgălind pe 
câte una şi mai mare. În zilele de tinereţe ale Bunicului, într-un muzeu din 
Boston se găsea o figură de ceară reprezentând un om cu chip întunecat, 
îmbrăcat într-o sutană de preot, cu o carte neagră în mână. 


— E greu, dragii mei copii, observă Bunicul să vă fac să înţelegeţi un 
asemenea personaj cum e Cotton Mather, în care existau atâtea calități, dar 
şi atâtea slăbiciuni. Fără îndoială că era un om pios. De multe ori ţinea post 
trei zile la rând, timp în care nu lua nici o înghițitură de mâncare, ci îşi 
petrecea timpul cu rugăciuni şi meditație religioasă. Multe nopți a stat treaz 
ŞI s-a rugat. Aceste posturi şi nopţi de veghe îl făcuseră slab şi palid, iar 
înfăţişarea sa cu greu putea fi numită a unui om din această lume. 


— Nu-i aşa că nebunia vrăjitoriei a fost în parte începută de Cotton Mather? 
întrebă Lawrence. 


— A fost principalul reprezentant al acestei mişcări, spuse Bunicul, dar cred 
că toate aceste lucruri erau reale în mintea sa. Era convins că există spirite 


malefice peste tot în lume. Fără îndoială că îşi imagina că sunt ascunse în 
toate colţurile bibliotecii sale şi că îl privesc dintre paginile cărților. Credea 
că aceşti demoni odioşi erau peste tot, în lumina soarelui la fel ca în 
întuneric, în inimile oamenilor, pitiți în gândurile lor cele mai ascunse. 


Aici Bunicul fu întrerupt de micuța Alice, care îşi ascunse faţa în poala lui 
şi murmură că nu vrea să-i mai vorbească despre Cotton Mather şi spiritele 
rele. Bunicul o sărută pe creştet şi îi spuse că îngerii sunt singurele spirite 
cu care ea are de-a face. 


Le vorbi o vreme despre mersul lucrurilor în societate în acea perioadă. 


Un nou război între Franţa şi Anglia izbucni în 1702 şi de atunci se 
desfăşură cu furie. În cursul lui Noua Anglie avu mult de suferit de pe urma 
francezilor şi indienilor ce veneau adesea din pădurile Canadei şi atacau 
oraşele de frontieră. Câteodată dădeau foc şi satelor, iar locuitorii lor erau 
omorâţi, la o zi de călărit distanță de Boston. Oamenii din Noua Anglie le 
purtau o ură amară francezilor, nu numai pentru răutățile pe care le făcuseră 
ei înşişi, dar şi pentru că-i stârniseră pe indieni la violență. 


Locuitorii Nou Anglii ştiau că nu vor fi în siguranţă până când provinciile 
Franţei aveau să fie cucerite şi aduse sub stăpânire engleză. De multe ori în 
timpul războiului, porneau campanii militare împotriva Acadiei şi Canadei 
şi câteodată asediau fortărețele care apărau acele teritorii. Dar cea mai 
arzătoare dorinţă a lor era să cucerească Quebecul şi apoi să pună stăpânire 
pe întreaga provincie a Canadei. Sir William Phips încercase odată acest 
lucru, dar fără succes. 


Flote şi soldați erau de multe ori trimişi din Anglia să-i ajute pe colonişti în 
luptele lor. În 1710, Port Royal, o fortăreață acadiană, a fost cucerită de 
englezi. În anul următor, în luna iunie, o flotă comandată de amiralul 
Hovenden Walker, sosi în portul din Boston. Tot cu această flotă venise 
generalul englez Hill, cu şapte regimente de soldaţi, care luptaseră sub 
comanda ducelui de Marlborough în Flandra. Conducerea 
Massachusettsului trebuia să asigure armatei provizii şi să strângă oameni 
care să participe la cucerirea Canadei. 


O dată cu recrutarea soldaților pe străzile Bostonului nu mai întâlneai 
altceva decât forfotă de război. Tobele, flautele, răpăitul armelor şi strigătul 
băieţilor se auzeau de dimineaţa până seara. Într-o lună flota porni, ducând 
patru regimente din Noua Anglie şi New York, pe lângă soldatii englezi. 
Întreaga armată număra cel puţin şapte mii de oameni. Navigară timp de o 
lună pe râul St. Lawrence. 


— Cotton Mather se ruga cu multă ardoare pentru reuşita lor, continuă 
Bunicul, atât în biserică, cât şi îngenunchind în singurătatea bibliotecii sale, 
sprijinindu-se cu capul de bătrânul scaun, dar providenţa avea alte planuri. 
În câteva săptămâni sosiră veşti că opt sau nouă corăbii naufragiaseră în 
râul St. Lawrence şi că aproape o mie de soldaţi se înecaseră şi fuseseră 
târâț la mal. După această nenorocire, Sir Hovenden Walker se întoarse în 
Anglia şi mulți oameni pioşi începură să creadă că este un păcat şi doar să- 
şi dorească să cucerească teritoriul Canadei. 


— Eu n-aş fi renunţat atât de uşor! strigă Charlie. 


— Nici ei n-ar fi făcut-o după cum veţi vedea, răspunse Bunicul. În orice 
caz nu s-au mai făcut încercări cât a durat acest război, acesta terminându- 
se în 1713. Oamenii din Noua Anglie erau fericiţi să se bucure de puţină 
linişte, căci tinerii lor fuseseră luaţi în armată, până când mulți dintre ei nu 
mai erau în stare să facă nimic altceva. lar cei ce rămăseseră acasă erau 
nevoiți să contribuie cu bani pentru arme, muniții, fortificaţii şi toate 
celelalte cheltuieli nesfârşite ale unui război. Aveau mare nevoie de 
rugăciunile lui Cotton Mather şi ale tuturor celorlalți oameni pioşi, nu 
numai din cauza suferinței oamenilor, dar pentru că vechea morală 
religioasă a Noii Anglii era acum în pericol de a se pierde definitiv. 


— Ce minunat ar fi fost, zise Lawrence, dacă strămoşii noştri ar fi putut să 
tină ţara nepătată de sânge! 


— Da, zise Bunicul, însă existase un spirit dur, războinic în ei, încă de la 
început. Nu s-au gândit niciodată să pună la îndoială moralitatea sau 
pietatea războiului. 


Următorul eveniment despre care Bunicul le vorbi, fu unul pentru care 
Cotton Mather, laolaltă cu ceilalți locuitori ai Nou Anglii, se bucurase din 


toată inima. Acesta era urcarea lui Elector de Hanovra pe tronul Angliei în 
1714, la moartea reginei Anna. Până acum oamenii se temuseră mereu că 
unul dintre urmaşii Stuarților, ce descindeau din regele Carol, care fusese 
decapitat, şi din regele Iacob, ce fusese gonit, ar fi fost pus pe tron. 


— Importanţa acestui eveniment, le spuse Bunicul, a fost de o mie de ori 
mai mare decât cea a alegerilor prezidenţiale din zilele noastre. Dacă 
oamenii nu iubesc acum un preşedinte, poţi scăpa de el în patru ani, în timp 
ce o dinastie de regi putea purta coroana pe o perioadă nelimitată. 


Principele elector german fu proclamat rege în Boston, primind numele de 
George I, în timp ce trompetele răsunau şi oamenii strigau: “Amin!” În acea 
noapte oraşul fu iluminat, iar Cotton Mather puse deoparte cărțile şi tocul, 
lăsând scaunul Bunicului gol, în timp ce se plimba pe străzi, privind bucuria 
oamenilor. 


CAPITOLUL V. BINECUVÂNTAREA 
RESPINSĂ 


— COTTON Mather, continuă Bunicul, era un duşman îndârțit al 
guvernatorului Dudley şi nimeni nu se bucura mai mult decât el când acest 
politician viclean fu îndepărtat de la conducere şi înlocuit cu colonelul 
Shute. Acest lucru avu loc în 1716. Noul guvernator fusese ofițer în 
renumita armată a ducelui de Marlborough şi luptase în câteva dintre cele 
mai importante bătălii din Flandra. 


— Sper, zise Charlie, că vom auzi câte ceva despre faptele lui de vitejie! 


— Mă tem că vei fi dezamăgit, Charlie, îi răspunse Bunicul. Află că acest 
colonel Shute nu a avut o viață atât de zbuciumată cum avea acum, 
guvernând provincia din golful Massachusetts, nici când se luptase cu 
francezii. Aceste necazuri veneau în primul rând din neînțelegerile cu 
Legislativul. Regele îi ordonase să-şi fixeze un salariu, dar reprezentanții 
poporului insistau să-i plătească, de la an la an, doar suma pe care o 
considerau de cuviinţă. 


Bunicul explică aici unele dintre împrejurările care îi făcuseră situația de 
guvernator al coloniei atât de dificilă şi de supărătoare. Nu exista acum 
acelaşi sentiment față de primul dintre magistrați ca atunci când fusese ales 
prin votul oamenilor. Poporul simţea că dacă regele numise guvernatorul, 
iar acesta îşi păstra funcția prin voinţa lui, scopul său era de a-i face pe plac 
regelui, pe când ei socoteau că un guvernator nu trebuie să aibă nimic 
altceva în vedere decât interesele poporului. 


— Guvernatorul, zise Bunicul, avea doi stăpâni de mulţumit: regele, care îl 
numise, şi poporul, de care depindea pentru plată. Puţini oameni în această 
poziție ar fi avut destulă ingeniozitate ca să mulțumească ambele părți. 
Colonelul Shute, deşi era un om bun de felul său, cu multă bunăvoință, se 
înţelese atât de rău cu oamenii, încât în 1722 plecă în Anglia şi-i adresă o 
plângere regelui George. În acest timp, locotenentul-guvernator Dummer se 


ocupă de afacerile interne ale provinciei şi conduse un lung şi sângeros 
război cu indienii. 


— Dar unde era scaunul în tot acest timp? întrebă Clara. 


— În biblioteca lui Cotton Mather îi răspunse Bunicul, şi nu voi lăsa la o 
parte o întâmplare ce-i face cinste acestui om faimos. E bine să o auziţi, ca 
să vă daţi seama ce nenorocire a fost vărsatul pentru înaintaşii noştri. Istoria 
provinciei (şi bineînţeles istoria scaunului nostru) ar fi incompletă dacă nu 
am pomeni-o. 


După cum promisese, Bunicul le spuse copiilor o povestire, pe care o vom 
denumi “Binecuvântarea respinsă”. 


— Într-o zi, în 1721, doctorul Cotton Mather stătea în biblioteca sa citind o 
carte ce fusese publicată de Societatea Regală din Londra. Însă la fiecare 
câteva momente îşi aşeza cartea pe masă şi se lăsa pe spătarul scaunului 
Bunicului, pe față citindu-1-se o adâncă îngrijorare. Erau unele lucruri care-l 
deranjau în mod deosebit, atât de tare încât nu se mai putea concentra 
asupra lecturii. 


Erau vremuri întunecate în Boston. Această boală teribilă, vărsatul, apăruse 
de puţină vreme în oraş. De când se colonizaseră primele porțiuni ale 
ținutului, această teribilă molimă venise din timp în timp, răpind multe 
vieţi. De câte ori îşi începea ravagiile, nimic nu părea să-i stea în cale, până 
când nu mai avea victime de luat. De multe ori sute de oameni odată zăceau 
gemând în agonie, iar când pleca, drumul era semănat cu morminte. 


Oamenii nu se puteau simți niciodată la adăpost de acest dezastru. 
Câteodată, poate, boala era adusă în ţară de un marinar sărac, ce o luase de 
prin ţări străine şi venise aici să moară şi să împrăştie moartea în jurul său. 
Câteodată, fără îndoială, urmă suita guvernatorilor pompoşi, când se 
întorceau din Anglia. Câteodată, boala se ascundea în încărcăturile 
corăbiilor, printre mătăsuri, brocart şi alte mărfuri scumpe, aduse de peste 
mări şi ţări pentru plăcerea oamenilor bogaţi. Câteodată izbucnea după 
propriul chef şi nimeni nu ştia de unde venise. Doctorul, care era chemat să 
consulte bolnavul, îi arunca o privire şi spunea: “Vărsat! Duceţi-l la spital!” 


lar acum, această boală necruțătoare se arătase din nou în Boston. Cotton 
Mather era îndurerat pentru soarta întregii provincii. Avea şi Copil, ce 
fuseseră expuşi pericolului. În acel moment auzi vocea fiului său cel mai 
mic, pentru care 1 se strângea inima de teamă. 


“Vai, ce frică îmi e pentru bietul copil! îşi spuse Cotton Mather în sinea lui. 
Ce mă fac eu cu Samuel?” 


Încercă să alunge aceste gânduri ridicând cartea pe care o citea. Deodată, 
atenţia i se aţinti asupra paginii. În carte se găsea o scrisoare a unui medic 
italian ce scrisese tocmai despre subiectul la care Cotton Mather medita. 
Înghiţi cu lăcomie paginile şi, iată, i se arătă un procedeu prin care vărsatul 
putea fi văduvit de efectele cele mai teribile. O asemenea metodă era 
cunoscută în Grecia. Şi doctorii din Turcia, acei înţelepţi răsăriteni cu barbă 
lungă, îl cunoşteau de mulți ani. Negrii din Africa, aşa ignoranţi cum erau, îl 
practicau şi ei, şi astfel se dovediseră mai înţelepţi decât albii. 


“O, Doamne!” exclamă Cotton Mather, împreunându-şi mâinile şi privind 
către Cer, “doar prin milostenia Providenţei mi-a căzut această carte în 
mâini! Voi merge pe la toți doctorii să văd dacă această injecție minune nu 
poate împiedica înaintarea bolii!” 


Zicând acestea se ridică din scaunul Bunicului şi ieşi afară din bibliotecă. 
Lângă uşă îl întâlm pe fiul său mai mic, Samuel, ce părea foarte abătut. 
Băiatul auzise probabil că unii dintre tovarăşii săi de joacă se molhpsiseră de 
vărsat. Însă tatăl său îl privi cu veselie, iar Samuel îşi recăpătă curajul, 
gândindu-se ori că înţelepciunea sa de preot învăţat va găsi leac pentru 
acestă boală cumplită, ori că rugăciunile sale îi vor proteja. 


Între timp Cotton Mather îşi luă bastonul şi pălăria în trei colțuri şi porni pe 
străzi, oprindu-se la porțile tuturor doctorilor din Boston. Erau o comunitate 
de oameni foarte înţelepţi, iar perucile uriaşe, veşmintele negre şi fețele 
grave îi făceau să pară şi mai serioşi decât erau. Unul câte unul, le dezvălui 
tuturor descoperirea peste care dăduse. 


Insă personajele grave şi pline de înțelepciune nu erau prea dispuse să-l 
asculte. Cel mai bătrân doctor din oraş se mulțumi să-i spună că Galen sau 
Hipocrat nu pomenesc de un asemenea lucru ca o injecție şi că e imposibil 


ca doctorii din zilele noastre să fie mai luminaţi decât vechii înţelepţi. Un al 
doilea îşi ridică mâinile împreunate către Cer, mut de uimire şi de groază 
faţă de ce îi propunea Cotton Mather să facă. Un al treilea îi spuse în față că 
nu ştie despre ce vorbeşte. Un al patrulea îi ceru, în numele comunității 
medicale, să-şi limiteze grija la sufletele oamenilor şi să-i lase pe doctori să 
aibă grijă de trupuri. Pe scurt, nu se găsi decât unul printre ei care să-l 
asculte cu răbdare. Acesta era doctorul Zabdiel Boylston. Studie problema 
ca un om rațional şi, descoperind că injecţia salvase, fără nici un dubiu, 
multe vieți, se hotărî să o încerce pe familia sa. 


Şi aşa făcu. Însă când ceilalți medici auziră, o mare furie îi cuprinse şi 
începură un război de cuvinte, scrise, tipărite şi vorbite, împotriva lui 
Cotton Mather şi a doctorului Boylston. Auzindu-i cum vorbeau ai fi putut 
crede că aceşti doi bărbaţi puseseră la cale pierzania ţării. 


Oamenii se alarmară şi ei. Mulţi, ce se vroiau a fi mai cucernici decât 
semenii lor, susțineau că dacă Providența hotărâse ca ei să moară de vărsat, 
atunci era un păcat ca ei să se împotrivească. Cele mai ciudate zvonuri 
începuseră să circule prin oraş. Unii spuneau că doctorul Boylston 
născocise o metodă prin care să transmită guta, reumatismul, durerile de 
cap, astmul şi alte boli întregii comunităţi. Alţii strigau în gura mare că 
necuratul pusese stăpânire pe Cotton Mather, care începuse toate astea. 


— După cum puteţi vedea, copii, oamenii din oraşul lui Cotton Mather erau 
în general înclinați să pună la îndoială orice lucru care li se propunea. Îşi 
amintiră cum el îi îndrumase strâmb în nebunia vrăjitoarelor, iar acum, chiar 
dacă faptele şi vorbele sale erau pline de înţelepciune, le era greu să-l mai 
creadă. 


Mânia oamenilor împotriva încercării sale de a-i păzi de vărsat crescu atât 
de tare încât nu mai putea umbla liniştit pe străzi. De câte ori silueta 
venerabilă a bătrânului preot, slabă şi pierită de la atâtea posturi şi nopți de 
veghe şi rugăciune, era văzută apropiindu-se, se auzeau fluierături, strigăte 
de batjocură şi râsete pline de dispreţ. Femeile îşi fereau copiii din calea lui, 
de teamă să nu le facă vreun rău. Sărmanul preot îşi continua drumul 
clătinând din cap cu smerenie şi poate întinzând mâna să-i binecuvânteze pe 
cei ce-i aruncaseră cuvinte grele. Însă ochii i se umpleau de lacrimi 


gândindu-se cât de orbi sunt oamenii când dau cu piciorul unor lucruri care 
puteau să-i salveze. 


Şi, într-adevăr, erau destule priveliştile pe străzile Bostonului care puteau să 
smulgă lacrimi din ochii unui om plin de compasiune. Deasupra uşii 
aproape fiecărei case flutura un steag roşu. Acesta era semnul că vărsatul 
pătrunsese în acea casă şi lovise un membru al familiei sau poate că 
întreaga familie se lupta cu molima. Prieteni şi rude treceau unul pe lângă 
altul grăbiţi pe stradă, fără măcar o strângere de mână sau un cuvânt de 
salut decât poate doar ca să anunţe că luaseră boala şi de multe ori pe lângă 
ei era cărat cu iuţeală un sicriu. 


“Var, vai!” îşi spunea Cotton Mather în gând. Ce putem face pentru aceşti 
nenorociți necugetaţi? O, dacă Providența le-ar deschide ochii, să poată 
deosebi binele de rău!” 


Oamenii erau însă atât de turbaţi de furie, încât amenințau cu răzbunarea pe 
oricine ar fi îndrăznit să facă injecția, chiar şi dacă era pe propria familie. 
Aceasta fu o încercare grea pentru Cotton Mather, ce nu vedea altă scăpare 
pentru fiul său Samuel. Însă se hotărî să-l salveze, chiar dacă asta însemna 
să-i fie ars acoperişul de deasupra capului. 


“Nu pot fi întors din drum! spunea el. Orăşenii vor vedea că am încredere în 
acest lucru şi că sunt dispus să-l încerc pe propriul fiu, a cărui viață mi-e 
mult mai scumpă decât a mea. Şi când îl voi fi salvat pe Samuel, poate că se 
vor convinge să se salveze şi pe ei!” 


Lui Samuel i se făcu injecţia şi o dată cu el şi ginerelui lui Cotton Mather. 
Doctorul Boyleston injectă şi el mai multe persoane şi în timp ce sute de 
oameni ce luaseră molima de pe veşmintele bolnavilor mureau, aproape toți 
cei ce urmaseră sfatul înțeleptului doctor fură salvați. 


Dar oamenii nu se convinseseră încă de greşeala lor. Într-o noapte, în casa 
lui Cotton Mather fu aruncat pe fereastră un obiect distrugător, numit 
grenadă de mână, care se rostogoli chiar sub scaunul Bunicului. Se 
presupunea ce este umplut cu praf de puşcă şi că explodând l-ar fi făcut pe 
preot bucățele. Însă cei mai bine informaţi istorici sunt de părere că grenada 


conţinea la acea vreme doar pucioasă şi răşină, şi trebuia să-l lovească pe 
Cotton Mather cu un miros îngrozitor. 


Acesta nu e un lucru deloc neobişnuit în lume. Oameni ce încearcă să facă 
lumii numai şi numai bine sunt învăluiți fără îndoială numai în mirosuri 
urâte. Şi totuşi, dacă oamenii înţelepţi şi buni pot aştepta o vreme, fie 
generația prezentă, fie posteritatea le va face dreptate. Aşa se dovedi a fi şi 
în cazul despre care vorbeam. În anii care au urmat, când vaccinul a devenit 
un lucru practicat în toată lumea şi mii de vieți erau salvate cu ajutorul lui, 
oamenii îşi amintiră de Cotton Mather, ce se odihnea de mult în mormânt. 
Atunci îi recunoşteau meritul şi acelaşi lucru pentru care-l persecutaseră şi-l 
batjocoriseră atâta vreme devenea acum cel mai înțelept şi bun lucru pe care 
îl făcuse vreodată. 


— Bunicule, asta nu e o poveste prea plăcută! observă Clara. 


— Nu, Clara, îi răspunse Bunicul, dar e bine să ştiţi cât de mult a întunecat 
această boală vremurile în care au trăit strămoşii noştri. Şi acum, dacă vreți 
să aflați mai multe despre Cotton Mather, trebuie să-i citiți biografia, scrisă 
de domnul Peabody din Springfield. O veţi găsi foarte interesantă, dar poate 
că scriitorul este prea dur când caracterizează acest om deosebit. Îl 
apreciază corect, ce-i drept, şi-l înţelege foarte bine, dar îi judecă firea prea 
mult cu mintea şi prea puţin cu inima. Viaţa sa ar fi trebuit povestită de 
cineva care, deşi îi cunoştea toate defectele, să-l iubească mult. 


Astfel Bunicul încheie povestea lui Cotton Mather, spunându-le copiilor că 
murise în 1728, la vârsta de şaptezeci şi cinci de ani, şi lăsase moştenire 
scaunul lui Elisha Cooke. Acest gentleman era un cunoscut avocat pentru 
drepturile omului. 


În acelaşi an, William Burner, un fiu al faimosului episcop Burnet, sosi în 
Boston cu împuternicire să devină guvernator. Era primul ce fusese numit 
de la plecarea colonelului Shute. Guvernatorul Burner se mută în casa 
domnului Cook, în timp ce reşedinţa guvernatorilor, în care urma să stea el, 
suferea reparaţii. De-a lungul acestei perioade i se făcu favorul de a fi lăsat 
să stea în scaunul Bunicului, pe care îl găsi atât de confortabil încât, atunci 
când părăsi casa domnului Cook, nu se îndură să se despartă de el, astfel că 
gazda îi ceru să-l accepte. 


— Presupun, zise Lawrence, că oamenii i-au cerut regelui să numească un 
localnic din Noua Anglie ca să-i guverneze. 


— Fără îndoială că era un motiv de nemulţumire pentru ei, îi răspunse 
Bunicul, să vadă bărbaţi în acest post, care nu aveau nici talentul şi nici 
virtuțile necesare şi care în nici un caz nu iubeau această țară. Regele 
numea de obicei în funcția de guvernator al coloniilor americane vreun 
nobil sărac, pe cineva ce nu era prea dorit la Curte sau vreun ofiţer lăsat la 
vatră. Oamenii şti-au că o asemenea persoană nu putea decât să pună binele 
țării mai prejos decât dorințele regelui. Prin urmare, Legislativul se străduia 
să țină pe cât posibil puterea în mâinile sale, refuzând să fixeze un salariu 
fix guvernatorilor. Se considera că e mai bine să-i plătească după merite. 


— Guvernatorul Burner îşi merita banii? întrebă Charlie. 


Bunicul nu putu să nu zâmbească la întrebarea nevinovată a lui Charlie. 
Totuşi le expuse problema destul de direct. 


Le povesti atunci despre caracterul guvernatorului Burner, descriindu-l ca 
pe o persoană studioasă, foarte pricepută şi cu o integritate nepătată. 
Povestea sa ne oferă un exemplu uimitor despre cât de nefericită este 
situația unui om, pus să conducă o ţară şi obligat să urmărească orice 
altceva decât binele poporului acestei ţări. Guvernatorul Burner era atât de 
încătuşat de poruncile regelui, încât nu putea să facă nimic din ceea ce ar fi 
dorit. Prin urmare, tot mandatul său se irosi pe certuri nesfârşite cu 
Legislativul. 


— Mă tem copii, zise Bunicul, că guvernatorul Burner nu a avut parte de 
linişte sau de odihnă în bătrânul nostru scaun. Obişnuia să stea în el, 
îmbrăcat într-o haină făcută dintr-un material aspru şi miţos pe dinafară, dar 
căptuşită cu catifea fină pe dinăuntru. Se spunea că această haină se 
aseamănă cu firea sa: la suprafaţă dur, dar în suflet blând şi bun. Mare păcat 
că un asemenea om nu a putut fi ferit de necazuri. Disputele sale cu 
reprezentanţii poporului erau atât de istovitoare încât fu cuprins de febră şi 
muri în 1729. Legislativul refuzase să-l plătească cât timp trăise, dar alocă 
destui bani să-i facă o înmormântare plină de fast şi pompă. 


Bunicul observă că micuța Alice adormise de mult cu capul de taburetul său 
pentru picioare. Într-adevăr, le spuse Clara, dormise de când Sir Hovenden 
Walker începuse campania împotriva Quebecului şi până când guvernatorul 
Burner trecuse în neființă, adică o peri-oadă de aproape optsprezece ani. Şi 
totuşi, chiar după un somn atât de lung, micuța Alice rămăsese un copil 
scump, de mai puţin de cinci ani. 


— Imi aduce aminte, zise Lawrence, de povestea frumoasei adormite, care 
a dormit o sută de ani şi s-a trezit apoi la fel de frumoasă şi tânără ca 
înainte. 


CAPITOLUL VI. FAST ȘI VANITATE 


CATEVA seri mai târziu, verişoara Clara îl întrebă pe Bunic dacă scaunul 
fusese martor vreodată la un bal. Tot atunci, micuța Alice veni cu o păpuşă 
în braţe, cu care avusese o lungă conversaţie. 


— Uite, Bunicule! strigă ea. A şezut vreodată pe scaun o domniţă atât de 
drăguță ca păpuşa mea? 


Aceste întrebări îl făcură pe Bunic să le vorbească despre obiceiurile şi 
moda ce începeau să fie aduse din Anglia în provincii. Simplitatea 
puritanilor de odini-oară dispărea cu repeziciune. Aceasta se datora în parte 
creşterii numărului locuitorilor şi averilor acestora, căci tot mai mulți 
oameni traversau oceanul ca să se stabilească acolo. 


O altă cauză a acestui stil de viaţă pompos şi artificial, printre cei ce şi-l 
puteau permite, era că exemplul era dat de guvernatori. După vechea cartă, 
guvernatorii erau reprezentanți ai poporului şi astfel stilul lor de viață era 
simplu, ca şi al celorlalţi oameni. Însă acum, dacă îl reprezentau pe rege, 
considerau necesar să-şi păstreze demnitatea funcției prin practicarea unor 
ceremonialuri pline de strălucire. Mai mult, această slujbă înaltă era ocupată 
de bărbaţi ce trăiseră în Londra şi acolo căpătaseră obiceiuri luxoase şi la 
modă, pe care le era greu să le lase la o parte. Bogătaşii provinciei îi imitau 
numaidecât şi astfel viaţa socială începu să se schimbe. 


— Aşa că, draga mea Clara, zise Bunicul, după ce scaunul nostru intrase în 
casa guvernatorului, probabil că a avut parte de multe baluri şi alte astfel de 
festivități, deşi nu vă pot povesti despre unul anume. Însă nu mă îndoiesc că 
erau pline de măreție, că sclavi îmbrăcaţi în livrele împodobite serveau 
invitaţii şi le ofereau vin în pocale de argint masiv. 


— Existau sclavi în acele vremuri! exclamă Clara. 


— Da, negri şi albi, îi răspunse Bunicul. Strămoşii noştri nu numai că 
aduceau negri din America de Sud, dar şi indieni din America de Sud şi albi 


din Irlanda. Aceştia din urmă erau vânduți nu pe viaţă, ci pe un anumit 
număr de ani, până reuşeau să-şi plătească banii datorați pentru drumul 
peste ocean. Era un lucru foarte comun să citeşti în ziare anunțuri pentru 
vânzarea unor fete irlandeze, iar cât despre copiii de negri, aceştia erau 
oferiţi precum puii de pisică. 


— Poate că Alice şi-ar fi luat unul să se joace cu el în loc de păpuşă! zise 
Charlie râzând. 


Însă micuța Alice îşi strânse păpuşa mai aproape de piept. 


— Cât despre păpuşa ta drăguță, micuța mea Alice, zise Bunicul, aş vrea să 
fi putut vedea ce rochii splendide purtau doamnele din acele vremuri. Aveau 
mătăsuri, satin, damasc, brocart, rochii cu guler înalt şi tot felul de lucruri 
fine şi rafinate. Şi obişnuiau să poarte nişte crinoline enorme, care erau atât 
de mari încât îţi trebuia ceva timp ca să le înconjori. 


— Dar domnii cum se îmbrăcau? întrebă Charlie. 


— Cu tot atâta fast ca doamnele, îi răspunse Bunicul. La costumele de 
sărbătoare aveau hainele din catifea purpurie, verde, albastră şi alte culori 
vii, împodobite cu şireturi de aur sau argint. Vestele, de cinci ori mai largi 
decât cele care se poartă acum, erau strălucitoare. Uneori întreaga vestă, 
care putea ajunge chiar şi până la genunchi, era făcută din brocart cu fir de 
aur. 


— Cel care o purta trebuie să fi strălucit ca şi cum ar fi fost făcut în 
întregime din aur! zise Clara. 


— Și apoi, continuă Bunicul, mai purtau peruci, pieptănate în diverse 
stiluri: “nodul de  cravată”, “Spencer”, “brigadierul”, “maiorul”, 
“Albemarle”, “Ramillies” sau “vârful de pene”. Pălăriile în trei colţuri erau 
împodobite cu şireturi din aur şi argint. Aveau catarame strălucitoare pe 
pantaloni ce se închideau deasupra genunchiului şi la fel pe încălțări. Purtau 
săbii cu mânere împodobite, când făcute din aur, când din oţel șlefuit, 
încrustat cu aur. 


— O, ce mi-ar plăcea să port şi eu sabie! strigă Charlie. 


— Şi o haină din catifea purpurie, adăugă Clara râzând, cu o vestă din 
brocart cu fir de aur, care să-ți atârne până la genunchi. 


— Şi catarame la pantaloni şi la pantofi, zise şi Lawrence cu veselie. 


— ŞI o perucă, adăugă micuța Alice, cu seriozitate, fără să ştie ce articol de 
îmbrăcăminte îi recomandase lui Charlie. 


Bunicul zâmbi la imaginea feţei durdulu a lui Charlie, gătită într-un mod 
atât de grotesc. Apoi continuă cu istoria scaunului şi le spuse copiilor că, în 
1730, regele George al II-lea îl numise pe Jonathan Belcher guvernator al 
Massachusettsului, în locul defunctului guvernator Burner. Domnul Belcher 
se născuse în provincie, dar îşi petrecuse mare parte a vieţii în Europa. 


Noul guvernator găsi scaunul bunicului în casa demnitarilor. Îl impresionă 
aspectul său nobil şi măreț, dar fu de părere că anii ce trecuseră peste el îl 
făceau să nu mai fie demn de companii atât de înalte, ca atunci când stătea 
în sala ducelui de Lincoln. Prin urmare, cum guvernatorul Belcher avea 
gusturi pompoase, angajă un meşter priceput să înfrumusețeze scaunul. 
Acesta îl şlefui, îl lăcui şi îi polei cu aur sculpturile de pe mânere, ca şi 
florile de pe spătar. Capul de leu strălucea ca un filon de aur. În sfârşit, 
guvernatorul Belcher împodobi scaunul cu o pernă din damasc albastru, cu 
ciucuri deşi, aurii. 


Astfel înfrumusețat, bătrânul nostru scaun strălucea cu mai multă 
splendoare decât cu un secol înainte, când lady Arabella îl adusese din 
Anglia. Multă lume credea că este un scaun făcut după ultima modă din 
Londra. Acest lucru trebuie să vă fie învăţătură că, întotdeauna, sub 
scânteierea noilor invenţii se află o esenţă veche, măcinată de timp. 


— Bunicule, dar nu se mai vede pe unde a fost aurit! observă Charlie, care 
studiase scaunul foarte atent. 


— Nu te vei mira că s-a şters, îi răspunse bunicul, când vei auzi despre toate 
aventurile prin care a mai trecut scaunul de atunci încoace. Cum spuneam, a 
fost poleit, şi cea mai frumoasă încăpere din casa guvernatorului a fost 
împodobită cu el! 


Ce s-a întâmplat cât timp guvernatorul Belcher a fost stăpânul scaunului nu 
li s-a părut copiilor prea interesant. La început, ca şi colonelul Shute şi 
guvernatorul Burner, a fost angajat în dispute cu Legislativul în legătură cu 
salariul său. Însă nu a reuşit să obţină o sumă fixă şi a primit până la urmă 
încuviințarea regelui să accepte atât cât Legislativul hotăra să-i dea. Şi 
astfel, poporul a triumfat, după o luptă dură, păstrându-şi dreptul de a-şi 
cheltui banii aşa cum credeau de cuviință. 


În încercările lor de a stabili moneda, s-au raportat, în principal, la mandatul 
guvernatorului Belcher. Şilingii de pin ai cinstitului John Hull se cheltuiseră 
de mult, fuseseră pierduţi sau topiţi din nou, iar locul lor îl luaseră bancnote 
de hârtie sau pergament, a căror valoare se stabilise de la trei pence în sus. 
Aceste bancnote deveneau însă din ce în ce mai puţin valoroase, căci în 
schimbul lor nu se puteau obţine bani din metal. Erau mult mai răi decât 
vechile coliere din scoici ale indienilor. Această dezordine în circulația 
banilor era o sursă de nesfârşite neînţelegeri şi dispute pentru conducători şi 
pentru cei ce făceau legile, nu numai în zilele guvernatorului Belcher, dar şi 
pentru mulţi ani de atunci înainte. 


În sfârşit, oamenii îl suspectau pe guvernatorul Belcher că se străduia în 
secret să aducă modul de rugăciune episcopal în provincie. Mai era destul 
din spiritul vechilor puritani în ei pentru ca majoritatea fiilor Noii Anglii să 
privească o asemenea încercare cu groază. S-au făcut mari eforturi pentru a- 
| determina pe rege să-l înlăture pe guvernator. Ca urmare, în 1740, acesta a 
fost silit să renunţe la funcție, iar scaunul Bunicului a fost vândut domnului 
Shirley. 


CAPITOLUL VII. CHEMAREA LA OASTE 


— WILLIAM Shirley, zise Bunicul, venise din Anglia cu câţiva ani înainte 
ŞI începuse să practice dreptul în Boston. Veţi crede probabil că, fund un om 
al legii, noul guvernator obişnuia să stea în scaunul nostru citind volume 
groase de drept. Din contră, era cel mai activ şi mai agitat guvernator pe 
care îl avusese Massachusettsul vreodată. Nici chiar Sir William Phips nu l- 
ar fi putut egala. Primu doi ani ai mandatului şi-i petrecu încercând să 
regularizeze moneda. Dar în 1744, după o pace de mai mult de treizeci de 
ani, izbucni un război între Franţa şi Anglia. 


— Şi presupun, zise Charlie, că guvernatorul a pornit o campanie pentru 
cucerirea Canadei. 


— Nu chiar, Charlie, zise Bunicul, deşi ai făcut o presupunere dibace. A 
plănuit, în 1745, o expediţie împotriva Louisburgului. Acesta era un oraş- 
fortăreață, pe insula Cape Breton, lângă Noua Scoţie. Zidurile sale erau 
foarte înalte şi solide, fiind apărate de sute de tunuri uriaşe. Era cea mai 
puternică fortăreață pe care francezii o aveau în America şi, dacă regele 
Franţei ar fi ghicit intențiile guvernatorului Shirley, ar fi trimis toate 
corăbiile pe care le-ar fi putut strânge în ajutorul ei. 


Cum asediul Louisburgului a fost unul dintre cele mai remarcabile 
evenimente în care locuitorii Nou Anglii au fost implicaţi, Bunicul îşi dădu 
silinţa să le zugrăvească ascultătorilor săi o imagine cât mai vie a spiritului 
care domnea printre ei. Vom numi această povestire “Chemarea la oaste”. 


Expediția împotriva Louisburgului începuse să fie plănuită din luna 
ianuarie. De atunci, scaunul guvernatorului era încontinuu înconjurat de 
consilieri, reprezentanți ai poporului, preoți, căpitani, piloţi de nave şi tot 
soiul de oameni, cu care se consulta în legătură cu proiectul său minunat. 


Mai întâi de toate, era necesar să facă rost de oameni şi de arme. 
Legislativul trimise imediat o cantitate imensă de bani de hârtie, cu ajutorul 
cărora, ca prin minune, guvernatorul spera să pună mână pe toate tunurile 


vechi, praf de puşcă, ghiulele, săbii ruginite şi muschete, şi tot ceea ce putea 
să-l ajute să-i învingă pe francezi. În toate satele din Massachusetts, 
începură să se bată tobele ca să strângă soldaţi la oaste. Se trimiteau mesaje 
celorlalți guvernatori din Noua Anglie, New York şi Pennsylvania, rugându- 
1 să se alăture în această cruciadă împotriva francezilor. Toate aceste 
provincii fură de acord să ajute cu ce puteau. 


Însă mai era un lucru foarte important de decis. Cine avea să fie generalul 
acestei măreţe armate? Pacea durase atât de mult încât coloniştii nu mai 
aveau experiență militară, aşa cum aveau pe timpuri. Vechii puritani îşi 
tineau întotdeauna armele la îndemână, gata de luptă, şi nu duceau niciodată 
lipsă de căpitani dornici de război, pricepuţi în tehnici de atac şi apărare. 
Însă săbiile urmaşilor lor căpătaseră rugină de când nu mai fuseseră 
folosite. Nu mai era nimeni în Noua Anglie care să ştie ceva despre asedii 
sau lupta obişnuită. Singurii care mai cunoşteau ceva despre război erau 
bătrânii, care vânaseră indieni prin păduri, în vremea guvenatorului 
Dummer. 


După multe îndoieli, guvernatorul se hotărî asupra unui negustor bogat, pe 
nume William Pepperell, ce era destul de cunoscut şi iubit printre oameni. 
Cât despre cunoştinţe militare, nu avea mai multe decât cei din jurul său. 
Însă, cum guvernatorul stărui cu foarte multă insistență, domnul William 
Pepperell fu de acord să-şi tragă obloanele la prăvălie, să-şi lege o sabie la 
brâu şi să ia titlul de general. 


Intre timp, ce vacarm se iscase! Bum-bum-bum! Bum-bum-bum! Zgomotul 
tobelor, bătute la orice oră, acoperea orice alte sunete. 


Nimic nu era atât de valoros ca armele, oricât de vechi ar fi fost. Foalele 
suflau, ciocanul bătea încontinuu pe nicovală şi fierarii dregeau armele 
folosite în alte războaie. Fără îndoială că unii dintre soldați aveau acele 
muschete greoaie şi mari din timpul puritanilor. Pistoale uriaşe fuseseră 
scoase la lumină şi făceau un zgomot ca de tun. Tunuri vechi, cu 
deschizătură pe unde se încărca muniția, aproape la fel de mare ca şi gura, 
erau privite ca nişte comori inestimabile. Suliţe, care probabil fuseseră 
mânuite de soldații lui Miles Standish, erau scoase din nou la lumină. Mulți 
tineri scotociseră prin poduri şi găsiseră săbiile străbunicilor lor, roase de 
rugină şi pătate cu sânge, din războiul regelui Filip. 


Niciodată nu mai avusese loc o înarmare ca asta, când nişte oameni, atâta 
vreme paşnici, se ridicau la război cu cele mai bune arme pe care le 
putuseră găsi. Și totuşi tobele se auzeau: bum-bum-bum! bum-bum- bum! 
în toate oraşele şi satele, iar tropăitul paşilor se înmulţea, pe măsură ce tot 
mai mulți recruți se încolonau în urma lor. 


Armata începea să se strângă în Boston. Bărbaţi cu chipul ars de soare, 
costelivi, ciudați erau adunaţi în grupe, companii şi regimente, îmbrăcaţi în 
straiele lor maronii din pânză grosolană şi ciorapi împletiţi, albaştri. 
Mergeau aplecaţi ca şi cum ar fi ţinut încă de coarnele plugului şi 
mărşăluiau fără nici un pic de ritm. Fuseseră adunaţi din lanurile de 
porumb, din pădurile pe care le defrişau, din fierării, tâmplăru sau cizmării. 
Era o armată de oameni cu fețe dure şi trupuri robuste. Un ofiţer cu 
experiență din Europa ar fi râs de ei până când l-ar fi durut burta. Însă 
inimile le erau pline de curaj, care e mult mai important pentru soldați decât 
să poarte haine roşii şi să mărşăluiască în coloane uriaşe, în ritm de muzică 
militară. 


Și iarăşi sunetul de tobe: bum! bum! bum! O oaste de trei sau patru mu de 
soldaţi intră în Boston. Ce larmă s-a iscat! Băieții de şcoală fugeau, țipând 
în urma tobelor. Intregul oraş, întrega ţară erau acum aprinse de război. 


După sosirea trupelor, acestea au fost probabil inspectate de general. Ni-i 
putem imagina pe guvernatorul Shirley şi pe generalul Pepperell călărind 
încet printre rânduri în timp ce toboşarii făceau să răsune melodii vechi, iar 
soldaţii se străduiau să arate cât mai războinic. Ce privelişte cumplită pentru 
francezi, dacă ar fi putut s-o vadă! 


Într-un târziu, pe 24 martie 1745, armata dădu un strigăt de luptă şi se 
îmbarcă din Boston în zece sau douăsprezece corăbii tocmite de guvernator. 
Câteva zile după aceea, o flotă engleză, comandată de Peter Warren, porni şi 
ea către Louisburg ca să ajute armata din provincie. Astfel că acum, după 
toată forfota pregătirilor, peste oraş şi provincie se lăsă liniştea. 


Însă tăcerea şi pacea, în asemenea timpuri de grea aşteptare, erau greu de 
suportat. Inimile bătrânilor şi femeilor se strângeau de teamă gândindu-se 
ce pericole aveau de înfruntat fiii, soții sau fraţii lor. Băieţii se târau anevoie 
la şcoală, lipsindu-le răpăitul tobelor şi tropotul marşurilor, după care 


obişnuiau să fugă nu de mult. Toţi preoții se rugau cu ardoare pentru 
binecuvântarea armatei Noii Anglii. În fiecare familie se ridicau rugăminţi 
arzătoare către Cer ca dragii lor, ce luptau lângă zidurile din Louisburg, să 
se întoarcă sănătoşi acasă. 


Guvernatorul Shirley era probabil în tot acest timp măcinat de nerăbdare. 
Nu putea sta în loc nici măcar un moment. nu-şi găsea linişte nici măcar în 
scaunul Bunicului, ci se plimba cât era ziua de lungă, în sus şi-n jos, pe 
scările din reşedinţa sa. Acum se urca pe cupolă şi îşi ațintea privirile către 
mare să vadă dacă nu cumva se zărea vreo velă la orizont; acum cobora 
grăbit scările şi stătea la intrare, pe scările din piatră roşii, ca să primească 
vreun mesager plin de noroi, de la care spera să audă ceva veşti despre 
armată. La câteva săptămâni după plecarea trupelor, comandantul Warren 
trimise un vas micuţ la Boston, cu doi prizonieri francezi. Unul dintre ei era 
monsieur Bouladrie, ce comandase o baterie în afara zidurilor din 
Louisburg. Celălalt era marchizul de la Maison Forte, căpitanul unei fregate 
franceze, ce fusese capturată de flota comandantului Warren. Aceşti 
prizonieri îi dădură asigurări guvernatorului Shirley că fortăreaţa din 
Louisburg era mult prea puternică pentru a putea fi doborâtă de armata 
provincială. 


Trecură zi după zi şi săptămână după săptămână. Oamenii aveau inimile 
frânte de îngrijorare, căci floarea ținutului era pe cale să piară o dată cu 
această periculoasă aventură. Erau acum zorii zilei de 3 iulie. 


Dar ascultă! Ce zgomot se aude? Sunetul grăbit al unui clopot! Dăngănitul 
din Old North se stinge deodată..., dar prinde glas cel din Old South..., iar 
acum răsună cel al bisericii de pe strada Brattle! Clopotele din nouă sau 
zece turle îşi înalță glasurile metalice în răcoarea dimineţii. Să fie oare 
motiv de bucurie sau de alarmă? Se aude şi bubuitul unui tun! Acum... 
zgomotul ca de tunet al unei salve regale! Iar acum... strigătele de bucurie 
ale mulțimii adunate pe stradă. Ura! Ura! Louisburgul s-a predat! Ura! 


— Bunicule, cât mi-ar fi plăcut să trăiesc în acele vremuri! strigă Charlie. Şi 
ce răsplată le-a dat regele generalului Pepperell şi guvernatorului Shirley? 


— L-a făcut pe Pepperell baronet, astfel că i spunea apoi Sir William 
Pepperell, îi răspunse Bunicul. De asemenea îi numi şi pe Pepperell, şi pe 


Shirley colonei în armata regală. Aceste răsplăți erau cu vârf şi îndesat 
meritate, căci acesta era cel mai mare triumf pe care englezii l-au obţinut pe 
parcursul războiului. Generalul Pepperell deveni un om faimos. Am văzut 
un portret cu el în mărime naturală, îmbrăcat într-o uniformă splendidă 
stacojie, stând în faţa zidurilor Louisburgului, în timp ce mai multe ghiulele 
zburau prin aer. 


— Dar ţara a câştigat ceva de pe urma cuceririi Louisburgului? întrebă 
Lawrence. Sau toate foloasele au fost culese de Pepperell şi Shirley? 


— Parlamentul englez, îi răspunse Bunicul, a fost de acord să-i 
despăgubească pe colonişti pentru toate cheltuielile asediului. Ca urmare, în 
1749, două sute cincisprezece cufere cu dolari spanioli şi o sută de butoaie 
de aramă au fost aduse din Anglia în Boston. Valoarea totală se ridica la un 
milion de dolari. Douăzeci şi şapte de căruţe transportaseră banii din port 
până la vistieria provinciei. Nu era asta oare o răsplată destul de generoasă? 


— Mamele fiilor ucişi în asediul de la Louisburg nu cred că gândeau la fel, 
zise Lawrence. 


— Nu, Lawrence, îl aprobă Bunicul. Fiecare victorie dintr-un război 
implică imense sacrificii fizice şi mentale, pe care tot aurul din minele 
spaniolilor nu le-ar fi putut recompensa. Dar trebuie să luăm în considerare 
că acest asediu a fost o ocazie pentru colonişti să-şi testeze capacitățile 
militare, pregătindu-se astfel pentru marea încercare a revoluției. Din acest 
punct de vedere, bravura strămoşilor noştri le-a fost singura recompensă. 


Bunicul continuă să le spună că reuşita campaniei împotriva Louisburgului 
îi determinase pe Shirley şi Pepperell să pună la cale un plan pentru 
cucerirea Canadei. In orice caz, acest plan nu a fost pus în aplicare. 


În anul 1746, vestea sosirii unei formidabile flote franceze pe coastă a creat 
mare panică. Era comandată de Duke d'Anville şi avea patruzeci de corăbii 
de război, pe lângă vase cu soldaţi la bord. Cu această desfăşurare de forțe, 
francezii vroiau să recucerească Louisburgul şi după aceea să devasteze 
întreaga Nouă Anglie. Mulţi oameni erau gata să-şi considere ţara ca şi 
pierdută. 


Însă flota războinică a fost lovită de atâtea dezastre şi a avut parte de atâtea 
pierderi din cauza furtunilor, încât se spune că Duke d'Anville s-ar fi otrăvit 
de disperare. Ofiţerul ce-i urma la comandă s-a aruncat în sabie şi a pierit. 
Văduviţi astfel de comandanții lor, cei rămaşi pe vase se întoarseră în 
Franţa. Fu o mare uşurare pentru Noua Anglie, la fel ca aceea pe care o 
simţise Vechea Anglie, în zilele reginei Elisabeta, atunci când “armada” 
spaniolă naufragiase pe coastă. 


— În 1747, continuă Bunicul, Shirley fu gonit din reşedinţa sa de 
guvernator nu de o armată ostilă, ci de o mulţime furioasă din Boston. Erau 
atât de înfuriați de comportamentul comandantului Knowles, care înrolase 
cu forța câțiva dintre orăşenii lor, încât câteva mii de oameni înconjurară 
camera consiliului şi începură să arunce cu pietre şi cărămizi în ferestre. 
Guvernatorul încercă să-i liniştească, dar fără nici un rezultat, astfel că găsi 
de cuviinţă să părăsească oraşul şi să se refugieze între zidurile castelului 
William. Liniştea nu fu restabilită până când comandantul Knowles nu-i 
trimise înapoi pe cei înrolați. Această întâmplare ar fi trebuit să-i avertizeze 
pe englezi că nu e bine să ia nici un fel de măsuri opresive împotriva fraților 
lor din colonii. 


În 1748, se încheie pacea între Franţa şi Anglia, iar guvernatorul avea acum 
ocazia să stea liniştit în scaunul Bunicului. O asemenea perioadă de odihnă, 
în orice caz, se părea că nu-i prieşte prea bine, căci în anul următor plecă în 
Anglia, de unde fu apoi trimis în Franţa cu treburi publice. Între timp, cum 
Shirley nu-şi dăduse demisia din funcţie, locotenentul-guvernator Phips ţinu 
loc de prim-magistrat. 


CAPITOLUL VIII. VECHIUL RĂZBOI 
FRANTUZESC ȘI EXILAREA ACADIENILOR 


ÎN amurgul serii de dinaintea Zilei Recunoștinței, Lawrence, Clara, Charlie 
şi micuța Alice veniră şi se aşezară în jurul scaunului Bunicului. Zburdaseră 
veseli toată ziua, ocupați cu tot felul de jocuri, astfel că întreaga casă 
răsunase de voioşia lor. 


Şi bunicul fusese bucuros, deşi nu atât de vesel. Simţea că va fi o sărbătoare 
dintre cele fericite în viaţa sa. De fapt, toate zilele de sărbătoare trecute 
făceau parte din cea prezentă, căci anii copilăriei, tinereţii şi ai maturității, 
cu toate binecuvântările şi necazurile lor, trecură prin fața lui în timp ce 
stătea în scaun. Scene de mult dispărute deveneau imagini. Umbrele 
prietenilor pierduţi veneau să-l viziteze. Voci ce nu mai puteau fi auzite pe 
pământ îşi trimiteau ecoul din eternitate. Aceste închipuiri îi păreau aproape 
la fel de reale ca strigătele vesele şi râsetele copiilor, în timp ce dansau ca 
nişte raze de soare în faţa ochilor săi. 


Simţea că trecutul făcea încă parte din el. Fericirea zilelor de dinainte era un 
dar pe care avea să-l păstreze întotdeauna. Şi era ceva în durerea 
învălmăşită a întregii sale vieţi ce se învecina cu fericirea, după ce fusese 
îndelung preţuită în adâncul inimii sale. Acolo suferise o schimbare şi 
devenise mai prețioasă decât aurul curat. 


Acum, copiii se apropiară, puţin obosiţi de jocul lor sălbatic, căutându-şi 
odihna şi desfătarea în poveştile Bunicului. Bătrânul domn îşi frecă ochii cu 
mâinile şi le zâmbi. Era mulţumit, aşa cum sunt toți oamenii în vârstă, că 
mai era considerat important şi că putea să mai ofere lumii bucurie. După ce 
fuseseră atât de veseli întreaga zi, aceşti copii îşi doreau să asculte vorbăria 
lui serioasă? Ei bine, înseamnă că bătrânul Bunic mai avea încă un loc în 
această lume sau cel puţin printre aceşti băieți şi fete! 


— Hai repede, Bunicule, strigă micuța Alice, pisicuţa vrea să asculte o 
poveste! 


Şi într-adevăr, prietena noastră galbenă se întinsese pe covorul din fața 
căminului, ciulindu-şi urechile şi întorcându-şi capul când către Bunic, când 
către copii, ca şi cum i-ar fi ascultat cu atenție. Un tors zgomotos, ca sunetul 
ceainicului sau ca zbârnâitul fusului, stătea mărturie că era fericită, căci 
pisica avusese parte de o masă copioasă şi astfel sărbătorise Ziua 
Recunoştinţei împreună cu Bunicul şi copiii. 


— Pisicuţa vrea să-i spun poveşti? întrebă Bunicul zâmbind. Ei bine, atunci 
trebuie să-i facem pe plac pisicuţei. 


Prin urmare, reluă istoria scaunului de la pacea din 1748. După una dintre 
prevederile tratatului, Louisburgul, pe care armata din Noua Anglie se 
chinuise atât de mult să-l cucerească, fu înapoiat regelui Franţei. 


Francezilor le era teamă că, dacă nu-şi vor apăra bine coloniile de acum 
înainte, un nou război îi va putea lipsi de toate. Aproape imediat ce pacea fu 
proclamată, începură să-şi construiască fortărețe puternice în interiorul 
Americii de Nord. Era foarte ciudat să priveşti aceste castele ale războiului 
pe țărmurile lacurilor singuratice şi departe în mijlocul pădurilor. Indienii ce 
vâsleau pe lacul Champlain, priveau în sus către meterezele lui 
Ticonderoga, piatră peste piatră, cu artileria ieşind prin ziduri ca nişte ţepi şi 
cu steagul alb al Franţei fluturând în aer. Mai existau asemenea fortificaţii şi 
pe lacul Ontario, şi în apropierea cascadei Niagara şi la izvoarele râului 
Ohio. lar de jur-împrejurul acestor fortărețe şi castele se întindea pădurea 
seculară, în pustietatea căreia răpăitul tobelor se pierdea. 


Adevărul era că francezii intenționau să construiască forturi pe tot drumul 
dinspre Canada către Louisiana. Atunci ar fi ridicat un zid de apărare în 
spatele aşezărilor englezeşti, astfel încât să le înconjoare complet. Regele 
Angliei consideră aceste forturi un motiv suficient de război, pe care îl şi 
începu în 1754. 


— Guvernatorul Shirley, zise Bunicul, se întorsese la Boston în 1753. Cât 
timp stătuse la Paris se căsătorise pentru a doua oară cu o franțuzoaică 
tânără, pe care o adusese în reşedinţa sa din provincie. Dar când războiul 
izbucni, fu imposibil pentru un om atât de agitat să stea liniştit în casă, în 
bătrânul nostru scaun, cu soția şi copiii în jurul său. Prin urmare, obținu 
comanda forţelor engleze. 


— Dar Sir William Pepperell ce a făcut? întrebă Charlie. 


— A rămas acasă, zise Bunicul, ca general al miliției. Regimentele de 
veterani ale armatei engleze, care erau acum trimise peste Atlantic, ar fi 
considerat o batjocură să lupte sub comanda unui bătrân negustor american. 
Şi acum începu ceea ce vârstnicii numesc vechiul Război Franţuzesc. Ar 
însemna să ne îndepărtăm prea mult de la istoria scaunului ca să povestesc 
chiar şi doar o jumătate dintre luptele ce s-au purtat. Nici nu pot să descriu 
înfrângerea sângeroasă a generalului Braddock, de lângă izvoarele râului 
Ohio, în 1755. Dar nu trebuie să uit să vă spun că după ce generalul englez 
a fost rănit mortal, iar armata sa alungată, rămăşiţele i-au fost păstrate prin 
grija şi bunăvoința lui George Washington. 


La auzul acestui nume ilustru, copiii tresăriră ca şi cum o rază de soare ar fi 
strălucit neaşteptat deasupra ţării lor, o dată cu salvatorul ce apăruse la 
orizont. 


Printre evenimentele ce avuseseră loc în vechiul Război Franţuzesc, 
Bunicul găsi că cel mai interesant este alungarea locuitorilor Acadiei. De 
când s-au pus bazele acestei colonii franceze, în 1604, şi până în prezent, 
locuitorii ei nu au ştiut prea sigur cine îi stăpâneşte. Erau un popor paşnic, 
ce nu iubea războaiele şi căruia nu-i păsa de onoruri militare. Și totuşi, la 
fiecare război, teritoriul li se umplea de soldați cu inimi de metal, englezi şi 
francezi, care se luptau pentru privilegiul de a asupri acest popor, acadieni 
fără vină. Câteodată tratatele de pace îi făceau supuşii unui rege, altădată ai 
altuia. 


O dată cu pacea din 1748, Acadia a fost cedată Angliei, însă francezii 
revendicau încă o porțiune întinsă din ea şi îşi construiau forturi pentru 
apărare. În 1755 aceste forturi şi întreaga Acadie au fost cucerite de trei mii 
de soldați din Massachusetts, sub comanda generalului Winslow. Locuitorii 
au fost acuzați că ar fi oferit francezilor hrană şi ar fi făcut alte lucruri ce le 
violau neutralitatea. 


— Aceste acuzaţii erau probabil adevărate, observă Bunicul, căci acadienii 
erau urmaşi ai francezilor şi aveau aceleaşi sentimente de înfrățire cu ei, ca 
locuitorii Massachusettsului pentru englezi. Insă pedeapsa le fu aspră: 


englezii se hotărâră să-i rupă de locurile lor natale şi să-i gonească departe, 
peste hotare. 


Acadienii erau cam şapte mii la număr. Mulți dintre ei fură făcuţi prizonieri 
şi transportați în coloniile engleze. Toate casele şi bisericile lor fură arse, 
vitele omorâte şi întreaga ţară pustiită, pentru ca nimeni să nu mai poată 
găsi adăpost sau hrană după plecarea englezilor. O mie de prizonieri fură 
trimişi în Massachusetts, iar Bunicul îşi lăsă imaginația să călătorească cu 
ei, pentru a le putea oferi ascultătorilor săi o idee despre ce se întâmpla. 


Vom numi acest fragment “Exilul acadienilor”. 


A fost o zi tristă pentru bieţii acadieni când soldaţii înarmaţi i-au mânat, cu 
baioneta la spate, catre malul mării. Aceeaşi tristeţe 1-a cuprins şi când erau 
târâți de valurile mării, departe de ţară, înghesuiți pe corăbii. Dar cred că cel 
mai trist pentru ei a fost când au fost debarcaţi în Boston şi părăsiți pe 
pământ străin. 


Apoi probabil că s-au strâns laolaltă, privind la feţele celor din jur, căutând 
alinare acolo unde nu era. Până aici fuseseră transportați la bordul mai 
multor corăbii, astfel că nu ştiau dacă rudele sau prietenii lor erau prizonieri 
la fel ca ei. Acum, cel puţin, puteau să-şi dea seama câţi dintre ei fuseseră 
lăsaţi în urmă şi câți transportaţi în alte regiuni. 


Acum, o soție deznădăjduită îşi striga soţul. Acesta, vai! fusese dus nu se 
ştie unde sau poate că fugise în pădurile Acadiei, de unde se întorsese acum 
să plângă peste cenuşa casei lor. 


O văduvă bătrână boceşte după fiul său care cu trudă plină de dragoste îi 
purtase de grijă atâția ani. Fusese acum dus cu cei exilați, şi ce putea face 
această biată văduvă decât să moară? Tineri îndrăgostiți ce fuseseră 
despărțiți cu cruzime călătoriseră cu speranţa că la sfârşit se vor întâlni din 
nou. Acum începeau să simtă că fuseseră despărțiți pe veci. Şi poate că o 
fetiță singură, un copil cu bucle de aur, ca micuța noastră Alice, plângea 
căutându-şi mama, fără ca cineva să-i spună vreun cuvânt de mângâiere. 


O, câte legături de suflet sfâşiate! Îşi pierduseră ţara, prietenii, casele, 
câmpurile, vitele, toate o dată! Orice legătură între aceşti bieţi exilați şi 


lume părea să se fi rupt. Probabil că regretau că nu muriseră înainte să fie 
exilați, căci nici chiar englezii nu ar fi fost atât de lipsiți de suflet încât să 
nu-i lase să fie îngropaţi în pământul lor natal. Ferice de cei adormiţi, căci 
ei nu puteau fi exilați! 


Stând astfel pierduţi pe chei, curiozitatea îi conduse pe oamenii din Noua 
Anglie în mijlocul sărmanilor acadieni. Persoane indiscrete îşi vârau capul 
acolo unde doi sau trei exilați vorbeau împreună. Cât de miraţi erau auzind 
limba franceză din gurile lor! Mai erau apoi femeile din Noua Anglie. 
Veneau din căminele lor, unde se simțeau în siguranță şi aveau tot ce le 
trebuia şi unde se strângeau laolaltă cu soții şi copiii lor, la venirea nopții. 
Sigur că simțeau milă pentre nevestele şi mamele nenorocite ale Acadiei! 
Iar semnul crucii, pe care acadienii îl făceau încontinuu, şi care era atât de 
disprețuit de urmaşii puritanilor - oare acest semn putea să-i împiedice să 
simtă milă? 


Printre privitori, erau şi zgomotoşii băieți din şcolile Bostonului, ce veneau 
în goană, cu râsete şi strigăte, să privească mulțimea de străini ciudat 
îmbrăcaţi. La început se zbenguiră în jurul lor, plini de veselie şi nepăsare. 
Însă disperarea acadienilor îşi făcu în curând efectul asupra necugetaţilor 
băieţi, făcându-i să verse lacrimi pline de compătimire. 


La mică distanță de mulțimea adunată puteau fi văzuţi negustorii bogaţi, ale 
căror magazii pline cu marfă se întindeau pe Long Wharf. Era greu să mişti 
inimile acestor bogătaşi, căci toate bogăţiile din lume erau la mâna lor şi 
nimic nu-i putea abate din drum. Sprijiniţi în bastoanele lor cu mânere 
aurite, priveau această scenă cu sânge rece. Dar să ne închipuim că au 
împărțit puţin din bănuţii ce le erau de prisos sărmanilor exilați, ca să-şi 
cumpere o pâine şi să-şi găsească un adăpost peste noapte. 


După ce rămaseră o vreme înţepeniţi în capul cheiului, cu privirea pirdută în 
larg, ca şi cum ar fi încercat să mai zărească o bucăţică din pierduta lor 
Acadie, străinii se împrăştiară prin oraş. 


Plecară, vom presupune, în grupuri: aici o sută, acolo douăzeci, mai departe 
trei sau patru, fiecare câți apropiaţi mai avea. Pe ici, pe colo, mai vedeai şi 
câte unul singur şi pierdut, ce nu se întovărăşea decât cu durerea sa. 


Încotro mergeau? Mi-i închipui rătăcind pe străzi, spunând orăşenilor, în 
cuvinte stranii, pe care aceştia nu le puteau înțelege, că nicicând nu se 
abătuse asupra lor o asemenea nenorocire. Înfrăţirea dintre oameni fu 
îndeajuns pentru ca locuitorii Noii Anglii să le priceapă graiul. Străinii 
aveau nevoie de hrană. Unii dintre ei căutară adăpost în casele impunătoare 
ce se găseau în apropierea străzii Hanovra şi a Pieței de Nord. Alții băteau 
la uşile caselor simple din lemn, în care trăiau micii negustori sau 
meşteşugarii. Ferească Dumnezeu ca vreo familie din Boston să fi închis 
uşa unuia dintre aceşti exilați! Ar fi fost un păcat ce ar fi meritat o pedeapsă 
cumplită dacă femeilor în vârstă sau copiilor, sau chiar bărbaţilor în putere 
le-ar fi fost îngăduit să simtă chinurile foamei. 


Poate că unii acadieni, rătăcind aiurea prin oraş s-au găsit în fața unei 
construcții uriaşe din cărămidă, înconjurată cu un gard înalt, împodobit cu 
figuri fantastice. Nişte scări roşii duceau la o intrare, deasupra căreia se 
găsea un balcon şi o balustradă. Disperarea le permitea să meargă oriunde. 
Să presupunem atunci că au urcat scările şi au pătruns în reşedinţa 
guvernatorilor. Intrând într-o încăpere, dădură peste un domn îmbrăcat cu 
haine scumpe, stând aşezat pe un scaun impunător, cu mânerele aurite şi cu 
un cap de leu lucitor pe spătar. Era guvernatorul Shirley, ce medita la 
probleme de stat şi de război, aşezat în scaunul Bunicului! 


Dacă s-ar fi întâmplat aşa, Shirley, gândindu-se cum politica rece a 
oamenilor de stat şi sabia războinicilor distruseseră liniştea şi speranțele 
unor oameni fără vină, ar fi tras învăţăminte adânci din asta. Ar fi învăţat că 
sufletele oamenilor sunt sacre şi că nici un popor şi nici o armată nu au 
dreptul să le distrugă. Ar fi trebuit să simtă că triumful englezilor şi toate 
cuceririle din lume nu ar fi putut să răscumpere, în faţa omenirii sau în faţa 
Cerului, cenuşa măcar a unei singure case acadiene. Însă oamenii de stat şi 
războinicii nu trag învăţăminte din asta. 


— Bunicule, strigă Lawrence, cu vocea tremurându-i de emoție, războiul 
cel cu inimă de fier a mai făcut un lucru atât de crud vreodată? 


— Ai cutit în istorie, Lawrence, despre întregi ținuturi pustiite fără rost, zise 
Bunicul. Gonindu-i pe acadieni, trupele nu s-au făcut vinovate de alte fapte 
de cruzime, decât cele care au fost necesare pentru a pune în practică 
această măsură. 


Micuța Alice, ai cărei ochi fuseseră tot timpul plini de lacrimi, izbucni acum 
într-un plâns plin de suspine, căci Bunicul o înduioşase mai mult decât ar fi 
vrut. 


— Să te gândeşti la nişte oameni singuri pe lume şi fără adăpost! zise Clara, 
cu ochi umezi. N-am mai auzit de un lucru atât de trist! 


— A fost vina lor! ţipă Charlie înfierbântat. De ce n-au luptat pentru ţara în 
care s-au născut? Atunci cel mai rău lucru care li s-ar fi putut întâmpla ar fi 
fost să fie ucişi şi îngropaţi acolo! N-ar mai fi putut fi exilați! 


— Cu siguranţă că soarta lor a fost la fel de rea ca moartea, zise Bunicul. 
Tot ce s-a putut face pentru ei în provinciile engleze a fost să fie trimişi în 
case de ajutor pentru săraci sau să fie angajaţi ca ucenici. Aceasta era soarta 
unor oameni care în ţara lor avuseseră tot ce le trebuia. Unii dintre ei reuşiră 
să se îmbarce şi să pornească spre Franţa, dar, chiar dacă era pământul 
înaintaşilor lor, pentru ei rămânea o ţară străină. Cei ce rămăseseră acolo 
trăiau cu speranța că regele Franţei nu va face niciodată pace cu Anglia, 
până când sărmanilor acadieni nu li se vor înapoia casele şi pământurile. 


— ŞI s-a întâmplat aşa? întrebă Clara. 


— Vai, draga mea Clara, zise Bunicul, nu cred că la urechile lui Louis al 
XV-lea a ajuns vreodată măcar cea mai mică şoaptă despre nefericirea din 
Acadia! Exilaţu au îmbătrânit în provinciile britanice şi nu au mai văzut 
Acadia vreodată. Urmaşii lor au rămas printre noi. Au uitat limba 
strămoşilor lor şi probabil nu-şi mai amintesc despre această nenorocire. 
Dar, eu dacă aş fi fost poet, aş fi ales Acadia drept subiect pentru poemele 
mele. 


De când Bunicul a rostit întâia oară aceste cuvinte, cel mai faimos dintre 
poeții americani ne-a smuls tuturor lacrimi duioase cu minunatul său poem 
“Evangeline”. 


lar acum, după ce împrăştiase un nor de melancolie, în ajunul Zilei 
Recunoştinţei, cu o poveste ce-i făcuse pe copii să simtă binecuvântarea 
păcii şi siguranței, Bunicul amână celelalte întâmplări ale războiului 
franțuzesc pentru o altă seară. 


CAPITOLUL IX. SFÂRŞITUL RĂZBOIULUI 


IN amurgul serii următoare, când razele roşii ale focului dansau pe pereţi, 
copiii îl rugară pe Bunic să le povestească ce se mai întâmplase cu scaunul. 


— Scaunul nostru, zise Bunicul, a stat în tot acest timp în reşedinţa 
guvernatorilor. Însă guvernatorul Shirley nu avea de prea multe ori timp să 
se odihnească în el. Îşi conducea trupele prin pădure sau într-o barcă pe 
lacul Ontario sau dormea în cortul său, în timp ce cumplita cascadă Niagara 
îşi trimitea mugetul în visele sale. Într-o vreme, la începutul războiului, 
Shirley comandase întreaga armată din America a regelui. 


— Tânăra sa soție mergea cu el la război? întrebă Clara. 


— Mai degrabă cred, răspunse Bunicul, că rămânea în Boston. Această 
doamnă, presupun, avea scaunul nostru doar pentru ea şi obişnuia să stea în 
el atât cât o tânără franțuzoaică are răbdare să stea locului. Oamenii din 
Massachusetts nu o îndrăgeau prea tare pe soția guvernatorului Shirley 
pentru că o bănuiau că divulgă toate planurile militare ale englezilor 
generalilor din armata Franţei. 


— ŞI era adevărat? întrebă Clara. 


— Probabil că nu, zise Bunicul. Însă doar şi simpla bănuială îi făcea 
guvernatorului Shirley un mare rău. Poate şi pentru acest motiv, dar mai 
ales din cauza ineficacității sale ca general, i-a fost luată comanda în 1756 
şi a fost rechemat în Anglia. Nu a mai avut un rol important în viaţa publică. 


Cum scaunul Bunicului nu avea picioare ca să umble, nu putem presupune 
că a participat în persoană la vechiul Război Franţuzesc. Însă Bunicul mai 
amână puțin continuarea poveştii scaunului, ocupându-se pe scurt de 
bătăliile sângeroase, asedii, atacuri şi de veştile ce continuau să ajungă la 
urechile locuitorilor Bostonului. Pădurile din nord erau populate cu 
luptători. Toate triburile de indieni ridicaseră tomahawkurile, luând parte la 
luptă ori de partea englezilor ori a francezilor. Răpăitul puştilor şi bubuitul 


tunurilor tulburau liniştea pădurii şi alungau urșşii şi alte fiare sălbatice către 
pământurile cultivate din vecinătatea porturilor. Copiii se simțeau ca şi cum 
ar fi transportaţi în timpuri de mult uitate şi li se părea chiar că un mesager 
cu veşti de pe câmpul de luptă se auzea galopând pe stradă. Bunicul le 
povesti despre bătălia de la lacul George, din 1755, atunci când colonelul 
Williams, un ofițer din Massachusetts, a fost ucis laolaltă cu mulți dintre 
conaţionalii săi. Însă generalul Johnson şi generalul Lyman i-au urmărit pe 
duşmani şi l-au rănit mortal pe conducătorul francezilor, baronul Dieskau. 
Un ceas de aur, furat de la bietul baron, mai dăinuie încă şi arată ora exactă 
fără să se plângă de oboseală, deşi limbile sale se învârtesc fără oprire de la 
bătălie încoace. 


În primul an de război partea engeză a avut de suferit multe dezastre. 
Printre acestea se numără pierderea fortului Oswego în 1756 şi a fortului 
William Henry în anul următor. Însă cea mai mare nenorocire ce a căzut pe 
capul englezilor pe tot parcursul războiului a fost înfrângerea şi gonirea 
generalului Abercrombie, împreună cu armata sa, de la bastionul 
Ticonderoga, în 1758. Acesta a încercat să ia cu asalt zidurile, dar a urmat o 
încăierare cumplită, în care două mii de englezi şi soldați din Noua Anglie 
au fost ucişi sau răniți. Soldații morți în luptă zac îngropați în jurul 
străvechi fortărețe. Când plugul brăzdează pământul, îl răscoleşte şi scoate 
la suprafaţă, pe ici, pe colo, oase sfărâmate. 


Până acum, nici unul dintre generalii englezi nu arătase talente militare. 
Shirley, contele de Loudon şi generalul Abercrombie avuseseră comanda în 
perioade diferite, dar nici unul dintre ei nu adusese vreun triumf important 
armatei britanice. Aceste nereuşite nu erau cauzate de lipsa de mijloace, 
căci, în 1758, generalul Abercrombie avea cincizeci de mii de soldați sub 
comanda sa. Însă generalul francez, faimosul marchiz de Montcalm, era un 
geniu al războiului şi avea ceva înăuntrul său, ceva care îi spunea cum să 
câştige luptele. 


Într-un târziu, în 1759, Sir Jeffrey Amherst a fost numit comandant al 
tuturor trupelor britanice din America. Era un om plin de iscusință şi un 
soldat dibaci. A fost pus la punct un plan pentru îndeplinirea dorinței atât de 
dragi oamenilor din Noua Anglie şi pe care strămoşii lor încercaseră să o 
îndeplinească de atâtea ori. Aceasta era cucerirea Canadei. 


Trei armate separate trebuiau să intre în Canada prin puncte diferite. Una 
dintre ele, comandată de generalul Prideaux, trebuia să se îmbarce şi să 
pornească pe lacul Ontario către Montreal. A doua, în fruntea căreia se 
găsea chiar Sir Jeffrey Amherst, trebuia să ajungă prin lacul Champlain, la 
fluviul St. Lawrence şi apoi să coboare pe el pentru a întâlni a treia armată. 
Aceasta din urmă, condusă de generalul Wolfe, trebuia să pătrundă pe St. 
Lawrence dinspre mare şi apoi să urce pe fluviu către Quebec. Lui Wolfe şi 
armatei sale îi datorează Anglia una dintre cele mai splendide victorii 
pomenite vreodată în istorie. 


Bunicul le descrise asediul Quebecului şi le povesti cum Wolfe îşi 
condusese soldaţii printr-o prăpastie stâncoasă şi abruptă, care se întindea 
de pe ţărmul fluviului şi până pe câmpia pe care era aşezat oraşul. Această 
îndrăzneață aventură a fost întreprinsă în întunericul nopţii. În zori, 
marchizul de Montcalm a primit vestea că armata engleză îl aştepta gata de 
luptă pe câmpia Abraham. Acest brav general francez dădu ordin să bată 
tobele şi imediat porni în întâmpinarea lui Wolfe. 


Se îndrepta către moarte. Bătălia fu una dintre cele mai înverşunate şi 
cumplite ce s-au purtat vreodată în America. Generalul Wolfe era în fruntea 
soldaților săi şi, în timp ce îi încuraja să continue, primi o lovitură mortală. 
Se sprijini de o piatră în agonia morții, însă se părea că spiritul său nu se 
îndura să părăsească această lume atâta timp cât lupta nu se decisese încă. 
Deodată, un strigăt străbătu câmpul de luptă: “Fug! Fug!” şi pentru o clipă 
Wolfe îşi ridică cu greutate capul. “Cine fuge?” întrebă el. 


“Francezii”, îi răspunse un ofiţer. “Atunci pot să mor liniştit!” zise Wolfe, 
iar sufletul său se ridică pe aripile victoriei. 


— Dacă moartea vreunui soldat a fost vreodată glorioasă, atunci a lui Wolfe 
a fost aşa, zise Bunicul şi ochii îi străluciră, deşi era un om liniştit şi blajin. 
Sângele său a botezat pământul pe care britanicii îl cuceriseră. Ultima sa 
suflare s-a amestecat cu strigătele de victorie ale armatei. 


— O, ce moarte minunată a avut! strigă Charlie, cu priviri scânteietoare. 
Nu-i aşa, Lawrence? 


Lawrence nu răspunse, căci inima îi ardea încă, închipuindu-şi imaginea lui 
Wolfe murind pe câmpul victoriei pătăt de sânge, iar în sufletul său simţea 
că pe lumea aceasta se poate câştiga şi o altfel de glorie, mult mai 
valoroasă. 


— Au mai existat şi alte lupte în Canada după victoria lui Wolfe, continuă 
Bunicul, dar putem considera vechiul Război Franţuzesc terminat o dată cu 
acest eveniment. Un tratat de pace nu a fost semnat însă până în 1763. 
Condiţiile tratatului au fost însă nefavorabile francezilor, căci toată Canada, 
Acadia şi Insula Capului Breton, pe scurt toate teritoriile pentru care s-au 
luptat Franţa şi Anglia timp de aproape o sută de ani, au fost cedate 
englezilor. 


— In sfârşit, zise Lawrence, Noua Anglie îşi îndeplinise visul. Canada 
fusese cucerită. 


— Şi nu mai aveau cu cine să se lupte decât cu indienii, zise Charlie. 


Bunicul le mai povesti două evenimente importante. Primul a fost marele 
foc din Boston, când vâlvătaia a aproape trei sute de clădiri aprinse s-a 
oglindit în ferestrele reşedinței guvernatorilor, aruncând o strălucire 
cumplită peste capul de leu poleit al bătrânului scaun. Al doilea eveniment a 
fost, în acelaşi an, proclamarea lui George al III-lea rege al Marii Britanii. 
Sunetul trâmbiţelor se auzi departe în zare, ca şi cum ar fi provocat întreaga 
omenire să pună la îndoială titlul regelui George. 


De şapte ori la rând, de fiecare dată când un monarh al Maru Britanii urca 
pe tron, sunetul trâmbiţelor fu ascultat de cei ce şedeau în venerabilul nostru 
scaun. Dar când următorul rege îşi puse pe creştet coroana tatălui său, nici 
un sunet de trâmbiţă nu a mai vestit proclamarea în Noua Anglie. Cu mult 
înainte de sosirea acestei zile, America se scuturase de stăpânirea regală. 


CAPITOLUL X. THOMAS HUTCHINSON 


ACUM că Bunicul “luptase” în vechiul Război Franţuzesc, în care scaunul 
nostru nu făcuse o figură prea strălucită, consideră de cuviință să le mai 
spună copiilor câteva dintre secretele cele mai ascunse ale merituosului 
obiect de mobilier. 


— În 1757, zise Bunicul, după ce Shirley fusese chemat în Anglia, Thomas 
Pownall a fost numit guvernator al Massachusettsului. Era un gentleman 
vesel şi la modă, care îşi petrecuse mare parte a vieții în Londra, dar 
cunoştea destul de bine şi America. Noul guvernator se pare că nu luase 
parte la războiul ce tocmai se desfăşura, deşi la un moment dat vorbise 
despre plecarea la luptă împotriva duşmanilor, în fruntea unei companii de 
cadeți. Dar, până la urmă, probabil că ajunsese la concluzia că este mai 
potrivit pentru un guvernator să stea liniştit în scaunul său şi să citească 
ziare şi documente oficiale. 


— Dar oamenii îl iubeau pe Pownall? întrebă Charlie. 


— Nu i-au găsit nici un defect, îi răspunse Bunicul, însă nu era momentul 
pentru neînțelegeri cu guvernatorul, când aveau nevoie de o armonie 
desăvârşită pentru a-şi apăra ţara de francezi. Însă Pownall nu rămase prea 
mult timp în Massachusetts. În 1759 fu trimis guvernator în Carolina de 
Sud. Schimbând astfel o guvernare după alta, presupun că nu a simțit nici 
un fel de regret, decât poate pentru că a trebuit să se despartă de scaunul 
Bunicului. 


— Ar fi putut să-l ia cu el în Carolina de Sud, observă Clara. 


— Cred, zise Lawrence, lăsându-și imaginaţia să zboare, că destinul acestui 
bătrân scaun, într-un fel sau altul, a fost legat în mod misterios de soarta 
Massachusettsului. Dacă guvernatorul Pownall l-ar fi urcat la bordul vasului 
cu care a pornit spre Carolina de Sud, probabil că ar fi rămas țintuit, fără 
vânt, în portul din Boston. Acest scaun era menit să rămână acolo. Nu crezi 
la fel, Bunicule? 


— A rămas aici, ca Bunicul şi cu mine să şedem în el, zise micuța Alice, şi 
ca Bunicul să ne spună poveşti despre el. 


— Iar Bunicul se bucură foarte tare că are aşa un tovarăş şi un asemenea 
subiect despre care să povestească, zise bătrânul gentleman cu un zâmbet. 
Ei bine, Lawrence, chiar dacă scaunul nostru de stejar, precum palatul 
Troiei, ar fi fost legat de soarta ţării, se pare totuşi că nici un obstacol 
supranatural nu a împiedicat ca el să fie luat din reşedinţa guvernatorilor. În 
1760, Sir Francis Bernard, ce fusese guvernator în New Jersey, a fost numit 
pe aceeaşi funcție în Massachusetts. Acestuia, aruncând o privire către 
bătrânul scaun, 1 se păru că e prea jerpelit pentru a ţine companie unor 
scaune noi din lemn de mahon şi unei canapele aristocratice, ce tocmai 
sosiseră din Londra, aşa că porunci ca scaunul să fie urcat în pod. 


Copiii îşi exprimară zgomotos părerea despre purtarea necuviincioasă a lui 
Sir Francis Bernard. Însă Bunicul îi luă apărarea, pe cât de bine putea. Le 
aminti că trecuseră treizeci de ani de când scaunul fusese înfrumusețat de 
guvernatorul Belcher. Poleiala de aur se ştersese sub mâinile sclavilor negri 
care o lustruiseră de atâtea ori. Perna din damasc, superbă odată, îşi 
pierduse acum forma şi se zdrenţuise, atât de masivi fuseseră guvernatorii 
ce şezuseră pe ea în aceşti treizeci de ani. 


Mai mult, la un sfat ţinut de contele de Loudon cu guvernatorii din Noua 
Anglie, în 1757, “Măria-Sa” trântise scaunul cu o lovitură de cizmă 
militărească. Prin acest gest de neexplicat, venerabilul nostru prieten 
suferise o ruptură a uneia dintre stinghi. 


— Dar, zise Bunicul, scaunul nostru nu era destinat să-şi petreacă restul 
zilelor în  întunecimea unui pod. Thomas Hutchinson, locotenent- 
guvernatorul provinciei, auzi despre cum Francis Bernard îşi aranjase casa. 
Acest gentleman cunoştea istoria Nou Angliii mai bine decât orice alt om în 
viaţă. Ştia toate aventurile şi greutățile prin care trecuse bătrânul scaun şi v- 
ar fi putut spune la fel de bine ca Bunicul vostru personajele care au şezut în 
el. De multe ori, în timp ce vizita reşedinţa guvernatorilor, privise scaunul 
cu admiraţie, simțind o dorinţă fierbinte de a deveni posesorul său. Acum îl 
ceru lui Sir Francis Bernard şi în curând obținu permisiunea să-l ducă acasă. 


— Sper, zise Clara, că l-a lăcuit şi l-a poleit din nou. 


— Nu, îi răspunse Bunicul. Domnul Hutchinson vroia să aducă scaunul cât 
mai aproape de aspectul său original, aşa cum arătase atunci când fusese 
sculptat întâia oară din stejarii contelui Lincoln. Pentru aceasta, porunci să 
fie bine frecat cu săpun şi nisip, lustruit cu ceară şi apoi îl înzestră cu o 
pernă sănătoasă din piele. Când totul fu terminat după placul său, se aşeză 
pe scaun şi începu să scrie “Istoria Massachusettsului”. 


— O, ce idee strălucită a avut domnul Hutchinson! exclamă Lawrence. Fără 
îndoială că umbrele foştilor posesori ai scaunului pluteau în jurul lui în timp 
ce scria, transmiţându-i experienţa a tot ce trăiseră ei pe acest pământ. 


— Ei bine, dragul meu Lawrence, îi răspunse Bunicul zâmbind, dacă 
domnul Hutchinson a avut într-adevăr parte de o asemenea extraordinară 
sursă de inspirație, atunci nu a folosit-o prea bine, căci istoria sa este cea 
mai plictisitoare compoziție ieşită vreodată din peniţa unui om. Totuşi, 
informațiile sale sunt foarte precise, deşi sunt departe de strălucirea 
filosofică a domnului Bancroft. 


— Dar dacă Hutchinson cunoştea istoria scaunului, adăugă Lawrence, 
inima trebuie să-i fi fost răscolită de ea. 


— Da, trebuie, într-adevăr, zise Bunicul. Ar fi interesant şi educativ să ne 
putem imagina care erau gândurile domnului Hutchinson când privea înapoi 
cu ochii minţii la toate întâmplările remarcabile de care scaunul era legat. 


Şi Bunicul se lăsă dus pe aripile închipuirii şi schiţă imaginea locotenent- 
guvernatorului Hutchinson, şezând într-o seară lângă foc şi meditând la 
schimbările ce se petrecuseră în jurul scaunului. 


Monarhist devotat, Hutchinson nu ar fi suspinat după prima guvernare 
republicană, cea mai pură pe care o văzuse lumea vreodată, cu care colonia 
îşi începuse existența. Chiar dacă îşi amintea cu respect de asprii şi severii 
puritani, ca de fondatorii ţării în care se născuse, nu dorea să-i cheme înapoi 
din morminte şi nici să le trezească spiritele nedoritoare de regi, care îşi 
închipuia că vor rămâne îngropate cu ei pentru totdeauna. Winthrop, 
Dudley, Bellingham, Endicott, Leverett şi Bradstreet, cu toţii avuseseră 
partea lor în istorie. Anii au trecut peste ani, dar niciodată voinţa poporului, 
prin votul său, nu a mai putut hotărî cine va sta pe scaunul guvernării. 


Ajungând în epoca celei de-a doua carte, Hutchinson se gândi la dulgherul 
Phips, ce răsărise dintre oamenii cei mai de jos şi ajunsese în poziția cea 
mai înaltă din ţară. Însă zâmbi văzând că exemplul său nu trezise ambiţii 
nestăpânite în oamenii din pătura de jos, căci doar generozitatea 
binevoitoare a regelui îl făcuse pe dulgher conducător. Hutchinson se 
bucură să observe creşterea treptată a clasei aristocratice, căreia oamenii 
obişnuiţi învățau cu modestie să-i cedeze toate onorurile, remuneraţiile şi 
autoritatea de stat. Văzu, sau se amăgi, că de-a lungul acestei epoci 
înclinația oamenilor de a se guverna singuri devenise mai slabă, probabil 
pentru că nu mai fusese folosită, iar acum mai dăinuia doar ca un slab 
sentiment tradițional. 


Reveria locotenentului-guvernator ajunsese acum la o perioadă în care el 
însuşi şedea în scaunul încărcat de istorie. Se strădui să privească înainte la 
anii ce au urmat. Acolo probabil că văzu ranguri transmise din generaţie în 
generație, pentru el şi pentru alți colonişti aristocrați. Văzu pământurile 
fertile ale Noii Anglii împărțite între câțiva mari proprietari de pământ, 
moştenite apoi din urmaş în urmaş. Îi văzu apoi pe oameni, un neam de 
arendaşi, depinzând de stăpânii lor. Văzu stele pe epoleți, embleme şi 
coroane nobiliare, castele. 


— Dar, adăugă Bunicul întorcându-se către Lawrence, castelele 
locotenentului-guvernator nu au fost ridicate nicăieri, poate doar între 
tăciunii focului în faţa căruia stătea. Şi, tocmai când terminase de construit 
un conac demn de un baron, pentru el şi pentru posteritate, focul se năpusti 
în vatră şi îl transformă în cenuşă! 


Bunicul privi acum la ceasul ce atârna în mijlocul unui micuţ templu de 
abanos, susținut de patru coloane ionice. Atunci, mângâie cârlionţii aurii ai 
micuţei Alice, al cărei cap alunecase pe unul dintre braţele ilustrului nostru 
scaun. 


— La culcare, copii, la culcare! zise el. Bunicul v-a adormit oricum cu 
poveştile sale despre toţi aceşti OAMENI FAIMOȘI. 


ADDENDA LA PARTEA a Il-a. DESPRE 
DEPORTAREA ACADIENILOR 


Din relatările istorice şi statistice ale lui Haliburton despre Noua Scoţie 


LA un sfat, ținut între colonelul Winslow şi căpitanul Murray (din forțele 
armate ale Noii Anglii însărcinate cu exilarea acadienilor) se căzu de acord 
că trebuia să se distribuie o proclamaţie în colonii, cerând prezenţa 
oamenilor în locurile respective în aceeaşi zi; că această proclamaţie trebuia 
să fie atât de ambiguă în exprimare încât să nu se distingă motivul pentru 
care era necesară această adunare şi atât de imperativă încât să asigure 
obediență fără rezerve. Acest document, după ce a fost schițat şi aprobat, a 
fost distribuit conform planului original. Acesta este mesajul ce a fost 
adresat populaţiei care locuia pe teritoriul cuprins în Comitatul regelui: 


“Locuitorilor din districtele Grand Pre, Minas, River Canard şi celelalte, 
bărbaților în vârstă, tinerilor şi flăcăilor: 


Întrucât Excelenţa-Sa guvernatorul ne-a informat despre ultima lui hotărâre, 
în legătură cu chestiunea propusă locuitorilor şi ne-a ordonat să comunicăm 
acest lucru personal, Excelenţa-Sa dorind ca fiecare om să fie pe deplin 
mulțumit de intențiile Majestăţii-Sale, pe care de asemenea ne-a poruncit să 
vi le transmitem, aşa cum i-au fost comunicate lui. Prin urmare, ordonăm 
prin înscrisul de faţă ca toți locuitorii districtelor mai sus pomenite, bărbați 
bătrâni, tineri, dar şi flăcăi şi băieți de zece ani să fie prezenţi la biserica 
Grand Pre, vineri, pe cinci din luna aceasta, la ora trei a după-amiezei, ca să 
le împărtăşim ceea ce avem ordin să le comunicăm. Lipsa nu este permisă 
sub nici un motiv, încălcarea fiind pedepsită cu confiscarea bunurilor 
mobile şi imobile, în lipsa altor proprietăți. Datată la Grand Pre, în 2 
septembrie 1755, al 29-lea an al domniei Majestăţii-Sale. 


John Winslow” 


Dând ascultare acestei somaţii, patru sute optsprezece bărbați în putere se 
adunară. După ce se strânseră în biserică (căci şi aceasta devenise un 
arsenal), colonelul Winslow se aşeză împreună cu ofiţerii în centru şi li se 
adresă: 


“Domnilor, 


Am primit din partea Excelenţei-Sale guvernatorul Lawrence ordinul 
Regelui, pe care îl am acum în mână. Prin puterea sa aţi fost convocați cu 
toţii aici pentru a vi se face cunoscută hotărârea Majestăţii-Sale în legătură 
cu locuitorii francezi ai provinciei Noua Scoţie, căci pentru aproape o 
jumătate de secol au avut parte de milostenia Măriei-Sale mai mult decât 
oricare alţi supuşi din coloniile sale; şi cum s-au folosit de ea ştiţi prea bine. 
Îndatorirea mea, deşi necesară, îmi este foarte neplăcută, căci ştiu că trebuie 
să fie foarte dureros pentru voi, ce faceți parte din aceeaşi spiță. Dar nu este 
treaba mea să critic, ci să mă supun ordinelor pe care le primesc, astfel că 
fără întârziere vă voi citi porunca Majestăţii-Sale, şi anume că toate 
pământurile şi locuinţele, vitele şi orice alte animale vor fi confiscate de 
Coroană. Bunurile personale şi banii vor pleca o dată cu voi din această 
provincie. 


Aceasta e hotărârea Majestăţii-Sale, ca toți locuitorii francezi din districtele 
pomenite să fie îndepărtați, iar eu, prin bunătatea Majestăţii-Sale, am fost 
însărcinat să vă permit să luați cu voi bani şi lucruri din casă atât de multe 
câte puteţi duce cu voi pe corăbii, fără să vă incomodeze. Voi face tot ce-mi 
stă în putere ca aceste bunuri să vă fie păzite, ca familii întregi să fie urcate 
pe acelaşi vas şi să fac această plecare, care ştiu că vă va provoca o mare 
suferință, pe cât de uşoară, pe cât ordinele Majestăţii-Sale îmi vor permite; 
ŞI sper ca în orice parte a lumii veți fi debarcaţi să nu vă pierdeţi credinţa şi 
să fiți oameni paşnici şi fericiţi. Trebuie să vă informez de asemenea că veți 
rămâne în siguranță sub supravegherea trupelor pe care am onoarea să le 
comand.” 


Şi apoi îi declară prizonieri ai regelui. Numărul persoanelor ce se 
strânseseră la Grand Pre se ridica la patru sute optzeci şi trei de bărbaţi, trei 
sute treizeci şi şapte de femei; fiii şi fucele lor, cinci sute douăzeci şi şapte 
de băieți şi cinci sute şaptezeci şi şase de fete; în total o mie nouă sute 
douăzeci şi trei de suflete. Animalele lor constau în: o mie două sute şaizeci 


şi nouă de boi, o mie cinci sute cincizeci şi şapte de vaci, cinci mii şapte 
viței, patru sute nouăzeci şi trei de cai, opt mii şase sute nouăzeci de oi şi 
patru mii o sută nouăzeci şi şapte de porci. Cum o parte din acești 
nenorociți locuitori fugiră în pădure, toate măsurile posibile fură luate 
pentru a-i aduce înapoi în captivitate. Ţinutul fu pustiit ca să le împiedice 
supraviețuirea. Doar în districtul Minas, fură distruse două sute cincizeci şi 
cinci de case, două sute şaptezeci şi şase de grajduri, o sută cincizeci şi 
cinci de şoproane, unsprezece mori şi o biserică, iar prietenii celor ce 
refuzau să se predea fură ameninţaţi că vor deveni victimele încăpăţânării 
lor. 


Pe scurt, atât de mari erau terorile ce-i înconjurau încât din douăzeci şi 
patru de tineri bărbaţi ce fugiseră dintr-un transport douăzeci şi doi s-au 
întors de bunăvoie, ceilalți fiind împuşcaţi de santinele, iar unul dintre 
prietenii lor, care se presupunea că-i ajutase să evadeze, fu dus pe țărm să 
privească cum îi erau distruse casa şi bunurile, ca pedeapsă pentru ajutorul 
perfid dat camarazilor săi. Prizonierii se arătară dezolaţi de a fi atras asupra 
lor mânia Majestăţii-Sale şi într-o petiție adresată colonelului Wilsow îl 
rugau pe acesta să rețină o parte din ei drept chezăşie pentru prezenţa 
celorlalți, care doreau să-şi viziteze familiile şi să le consoleze în aceste 
momente de mâhnire şi durere. Cererea lor de a reține câțiva dintre ei 
ostatici, în schimbul predării întregului grup fu găsită în dezacord cu 
instrucţiunile, dar, cum nu se puteau împotrivi ca o mică parte din ei să se 
întoarcă la casele lor, li se dădu voie ca zece dintre ei să plece în districtul 
Minas (Horton) şi zece în districtul Canard (Cornwallis), fiindu-le dată o 
permisie de o zi, iar la întoarcerea lor un număr similar de persoane avea să 
aibă parte de aceeaşi îngăduință. Îşi acceptară întemnițarea şi îşi primiră 
pedeapsa cu un curaj şi o resemnare neaşteptate, dar, când sosi ora 
îmbarcării, când trebuiau să-şi părăsească pământul pe care se născuseră şi 
să se despartă de prietenii şi rudele lor, fără speranţa că-i vor mai revedea 
vreodată, şi să fie împrăştiați printre străini, a căror limbă, obiceiuri şi 
religie erau atât de diferite de ale lor, slăbiciunea umană fu mai puternică, 
iar ei fură copleşiți de un sentiment de nenorocire. Pregătirile fund 
terminate, ziua plecării se stabili pe 10 septembrie. Prizonierii fură împărțiți 
în şase grupuri uriaşe, iar bărbaţilor tineri, o sută şaizeci şi unu la număr, li 
se ordonă să urce primii la bordul corăbiilor. Aceştia refuzară categoric, 
declarând că nu vor să-şi părăsească părinţii, dar îşi exprimară bunăvoința 


de a îndeplini ordinul, dacă li se permitea să se îmbarce o dată cu familiile 
lor. Această cerere le-a fost imediat respinsă, iar soldații au primit ordin să 
scoată baionetele şi să înainteze către prizonieri, mişcare ce avu efectul de a 
produce supunere din partea tinerilor, care îşi începură imediat marşul. 
Drumul de la capelă către țărm, de doar o milă lungime, era plin de femei şi 
copii, care-i petreceau cu lacrimi şi binecuvântări, în timp ce prizonierii 
avansau cu paşi nesiguri şi înceţi, plângând, rugându-se şi cântând imnuri 
religioase. Acest detaşament fu urmat de oamenii în vârstă, ce trecură prin 
aceeaşi scenă de durere şi suferință. Astfel întreaga populație masculină a 
districtului Minas fu urcată la bordul a cinci corăbii staționate pe râul 
Gaspereaux, fiecare vas fiind păzit de şase ofițeri şi optsprezece soldaţi. De 
îndată ce sosiră şi celelalte corăbii, soțiile şi copiii urmară şi fură cu toții 
transportaţi departe de Noua Scoţie. Graba cu care aceste măsuri au fost 
îndeplinite nu a lăsat loc de pregătiri care să asigure confortul, pe care chiar 
dacă nu îl meritau din cauza lipsei lor de loialitate, atunci poate că li s-ar fi 
cuvenit, dată fiind severitatea pedepsei lor. Graba, învălmăşeala şi 
tulburarea ce s-au produs în momentul îmbarcări abia se potoliseră 
oarecum, când localnicii provinciei se îngroziră de ceea ce făcuseră cu 
mâna lor. Noutatea şi ciudăţenia situației se reflectau asupra soldaților 
nesăbuiţi: postați în mijlocul unui ținut mirific şi fertil, se treziră deodată 
fără un duşman pe care trebuiau să-l stăpânească şi fără populaţie pe care să 
o protejeze. Norii imenşi de fum, pe care tăciunii gata să se stingă îi ridicau 
în aer, aminteau de locul în care fuseseră ridicate casele țăranilor, stând 
mărturie pentru distrugerea pe care o făcuseră. Mai multe seri la rând, vitele 
se adunară în jurul ruinelor fumegânde, că şi cum şi-ar fi aşteptat stăpânii, 
în timp ce toată noaptea câinii de pază urlau în faţa locurilor pustiite, jelind 
atât mâna care îi hrănise, cât şi gospodăria care îi adăpostise. 


PARTEA A III-a 


CAPITOLUL I. ZIUA DE ANUL NOU 


ÎN ajunul Anului Nou, Bunicul se plimba înainte şi înapoi pe covor, 
ascultând ploaia ce se lovea de geamuri. Vântul zgomotos zgudui tocul 
ferestrelor ca şi cum un bărbat puternic ar fi vrut să pătrundă cu forța în 
odaie. Cu fiecare rafală de vânt, focul îşi înălța şi mai mult flăcările în 
cămin, râzându-şi de țipetele furtunii de iarnă. 


Între timp, scaunul Bunicului stătea în locul său obişnuit de lângă foc. 
Strălucirea flăcănilor lumina fantastic sculpturile de pe spătar şi îşi arunca 
sclipirea asupra întregii lui structuri, astfel că o imagine completă se 
oglindea în cealaltă parte a camerei. Câteodată, pentru un moment sau două, 
umbra rămânea nemişcată, ca şi cum ar fi fost pictată pe perete. Apoi, 
începea deodată să tremure, să sară şi să danseze cu o mişcare zburdalnică. 
Imediat însă, ca şi cum şi-ar fi dat seama că aceste bufonerii nu sunt demne 
de un scaun venerabil şi atât de impunător, se oprea. Dar în curând îşi 
reîncepea dansul. 


— Uite cum dansează scaunul Bunicului! ţipă micuța Alice şi fugi către 
perete încercând să prindă umbra tremurătoare, căci pentru un copil de cinci 
ani o umbră pare aproape o substanţă reală. 


— Mi-aş dori, zise Clara, ca Bunicul să se aşeze pe scaun şi să termine 
povestea! 


Dacă ar fi privit către Bunic, copiii ar fi observat că s-a oprit din mers 
atunci când Clara rosti aceste vorbe. Bătrânul şi blândul gentleman era gata 
să-şi reia poveştile despre timpurile de mult trecute. Însă se hotărâse să 
aştepte până când ascultătorii săi aveau să-i ceară să continue, pentru că 
vroia ca istoria scaunului să fie pentru ei o plăcere, şi nu o datorie. 


— Bunicule, zise Charlie, m-am săturat până peste cap de ploaia asta şi să 
aud vântul vuind în horn! A fost urât toată ziua! Mai bine ascultăm poveşti 
despre scaun decât să stăm fără să facem nimic şi fără să ne gândim la 
NIMIC! 


Adevărul e că prietenul nostru Charlie nu era într-o dispoziţie prea bună din 
cauza furtunii, pentru că îl ținuse toată ziua închis în casă şi îl împiedicase 
să-şi încerce superba sanie pe care Bunicul i-o dăduse cadou de Anul Nou. 
Ca toate săniile din ziua de azi, trebuia să aibă un nume, iar cea în chestiune 
fusese onorată cu denumirea de “Scaunul Bunicului”, titlu care îi fusese 
pictat cu litere aurii pe fiecare parte. Charlie admirase îndelung construcția 
noului său vehicul şi era sigur că putea depăşi orice altă sanie ce va aluneca 
alături pe pârtia de la Common. 


Cât despre Lawrence, el se gândea la istoria scaunului chiar în acest 
moment. Blajinul Bunic îi făcuse cadou un volum cu portrete, reprezentând 
figuri de oameni faimoşi şi eminenti din întreaga lume. Printre ei, Lawrence 
îi găsi pe mulți dintre cei ce ocupaseră scaunul sau avuseseră vreo legătură 
cu aventurile sale. În timp ce Bunicul se plimba încolo şi-ncoace prin 
încăpere, băiatul plin de imaginație privea către scaunul încărcat de istorie. 
Se străduia să cheme personajele pe care le văzuse în carte şi să le aşeze, ca 
şi cum ar fi avut viaţă, în scaunul gol. 


— Bătrânul scaun începe astăzi un alt an al existenţei sale, zise Lawrence. 
Trebuie să ne grăbim, căci altfel va avea o nouă poveste de spus, înainte să 
apuce să o termine pe cea veche. 


— Da, copii, răspunse Bunicul, cu un zâmbet şi un suspin, s-a mai adăugat 
un an la cele două secole şi ceva de când Lady Arabella a adus scaunul din 
Anglia. E de trei ori mai bătrân decât Bunicul vostru, dar un an în plus nu se 
vede pe cadrul său de stejar, în timp ce pe om îl apleacă tot mai mult, 
apropiindu-l de pământ. Aşa că lăsaţi-mă să-mi continuu povestea cât mai 
pot. 


Prin urmare, Bunicul veni lângă foc şi luă loc în venerabilul scaun. Capul 
de leu privea către ei cu o expresie de bunătate ce-i îmblânzea rânjetul 
fioros, în timp ce copiii se strângeau în jurul Bunicului. Părea că un leu 
adevărat se gemuise în spatele scaunului şi privea pe furiş la grupul 
ascultătorilor, cu un fel de bunăvoință. Micuța Alice, a cărei imaginație îi 
dădea de multe ori idei neobişnuite, exclamă că leul îi făcea semn cu capul 
şi arăta ca şi cum ar fi vrut să-şi deschidă fălcile uriaşe şi să spună o 
poveste. 


Insă capul de leu nu părea dornic să vorbească şi nici nu exista vreo 
însemnare că ar fi vorbit vreodată de-a lungul existenței scaunului, astfel că 
Bunicul consideră că nu merită să mai piardă timpul aşteptându-l. 


CAPITOLUL II. ACTUL DE TIMBRU 


— CHARLIE, băiete, zise Bunicul, îţi aminteşti cine a fost ultimul ocupant 
al scaunului? 


— Locotenentul-guvernator Hutchinson, răspunse Charlie. Sir Francis 
Bernard, noul guvernator, îi dăduse lui scaunul, în loc să-l pună în podul 
reşedinţei guvernatorilor. Şi ne-am luat rămas-bun de la Hutchinson în timp 
ce şedea lângă foc, gândindu-se la aventurile scaunului şi la ce urma să se 
mai întâmple. 


— Foarte bine, zise Bunicul, şi vă amintiţi că era în jurul anului 1763, la 
sfârşitul Războiului Franţuzesc. Acum, ca să înțelegeţi mai bine restul 
aventurilor scaunului, trebuie să fac nişte observaţii scurte asupra situației 
coloniilor din Noua Anglie, în această perioadă. 


Astfel că Bunicul le vorbi despre loialitatea şi curajul strămoşilor noştri în 
timpul vechiului Război Franţuzesc şi după aceea în cucerirea Canadei, care 
adusese războiului un sfârşit plin de triumf. 


Oamenii îl iubeau şi-l respectau pe regele Angliei, chiar mai mult decât 
dacă oceanul nu i-ar fi despărțit cu valurile sale, căci, aflându-se la o 
distanță de trei mii de mile, nu-i puteau vedea defectele şi imperfecțiunile. 
Dragostea lor crescuse o dată cu pericolele pe care le înfruntaseră pentru a-i 
spori gloria şi a-i extinde dominaţia. În timpul războiului, coloniştii 
americani luptaseră umăr la umăr cu soldaţii Angliei şi aproape o mie trei 
sute de tineri îşi dăduseră viaţa în onoarea regelui George. Cei ce au 
supraviețuit îl iubeau şi mai mult pentru că suferiseră atât de tare pentru el. 


Mai există însă câteva împrejurări care au făcut America să simtă mai multă 
independenţă faţă de Anglia decât înainte. Canada şi Acadia deveniseră 
provincii britanice, iar părinților noştri nu le mai era teamă de bandele de 
francezi şi indieni care obişnuiau să-i atace în vremurile timpurii. Timp de 
un secol şi jumătate aceasta fusese marea teroare a Noii Anglii. Acum 
bătrânii soldați francezi fuseseră izgoniți din Nord pentru totdeauna. Şi, 


chiar dacă nu s-ar fi întâmplat aşa, coloniile engleze deveniseră atât de 
populate şi puternice, încât se simțeau capabile să se apere singure, fără 
vreun ajutor din partea Angliei. 


Existau bărbați înţelepţi şi prevăzători, care începură să se întrebe dacă o 
țară atât de mare precum America se va mulțumi să rămână sub stăpânirea 
unei insule aflate la trei mii de mile depărtare. Acest lucru era mai mult 
decât îndoielnic, mai ales că Parlamentul englez dăduse de mult legi ce 
trebuiau să aducă beneficii Angliei pe cheltuiala Americii. Prin aceste legi 
coloniştilor li se interzicea să producă articole pentru uzul lor sau să facă 
negoţ cu orice altă ţară, decât cu Anglia. 


— Acum, continuă Bunicul, dacă regele George al III-lea şi sfătuitorii săi ar 
fi cugetat mai pe îndelete la aceste lucruri, ar fi acționat altfel decât au 
făcut-o. Dar, văzând cât de bogate şi populate deveniseră colonule, primul 
lor gând a fost cum să aibă un câştig mai mare de pe urma lor decât înainte. 
Anglia avea datorii mari de pe urma Războiului Franţuzesc şi se pretindea 
că această datorie fusese cauzată de apărarea coloniilor americane, o parte 
trebuind deci să fie plătite de ei. 


— Ce prostie! exclamă Charlie. Inaintaşii noştri nu şi-au irosit viețile şi 
banii ca să cucerească teritoriul Canadei pentru regele George? 


— Ai dreptate, aşa au făcut, zise Bunicul, şi aşa le-au spus şi conducătorilor 
englezi. Insă regele şi miniştrii săi n-au ascultat. In 1765, Parlamentul 
britanic a dat o lege numită “Actul de timbru”. 


— Asta ce mai era? întrebă Charlie. 


— Actul de timbru era o lege prin care se ordona ca toate actele, obligațiile 
şi alte documente de acest tip trebuiau să fie marcate cu ştampila regelui, iar 
în lipsa acestui însemn erau declarate ilegale şi nule. Acum, pentru a obţine 
o bucată de hârtie goală cu ştampila regelui pe ea, oamenii trebuiau să 
plătească cu trei pence mai mult peste preţul obişnuit al hârtiei. Această 
sumă de trei pence era o taxă care trebuia să se verse în vistieria regelui. 


— Dar nu cred că merita să se certe doar pentru trei pence! observă Clara. 


— Nu pentru trei pence şi nici pentru vreo altă sumă, America avea 
neînțelegeri cu Anglia, răspunse Bunicul. Era vorba despre un principiu 
măreț. Coloniştii erau hotărâți să nu accepte nici o taxă decât din partea 
reprezentanților lor. Spuneau că nici regele, nici Parlamentul şi nici vreo 
altă putere de pe Pământ nu aveau dreptul să le ia bani din buzunare decât 
dacă îi dădeau de bunăvoie. Şi decât să plătească trei pence când le erau 
ceruți pe nedrept, se hotărâră să sacrifice toată bogăția ţării şi viețile lor o 
dată cu ea. Astfel că opuseră cu încăpățânare rezistență Actului de timbru. 


— Ce nobil! exclamă Lawrence. Înţeleg cum stăteau lucrurile. Dacă ar fi 
plătit taxa de trei pence în tăcere, ar fi încetat să mai fie oameni liberi şi ar 
fi devenit tributari Angliei. S-au luptat pentru o chestiune de rău şi de bine 
şi au pus totul la bătaie pentru asta. 


— Ai dreptate, Lawrence, zise Bunicul, şi a fost uimitor şi în acelaşi timp 
cumplit să vezi ce schimbare s-a produs în înfăţişarea acestor oameni în 
momentul în care Parlamentul englez a votat această lege nedreaptă. Fostele 
aventuri ale scaunului, copiii mei, v-au făcut o idee despre ce oameni aspri, 
neînduplecaţi şi severi erau puritanii. Cu câţiva ani înainte ai fi zis că aceste 
caracteristici dispăruseră. Dar de îndată ce englezii le făcură această 
nedreptate, urmaşii primilor colonişti se dovediră a avea aceeaşi fire ca 
înaintaşii lor. Cu o clipă înainte, Noua Anglie părea un supus umil şi 
credincios al Coroanei, în clipa următoare arăta trăsăturile întunecate şi 
necruțătoare ale unui puritan ce se împotrivea regelui. 


Bunicul le vorbi pe scurt despre măsurile publice care s-au luat pentru a se 
opune Actului de timbru. Cum această lege afecta toate coloniile americane, 
bineînţeles că s-au gândit să se consulte pentru a obţine anularea actului. În 
acest scop, Legislativul din Massachusetts a propus ca delegaţi ai fiecărei 
colonii să se întâlnească în Congres. Prin urmare, nouă colonii, atât din 
nord, cât şi din sud, îşi trimiseră delegații la New York. 


— ŞI au hotărât să intre în război cu Anglia? întrebă Charlie. 


— Nu, Charlie, îi răspunse Bunicul, mai trebuiau rostite destule vorbe până 
când Anglia şi America să ajungă la război. Congresul a stabilit care sunt 
drepturile şi nemulţumirile coloniştilor. Trimiseră o plângere smerită regelui 


şi un memoriu Parlamentului, rugând ca Actul de timbru să fie anulat. 
Aceasta era tot ce puteau face delegaţii. 


— Mai bine stăteau acasă atunci! zise Charlie. 


— Nu e deloc aşa! îi răspunse Bunicul. Prima întrunire a poporului 
american, prin reprezentanții lui din nord şi sud, a fost un eveniment 
memorabil şi foarte important. Dacă Anglia ar fi dat dovadă de înţelepciune, 
ar fi tremurat la primul cuvânt rostit într-o asemenea adunare. 


Aceste proteste şi petiţii, aşa cum Bunicul remarcase, erau opera unui 
bărbat serios, profund şi prudent. Între timp, tinerii înflăcăraţi se ocupară de 
problemă în felul lor. Probabil că petițiile Congresului nu ar fi avut prea 
mare efect sau chiar deloc asupra oamenilor de stat britanici, dacă faptele 
violente ale oamenilor de rând nu ar fi arătat cât de agitat era poporul. În 
curând în Anglia se auzi despre COPACUL LIBERTĂȚII! 


— Ce era copacul libertății? întrebă Clara. 


— Era un ulm bătrân, răspunse Bunicul, aşezat lângă colţul străzii Essex, 
peste drum de piața Boylston. Sub coroana uriaşă a acestui copac se adunau 
oamenii de câte ori vroiau să-şi exprime sentimentele şi opiniile. Astfel că, 
după o vreme, se părea că libertatea ţării este strâns legată de Copacul 
Libertăţii. 


— Ce fructe pline de glorie dădea acest copac! observă Lawrence. 


— Purta fructe ciudate uneori, zise Bunicul. Într-o dimineaţă de august, 
1765, două trupuri fură găsite spânzurate de crengile solide ale Copacului 
Libertăţii. Erau îmbrăcate în haine cu pulpana dreaptă şi pantaloni până la 
genunchi; perucile le atârnau peste feţe şi arătau ca nişte oameni adevăraţi. 
Unul trebuia să-l înfățişeze pe contele de Bute, care se presupune că îl 
sfătuise pe rege să instituie taxe Americii. Celălalt trebuia să fie efigia lui 
Andrew Oliver, un gentleman aparținând uneia dintre cele mai respectabile 
familii din Massachusetts. 


— Ce rău făcuse acesta? întrebă Charlie. 


— Regele îl numise pe el distribuitor al timbrelor, răspunse Bunicul. 
Domnul Oliver ar fi făcut o groază de bani cu această afacere. Dar oamenii 
îl înspăimântară atât de mult spânzurându-i efigia şi apoi intrând cu forța în 
casa sa încât promise să nu mai aibă de-a face cu timbrele. Şi toți prietenii 
regelui de pe teritoriul Americii fură siliți să facă aceeaşi promisiune. 


CAPITOLUL III. MULŢIMEA LUI 
HUTCHINSON 


—  Locotenentul-guvernator Hutchinson, continuă Bunicul, începu să 
devină neliniștit în vechiul nostru scaun. În trecut fusese respectat şi iubit de 
popor şi de multe ori se dovedise a fi un susținător al intereselor lor. Însă 
acum nu mai putea fi prieten cu oamenii fără să înceteze prietenia cu regele. 
Se înțelegea că Hutchinson avea să acționeze conform dorințelor regelui, 
rele sau bune, precum majoritatea gentlemenilor ce aveau funcţii înalte sub 
Coroană. Mai mult, era cumnatul lui Andrew Oliver, pentru care oamenii 
aveau acum o profundă antipatie. 


— Cred, zise Lawrence, că dacă domnul Hutchinson a scris istoria 
înaintaşilor noştri puritani, ar fi trebuit să ştie care este firea oamenilor şi să 
aibă grijă să nu-i supere. 


— Credea în puterea regelui Angliei, îi răspunse Bunicul, şi se credea în 
siguranță, la adăpostul tronului. Dacă nu ar fi apărut nici o neînțelegere, 
Hutchinson ar fi fost un demnitar înţelept, bun şi patriot. Dar de când a 
intervenit împotriva drepturilor acestei ţări, dragostea şi respectul poporului 
s-au transformat în ură şi dispreţ şi n-a mai avut niciodată linişte. 


Ca să-i facă să înțeleagă mai bine cât de înfierbântate şi periculoase erau 
spiritele printre locuitori, Bunicul le povesti un fragment din istorie pe care 
îl vom numi “Mulțimea lui Hutchinson”. 


În seara zilei de 26 august 1765, fu aprins un foc pe strada Regelui. 
Flăcănile sale se ridicau sus către cer şi aruncau o lumină roșiatică peste 
Casa demnitarilor, pe care erau sculptate imagini cu armele regale. Poleiala 
cupolei strălucea în lumina vâlvătăilor. Focul era bine cunoscutul semnal ca 
populația Bostonului să se adune pe străzi. 


Inainte ca butoaiele cu catran, în care fusese făcut focul, să ardă de 
jumătate, o mulțime uriaşă se adunase. Majoritatea erau muncitori sau 


marinari, laolaltă cu mulți tineri ucenici şi toţi acei leneşi ce se găsesc într- 
un oraş, gata oricând să facă ceva rău. Fără îndoială că printre ei se aflau şi 
nişte băieți de şcoală. 


În timp ce aceste figuri aspre stăteau în jurul focului, îi puteai auzi rostind 
cuvinte aspre la adresa înalților demnitari ai provinciei. Guvernatorul 
Bernard, Hutchinson, Oliver, Storey, Hallowell şi alți bărbaţi pe care regele 
George îi onorase cu funcții de seamă fură numiţi trădători ai ţării. Din când 
în când, probabil că un ofiţer al Coroanei trecea pe stradă, cu pălăria sa cu 
şireturi aurite, perucă albă şi vestă brodată ce erau la modă în acele zile. Dar 
când oamenii îl zăreau, scoteau un strigăt sălbatic de supărare şi feţele lor 
căpătau un aspect cumplit, ce devenea încă şi mai teribil în lumina 
flăcănlor. 

“Aş vrea să-l arunc pe trădător drept în foc!” 
furios. 


spunea probabil un răsculat 


“Da, pe el, şi pe toţi cei ca el!” adăuga un altul. “Iar pe guvernator şi pe 
bătrânul Tommy Hutchinson, unde sunt flăcările mai mari!” 


“Tar pe contele de Bute o dată cu ei!” răcnea un al treilea. “Şi să-i ardem pe 
toți sub nasul regelui George. Nu contează dacă se pârleşte şi el!” 


Asemenea cuvinte, fie strigate, fie murmurate, se auzeau fără îndoială pe 
strada Regelui. Mulțimea devenea între timp din ce în ce mai furioasă şi 
părea gata să dea foc întregului oraş, doar pentru a-i arde pe prietenii 
regelui. Şi totuşi, oricât de mânioşi ar fi fost, câteodată izbucneau într-un 
râs puternic, ca şi cum răutățile şi distrugerea erau distracţia lor. 


Dar să-i lăsăm pe răsculați deoparte o vreme şi să aruncăm o privire în 
splendida casă a locotenentului-guvernator. Era o casă mare din cărămidă, 
împodobită cu coloane ionice, aşezată pe strada Garden Court, lângă Piaţa 
de Nord. 


În timp ce mulţimea furioasă de pe strada Regelui îi striga numele, 
locotenentul-guvernator Hutchinson şedea liniştit în scaunul Bunicului, fără 
să bănuiască răul ce avea să se abată asupra lui. Îşi aruncase la o parte haina 
brodată şi peruca pudrată şi purta acum o cămaşă lungă şi largă şi o bonetă 


din catifea purpurie. Lăsase la o parte grijile statului şi toate gândurile care 
îl obosiseră pe timpul zilei. 


Poate că, în confortul casei sale, uitase de Actul de timbru şi abia îşi mai 
amintea că exista un rege, peste ocean, care se hotărâse să transforme 
oamenii din Noua Anglie în nişte tributari. Probabil că uitase şi propriile 
ambiţii şi nu ar fi dat în momentul acela situația sa pentru cea de guvernator 
sau chiar de lord. 


Lumânările de ceară fură acum aprinse, iar lumina lor dezvăluia o încăpere 
cu mobilă scumpă. Pe pereți atârnau portretele strămoşilor lui Hutchinson, 
ce fuseseră oameni de seamă la vremea lor şi aveau acum un loc onorabil în 
istoria ţării. Fiecare obiect amintea de existenţa vreunui aristocrat bogat, ce 
se considera mai presus decât oamenii de rând şi nu avea de ce să se teamă 
din partea lor. Într-un colţ al camerei, aruncată neglijent pe un scaun, era 
roba stacojie a magistratului-şef. Această funcție înaltă şi cea de locotenent- 
guvernator, consilier şi legalizator de acte îi aparțineau lui Hutchinson. 


Cine sau ce putea deranja liniştea unui asemenea personaj măreț şi puternic, 
ca acela care şedea acum în scaunul Bunicului? 


Fiica favorită a locotenentului-guvernator stătea lângă el. Se sprijinea pe 
braţul bătrânului nostru scaun şi privea cu drag către tatăl său, bucurându-se 
să vadă că un zâmbet discret se putea citi pe buzele sale. Dar deodată faţa i 
se umbri. Părea că ascultă cu atenție, încercând să distingă un sunet 
îndepărtat. 


“Ce se întâmplă, copila mea?” întrebă Hutchinson. 
“Tată, nu auzi ce agitație e pe stradă?” zise ea. 


Locotenentul-guvernator ascultă. Insă auzul său nu era la fel de bun ca al 
fiicei lui. Zgomotul pe care îl auzea el nu era cu nimic mai înspăimântător 
decât o briză de vară ce suspina printre crengile ulmilor. 


“Nu, copilă prostuţă! îi răspunse el mângâindu-i cu blândeţe obrazul. “Nu e 
nici o agitație. Mulțimea din Boston e mulţumită cu răul pe care l-a făcut 
deja. Partizanii regelui nu au de ce să se teamă.” 


Aşa că Hutchinson îşi reluă starea de meditație plină de pace şi uită din nou 
de toate necazurile de pe lumea asta. Însă familia sa se alarmă şi asculta cu 
atenţie cel mai mic zgomot. Strigătele şi tropăitul de picioare se apropiau 
însă din ce în ce mai mult. În timp ce ascultau, unul dintre vecini intră cu 
răsuflarea tăiată în cameră. 


“O mulțime! O mulțime înspăimântătoare! Au intrat în casa domnului 
Storey şi în cea a domnului Hallowell şi s-au îmbătat cu băuturile din 
pivnita lui; şi acum vin încoace, ca nişte animale sălbatice! Fugiţi, domnule 
locotenent-guvernator, fugiți ca să vă salvaţi viaţa!” 


“Tată, dragă tată, grăbeşte-te!” țipară copiii săi. 


Dar Hutchinson nu le dădu ascultare. Era un vechi om al legii şi nu credea 
că oamenii ar putea face o fărădelege atât de mare încât să-l atace în pacea 
propriei case. Era unul dintre cei mai importanți demnitari ai regelui George 
şi ar fi fost o insultă pentru rege dacă locotenentului-guvernator i se făcea 
vreun rău. 


“Fiţi liniştiţi în ceea ce mă priveşte”, zise el. “Sunt în siguranţă. Numele 
regelui mă va proteja.” 


Totuşi ceru familiei sale să se adăpostească în casele vecinilor. Fiica sa 
vroia să rămână, dar el o obligă să plece. 


Vacarmul ce-l făceau strigătele răsculaților se auzea acum foarte aproape. 
Zgomotul era cumplit şi-i provocă lui Hutchinson o teamă la fel de mare ca 
atunci când o fiară turbată ar fi scăpat în libertate şi acum răgea în faţa 
pradei sale. Se târî încet până la fereastră. Acolo văzu o mulțime imensă de 
oameni ce umplea strada şi se îndrepta către casa sa. Erau ca un şuvoi 
nestăpânit, ce se umflase ieşind din matcă, iar acum avea să înece tot ce îi 
stătea în cale. Hutchinson se cutremură; simți pentru un moment că mânia 


poporului era de o mie de ori mai puternică decât mânia unui rege. 


Era un moment în care un monarhist şi un aristocrat ca Hutchinson putea să 
înveţe cât de lipsiţi de putere sunt regii, nobilii şi toți oamenii de seamă 
când poporul cel umil se ridică împotriva lor. Chiar şi regele George, de-ar 
fi fost acolo, nu ar fi putut să facă nimic pentru el. Dacă Hutchinson ar fi 


înţeles această lecţie şi şi-ar fi amintit-o, n-ar fi trebuit să-şi petreacă anii ce 
au urmat în exil, departe de ţara sa natală, şi nici să-şi odihnească, într-un 
sfârşit, oasele într-un ținut îndepărtat. 


Se produse o învălmăşeală la uşa casei. Oamenii scoaseră un strigăt răguşit. 
În acel moment, fiica locotenentului-guvernator, pe care acesta o ştia într-un 
loc sigur, intră în goană în încăpere şi se năpusti în brațele lui. Se întorsese 
printr-o intrare secretă. 


“Tată, eşti nebun? strigă ea. Cum o să te protejeze numele regelui? Vino cu 
mine sau îți vor lua viaţa!” 


“Adevărat”, murmură Hutchinson mai mult pentru el. “Ce le pasă acestor 
> 

scandalagii de numele regelui? Trebuie să fug sau mă vor face una cu 

podeaua casei mele.” 


Grăbindu-se, el şi fiica sa ieşiră prin pasajul secret chiar în momentul în 
care răsculații intrară în casă. Primii urcară pe scări şi intrară în camera din 
care Hutchinson tocmai ieşise. Acolo văzură scaunul ce şedea gol cu o 
demnitate plină de pace, în timp ce capul de leu părea că-şi mişcă fălcile în 
lumina tremurătoare a torţelor. Poate că înfăţişarea măreață a venerabilului 
nostru prieten, ce trecuse printr-un secol şi jumătate de greutăţi, îi făcu să se 
oprească. Însă fură îmbrânciţi de cei din spate şi scaunul fu răsturnat. 


Îşi începură munca de distrugere. Mesele sculptate şi lustruite din mahon 
fură sfărâmate cu bâte grele şi făcute ţăndări cu topoare. Volumele din 
biblioteca lui Hutchinson, atât de valoroase pentru un om studios, fură 
sfâşiate pagină cu pagină şi apoi lăsate să zboare prin cameră. Manuscrisele, 
conținând întâmplări ascunse din istoria țării noastre, acum pierdute pentru 
totdeauna, au fost împrăştiate în bătaia vântului. 


Vechile portrete ale înaintaşilor, ce priveau cu feţe aspre la scena sălbatică, 
fură smulse de pe pereți. Mulțimea le distrugea cu atâta sete, ca şi cum 
strămoşii lui Hutchinson comiseseră aceleaşi crime ca urmaşul lor. O 
oglindă înaltă, care arătase până acum imaginea mulțimii înfuriate de 
oameni beti, fu spartă în o mie de cioburi. Cu plăcere ne lipsim de scena 
reflectată de oglinda închipuirii noastre! 


Înainte să se lumineze de ziuă, zidurile erau tot ce mai rămăsese din casă. 
Înăuntru era o scenă cumplită de ruină. Un ropot de ploaie bătu la ferestrele 
sparte, iar când Hutchinson şi familia sa se întoarseră, se opriră tremurând 
în mijlocul camerei, în care cu o seară înainte îi văzuserăm atât de liniştii şi 
fericiți. 


— Bunicule, zise Lawrence indignat, dacă oamenii se comportau într-o 
asemenea manieră înseamnă că nu erau demni nici de libertatea pe care 
regele George era dispus să le-o acorde! 


— Purtarea lor nu avea nici o scuză, la fel ca multe alte mişcări populare 
din acel timp, îi răspunse Bunicul. Dar nu trebuie să judecăm noi dreptatea 
cauzei poporului doar pentru că o mulțime nestăpânită s-a făcut vinovată de 
acte nesăbuite de violenţă. Mai mult, toate aceste lucruri erau efectul 
indignării produse de nedreptate. După aceasta, oamenii s-au calmat şi au 
ascultat cu mai multă atenţie sfatul acelor bărbaţi înţelepţi ce i-au condus în 
siguranţă şi cu glorie pe drumul revoluţiei. 


Micuța Alice, cu lacrimi în ochii săi albaştri, spuse că speră că vecinii nu l- 
au lăsat pe locotenentul-guvernator Hutchinson şi pe familia sa în stradă, ci 
i-au luat în casă şi s-au purtat bine cu ei. Verişoara Clara îşi aminti de 
pericolul prin care trecuse mult-iubitul nostru scaun şi întrebă ce se 
întâmplase cu el. 


— Nu s-a mai auzit nimic despre scaun un timp după aceea, răspunse 
Bunicul. Într-o zi, în septembrie, Andrew Oliver, despre care v-am povestit 
mai devreme, fu convocat sub Copacul Libertăţii. Aceasta era cea mai 
ciudată convocare făcută vreodată, căci fusese emisă în numele întregului 
popor, care îşi asumase astfel rolul de putere suverană. Domnul Oliver nu 
îndrăzni să nu se supună. Prin urmare, la ora stabilită se prezentă, mai mult 
împotriva voinţei sale, sub Copacul Libertăţii. 


Aici Charlie interveni cu o remarcă, şi anume că domnul Oliver nu avea să 
găsească prea multă libertate sub Copacul Libertăţii. Bunicul fu de acord. 


— Era o zi furtunoasă, continuă el. Vântul furtunilor echinocțiale sufla cu 
putere, împrăştiind frunzele galbene ale Copacului Libertăţii de-a lungul 
străzii. Peruca domnului Oliver era udă leoarcă şi probabil că arăta palid, 


dezolat şi umil. Sub copac, în scaunul Bunicului (da, chiar venerabilul 
nostru scaun!), stătea domnul Richard Dana, judecător al păcii. Acesta fu de 
faţă când domnul Oliver jură solemn că nu va mai avea nimic de-a face cu 
timbrele. Mii de oameni auziră jurământul şi-l încuviințară cu strigăte. 


— E ceva măreț în asta! zise Lawrence. Îmi place, pentru că mi se pare că 
oamenii au acționat cu înțelepciune şi cu demnitate, iar acest înalt demnitar 
al Maiestăţii-Sale a fost făcut să simtă că regele George nu-l putea proteja 
dacă făcea o nedreptate. 


— A fost însă o zi tristă pentru bietul domn Oliver, le spuse Bunicul. Încă 
din tinereţe, probabil că țelul vieții sale a fost să fie credincios şi supus 
regelui, iar acum, la bătrâneţe, probabil că a fost foarte tulburat când 
poporul suveran a început să ridice pretenţii asupra credinţei şi supunerii 
sale. 


Bunicul îşi încheie povestirea din seara aceea spunând că nemulţumirea 
Americii a fost atât de mare încât, în 1766, Parlamentul britanic a fost 
nevoit să abolească Actul de timbru. Oamenii s-au bucurat din toată inima, 
dar au avut grijă să tundă cu grijă Copacul Libertăţii şi să-l ferească de 
omizi şi alţi viermi dăunători. Întrevedeau că vor mai exista ocazii în care 
să se adune sub coroana sa umbroasă. 


CAPITOLUL IV. TRUPELE BRITANICE ÎN 
BOSTON 


ÎN seara următoare, Clara, care îşi aduse aminte că scaunul nostru fusese 
lăsat în ploaie sub Copacul Libertăţii, îl rugă stăruitor pe Bunic să le 
povestească unde îşi găsise următorul adăpost. Poate că-i era teamă că 
venerabilul scaun, fiind expus furtunii nemiloase de septembrie, ar fi putut 
să facă reumatism. 


— Scaunul, zise Bunicul, după solemnul jurământ al domnului Oliver, se 
pare că a fost uitat de mulțime. La drept vorbind, pentru că arăta destul de 
jalnic după tratamentul violent de care avusese parte de la gloata lui 
Hutchinson, cei mai mulți oameni ar fi crezut că zilele sale de lucru 
folositor s-au terminat. Totuşi fu încredinţat unui tâmplar priceput. Acesta îl 
îngriji pe prietenul nostru atât de bine încât, după câteva zile, îşi făcu 
apariția în Cafeneaua Britanică de pe strada Regelui. 


— Dar de nu l-a luat din nou domnul Hutchinson? întrebă Charlie. 


— Nu ştiu, răspunse Bunicul, doar dacă nu cumva considera că este o 
ruşine pentru scaun să fi stat sub Copacul Libertăţii. În orice caz, îi îngădui 
să rămână în Cafeneaua Britanică, ce era cel mai important hotel din 
Boston. Nu se putea închipui o altă împrejurare în care să fi fost mai mult în 
mijlocul forfotei şi al afacerilor, să fie martor la mai multe evenimente sau 
să fie ocupat de o varietate mai mare de persoane. 


Bunicul continuă să le povestească despre faptele regelui şi ale miniştrilor 
săi după abolirea Actului de timbru. Nu puteau suporta ideea că dreptul lor 
de a pune dări Americii trebuia discutat cu poporul. Prin urmare, în anul 
1767, făcură ca Parlamentul să dea o lege prin care se adăuga o taxă 
ceaiului şi altor articole de uz general. Nimeni nu mai putea cumpăra o livră 
de ceai fără să plătească o taxă regelui George. Acest plan fusese pus la cale 
cu multă şiretenie, căci femeile din America îndrăgeau tare mult ceaiul şi nu 
aveau de gând să renunţe la el. 


Însă oamenilor le displăcea acestă nouă lege a Parlamentului la fel de mult 
ca Actul de timbru. Anglia era însă hotărâtă să-i facă să se supună. Pentru a 
se asigura de ascultarea lor, două regimente, numărând mai mult de şapte 
sute de soldați britanici, fură trimise la Boston. Ajunseră acolo în 
septembrie 1768 şi fură debarcate pe cheiul Long. De acolo soldaţii 
mărşăluiră cu mare pompă spre pajiştea din centrul oraşului, cu puştile 
încărcate şi cu baionetele înainte. Astfel că acum, Bostonul, un oraş liber, 
era păzit şi terorizat de soldați britanici aşa cum nu mai fusese din zilele 
bătrânului Edmund Andros. 


În luna noiembrie sosiră mai multe regimente. Erau acum patru mii de 
soldați în Boston. Pajiştea din centrul oraşului era albă de-atâtea corturi. 
Unu soldați erau găzduiți în conacul Faneuil, pe care locuitorii îl considerau 
un loc sacru, deoarece fusese scena multor întâlniri ce aveau să ducă la 
libertatea lor. Un regiment era încartiruit în Casa demnitarilor, căreia îi vom 
spune acum vechea Casă statală. Etajul de jos al acestui edificiu fusese până 
atunci folosit de negustori ca loc pentru schimburi. La etajele de sus erau 
încăperile judecătorilor, reprezentanților şi ale Consiliului Guvernului. 
Venerabilu consilieri nu se puteau aduna să se sfătuiască în legătură cu 
binele provinciei fără să fie provocaţi de santinele şi fără să treacă printre 
baionetele soldaţilor britanici. 


Mai erau postate santinele în fața caselor înalților demnitari. Când locuitorii 
se apropiau, erau întâmpinați cu o întrebare dură: “Cine-i acolo?” şi în 
acelaşi timp se auzea zgomotul puştii pe care soldatul o îndrepta către ei. 
Nu aveau pace nici în ziua de sabat. Urmașii liniştiţi ai puritanilor erau 
asurziți de vacarmul muzicii militare: tobele, fluierele şi goarnele acopereau 
cântecele sfinte şi vocile cântăreților. Se pare că britanicii au făcut totul să 
insulte sentimentele poporului. 


— Bunicule, strigă Charlie nerăbdător, oamenii nu s-au grăbit destul de tare 
la luptă! Soldaţii aceştia trebuiau să fi fost goniți înapoi pe vasele lor de 
cum au debarcat pe cheiul Long! 


— Mulţi tineri înflăcăraţi ca tine au spus la fel, Charlie, răspunse Bunicul. 
Dar oamenii mai bătrâni şi mai înţelepţi au fost de părere că nu venise încă 
vremea. Intre timp, haideţi să mai aruncăm o privire către bătrânul nostru 
scaun. 


— I-a căzut capul de supărare, zise Charlie, când a văzut în ce fel era tratată 
provincia! Vechii săi prieteni puritani n-ar fi suportat niciodată asemenea 
fapte! 


— Scaunul, continuă Bunicul, era acum ocupat mai tot timpul de 
conservatori de seamă, aşa cum erau acum numiți partizanii regelui, ce 
frecventau Cafeneaua Britanică. Funcţionari ai Vămii, a cărei clădire se afla 
de cealaltă parte a străzii Regelui, stăteau adesea în scaun bârfindu-l pe 
John Hancock. 


— De ce-l vorbeau de rău? întrebă Charlie. 


— Pentru că era un negustor faimos şi nu era de acord cu plata dărilor către 
rege, zise Bunicul. 


— Fi bine, nu de puţine ori, fără îndoială, ofiţerii regimentelor britanice, în 
timpul lor liber, obişnuiau să se odihnească pe braţele venerabilului nostru 
scaun. Închipuiţi-vi-l pe unul dintre ei, un căpitan cu nasul roşu, cu 
uniforma sa stacojie, jucându-se cu mânerul sabiei şi făcând glume pe 
seama bieţilor yankei. Probabil că cerea să 1 se aducă o sticlă de vin sau o 
cupă de punch fierbinte şi ridica paharul pentru stăpânirea tuturor rebelilor. 


— Austerul nostru scaun probabil că era scandalizat de asemenea scene, 
observă Lawrence. Scaunul în care a stat Lady Arabella şi care l-a ajutat pe 
sfântul apostol Elliot în munca sa! 


— Era aproape un sacrilegiu, răspunse Bunicul, dar avea să vină vremea 
când, chiar şi bisericile, în care preoţi cu har propovăduiseră cuvântul 
Domnului, aveau să fie pângărite de trupele britanice. Mai trecură însă 
câțiva ani până când asemenea vremuri aveau să vină. 


Bunicul le spuse acum ascultătorilor săi că, în 1769, Sir Francis Bernard se 
întorsese în Anglia după ce, timp de zece ani, fusese guvernator al 
Massachusettsului. Era un gentleman cu multe calități deosebite, un savant 
de seamă şi un prieten al învăţăturii. Însă avea o dispoziţie naturală către 
arbitrar, căci fusese educat la Universitatea Oxford, unde tinerii bărbaţi sunt 
învăţaţi că dreptul divin al regelui este singurul lucru care trebuie luat în 
seamă în problemele de guvernare. Aceste idei aveau puţine şanse să placă 


oamenilor din Massachusetts. Se bucurară că au scăpat de Sir Francis 
Bernard, însă nici succesorul său, locotenentul-guvernator Hutchinson, nu 
le-a fost mai mult pe plac. 


Cam în această perioadă oamenii fuseră mâniaţi de o faptă comisă de o 
persoană ce deținea o funcție înaltă la Vamă. Nişte băieți dădeau cu bulgări 
în ferestrele sale. Acesta trase cu pușca şi omori un biet băiat german, de 
doar unsprezece ani. Acest eveniment făcu mare vâlvă în oraş şi în ţară, şi 
spori ura ce era deja simțită față de slujitorii Coroanei. 


— Acum, copii, zise Bunicul, vreau să vă fac să înţelegeţi poziția trupelor 
britanice în strada Regelui. Este aceeaşi pe care acum o numim strada 
Statului. În partea de sud a Casei demnitarilor sau vechea Casă statală, se 
afla ceea ce militarii numeau curte de pază, străjuită de două tunuri de 
alamă, îndreptate către uşile edificiului mai sus pomenit. O numeroasă trupă 
de soldați era mereu staționată în această curte. Vama se găsea la mică 
distanță de strada Regelui, aproape de locul în care acum se află Banca 
Suffolk, şi o santinelă patrula încontinuu prin fața ei. 


— O să-mi aduc aminte mâine, zise Charlie, să merg pe strada Statului şi să 
văd exact unde stăteau trupele britanice! 


— Imediat, le spuse Bunicul, va trebui să vă povestesc o întâmplare care, 
din păcate, a făcut strada Regelui faimoasă de ambele părți ale Atlanticului. 
Istoria scaunului nostru ne va aduce în curând la această chestiune tristă. 


Aici Bunicul le descrise atmosfera ce se crease datorită neînțelegerilor 
dintre locuitori şi soldații englezi. Bătrânii locuitori ai oraşului erau foarte 
furioşi pe stăpânire pentru că le trimisese o armată care să-i ţină în frâu cu 
teroare. Însă aceşti oameni cu păr alb erau prudenţi şi îşi ţineau gândurile şi 
simțirile ascunse în suflet, fără să se pună în bătaia baionetelor britanice. 


Locuitorii mai tineri, pe de altă parte, cu greu puteau să se stăpânească. Se 
îmbujorau de mânie doar la vederea unui soldat şi ar fi fost gata să sară la 
luptă în orice moment, căci părerea lor era că fiecare bătaie a tobelor 
britanice ce se auzea în peninsula Bostonului, era o insultă la adresa 
bravului oraş. 


— Se întâmpla câteodată, continuă Bunicul, să se işte conflicte între 
asemenea tineri nesăbuiți şi mici grupuri de soldați. Până acum nu se 
folosiseră altfel de arme decât pumnii şi bâtele. Dar când unii dintre ei 
aveau puşti în mâini, era uşor de presupus că în curând le vor îndrepta către 
pieptul celor care-i supărau. 


— Bunicule, zise micuța Alice, privind cu teamă în ochii săi, vocea ta sună 
ca şi când ai vrea să ne povesteşti nişte lucruri îngrozitoare! 


CAPITOLUL V. MASACRUL DIN BOSTON 


MICUȚA Alice, cu această ultimă observație, se dovedi a fi un bun 
cunoscător a ceea ce exprima tonul vocii Bunicului. Acesta le descrisese 
duşmănia dintre locuitorii oraşului şi soldați, ca să pregătească minţile 
ascultătorilor pentru o întâmplare cumplită. A fost una ce nu a făcut decât să 
sporească neînțelegerile dintre Anglia şi America mai mult decât orice 
altceva. 


Fără alte introduceri, Bunicul începu povestea “Masacrului din Boston.” 


Era în data de 8 martie 1770. Muzica de asfințit a regimentelor britanice se 
auzea ca de obicei în întreg oraşul. Sunetul ascuţit al flautelor şi răpăitul 
tobelor îşi trimiteau ecourile de pe strada Regelui atâta timp cât ultima rază 
de soare mai întârzia pe cupola de pe Casa demnitarilor. Acum intrau în 
post santinelele. Una mărşăluia în sus şi-n jos, prin faţa Vămu, lăsând o 
cărare îngustă prin zăpadă şi visând la momentul în care va putea merge să 
se încălzească în camera de gardă. Între timp, căpitanul Preston era probabil 
aşezat în bătrânul nostru scaun în faţa căminului din Cafeneaua Britanică. 
În cursul acelei seri avură loc două sau trei incidente lipsite de importanţă, 
dar care păreau să vestească necazuri la orizont. Grupuri mici de tineri 
bărbați stăteau la colțurile străzilor sau mergeau împreună de-a lungul 
caldarâmului îngust. Grupe de soldați ce îşi terminaseră rondul treceau pe 
lângă ei, umăr la umăr, cu pas milităresc. De câte ori aceste întâlniri aveau 
loc, tinerii găseau de cuviință să să poarte cu soldații pe cât de nepoliticos 
posibil. 


“Căraţi-vă de aici, fraierilor!” spunea unul. “Impingeţi-i jos de pe trotuar!” 
striga altul. “Afurisitele haine roşii nu au ce căută pe străzile Bostonului!” 


“Rebeli ticăloşi!” răspundea probabil unul dintre soldați, privind furios 
către tineri. “Nu mai e mult până ne vom face loc pe străzile Bostonului cu 
vârful baionete!” 


Două sau trei asemenea dispute se terminară cu încăierări, care se potoliră 
însă fără să facă prea multă vâlvă. Pe la ora opt, nu se ştie din ce cauză, un 
clopot de alarmă începu să sune grăbit. 


La auzul lui, mulți oameni ieşiră din case crezând că era alarma de 
incendiu. Dar cum nu se vedeau nici un fel de flăcări şi nu se simţea miros 
de fum în aerul îngheţat, cei mai mulți orăşeni se întoarseră lângă căminele 
calde din casele lor, vorbind cu soțiile şi copiii despre nenorocirile din acea 
vreme. Alţii, mai tineri şi nesăbuiţi, rămaseră pe străzi căci se pare că plutea 
în aer un presentiment că nişte evenimente stranii erau pe cale să se 
întâmple. 


Ceva mai târziu, cam pe la ora nouă, mai mulți tineri trecură pe lângă Casa 
demnitarilor, plimbându-se pe strada Regelui. Santinela era la locul ei, 
lângă Vamă, patrulând înainte şi-napoi. Când se întoarse, o rază de lumină 
de la o fereastră din apropiere scânteie în ţeava puştii sale. La o distanţă nu 
prea mare se afla cazarma şi corpul de gardă, în care probabil camarazii lui 
spuneau povestiri despre bătălii şi vărsări de sânge. 


Cum v-am spus, către Vamă se îndrepta un grup de tineri nesăbuiți. Când se 
apropiară de santinelă, aceasta se opri şi îşi dădu jos puşca de pe umăr, gata 
să îndrepte baioneta spre piepturile lor. 


“Cine-i acolo?” strigă, pe tonul aspru şi morocănos al somaţiei soldaților. 
Tinerii, băieţandrii din Boston, simțeau că au dreptul să se plimbe pe 
străzile din oraşul lor fără să dea socoteală unui soldat britanic, chiar dacă 
acesta îi soma în numele regelui George. Dădură nişte răspunsuri grosolane 
santinelei. Începu o ceartă sau poate chiar o încăierare. Alţi soldaţi auziră 
larma şi se repeziră din cazarmă să-l ajute pe tovarăşul lor. În același timp, 
mulți orăşeni se năpustiră în strada Regelui de pe tot felul de străduţe şi se 
adunară roată în jurul Casei demnitarilor. Era ceva extraordinar cum o 
asemenea mulțime se strânsese atât de neaşteptat. 


Nedreptăţile şi jignirile, pe care oamenii le suferiseră de atâtea luni, 
izbucniră acum ca o flacără de furie. Aruncară cu bulgări de zăpadă şi 
bucăţi de gheață în soldați. Cum tumultul devenea din ce în ce mai 
zgomotos, ajunse la urechile căpitanului Preston, ofiţerul ce avea comanda 
în acea zi. Imediat dădu ordin ca opt soldaţi să-şi ia puştile şi să-l urmeze. 


Aceştia mărşăluiră de-a curmezişul străzii, făcându-şi loc cu brutalitate prin 
mulțime, împungându-i pe oameni cu baionetele. 


Un domn (Henry Knox, ce mai târziu avea să devină general al artileriei 
americane), prinse arma căpitanului Preston. 


“Pentru numele lui Dumnezeu, domnule”, exclamă el, “aveţi grijă ce faceți 
sau se va termina cu vărsare de sânge!” 


“La o parte!” răspunse căpitanul Preston cu grabă. “Nu vă amestecați, 
domnule! Lăsaţi-mă să îmi văd de treabă!” 


Ajungând la postul santinelei, căpitanul Preston îşi grupă oamenii într-un 
semicerc, cu faţa la mulțime şi cu spatele către Vamă. Când oamenii văzură 
ofițerul şi atitudinea amenințătoare cu care soldații îi întâmpinau, furia lor 
deveni aproape incontrolabilă. 


“Hai, trageţi afurisiților!” mugi unul. 
“Nu-ndrăzniţi să trageţi, laşi cu haine roşii ce sunteți!” ţipă un altul. 


“Năpustiți-vă pe ei!” strigară mai multe voci. “Goniţi-i pe ticăloşi înapoi în 
cazarma lor! Jos cu ei! Jos cu ei! Să tragă dacă au curajul!” 


In mijlocul vacarmului, soldații priveau către oameni cu cruzimea celor 
plătiți să verse sânge. 


O, la ce moment de criză se ajunsese! Până în acel moment sentimentele de 
ură dintre Anglia şi America au mai fi putut fi stăpânite. Anglia ar fi trebuit 
să întindă mâna împăcării, să admită că până acum îşi exagerase drepturile 
şi să promită că nu avea să mai facă aşa ceva de acum încolo. Atunci, 
vechile legături de frăție s-ar fi închegat la fel de strâns ca în vremurile 
vechi. Deprinderea loialității, care devenise aproape un instinct, nu era de 
tot pierdută. Pericolele pe care le înfruntaseră împreună, victoriile pe care le 
obținuseră în Războiul Franțuzesc, când soldații coloniilor luptaseră umăr la 
umăr cu tovarăşii lor de peste ocean, nu fuseseră uitate. Anglia era încă acel 
tinut prea-iubit pe care coloniştii îl numeau pământ natal. Regele George, 


chiar dacă îşi arătase faţa încruntată către America, era totuşi respectat ca un 
tată. 


Dar dacă soldaţii regelui ar fi vărsat o picătură de sânge american, aceasta 
însemna luptă până la moarte. America nu ar mai fi avut linişte până când 
nu s-ar fi scuturat de stăpânirea regală şi nu ar fi azvârlit-o în ţărână! 


“Trageți dacă îndrăzniți, mişeilor!” strigau oamenii răguşit, în timp ce gurile 
puştilor erau ațintite către ei. “Nu îndrăzniți să trageţi!” 


Păreau gata să se năpustească în baionetele rânduite. Căpitanul Preston 
ridică sabia şi dădu un ordin care nu se auzi prea bine în vacarmul de 
strigăte. Soldaţii săi crezură însă că rostise porunca fatală: “Foc!” Sclipirea 
focurilor trase ilumină strada, iar zgomotul lor răsună asurzitor printre 
clădiri. Se spune că un bărbat cu fața acoperită a fost văzut ieşind la 
balconul clădirii Vămu, de unde a descărcat o armă în mulțime. 


Un nor de fum acoperise scena. Se împrăştie cu încetineală, ca şi cum i-ar fi 
fost greu să dezvăluie spectacolul teribil ce se ascundea în spatele lui. 
Unsprezece fii ai Noii Anglii zăceau întinşi pe caldarâm. Unii, răniți grav, 
se luptau să se ridice. Alţii nu mai mişcau şi nici nu mai gemeau, căci nu 
mai puteau simți durerea. Sângele curgea în zăpadă, iar pata purpurie din 
mijlocul străzii Regelui, chiar dacă se topi a doua zi, nu a fost niciodată 
uitată sau iertată de oameni. 


Bunicul fu întrerupt de suspinele violente ale micuţei Alice. În ardoarea sa, 
bătrânul uitase să mai îndulcească povestirea, astfel încât să nu înspăimânte 
acest copil cu suflet de înger. De când Bunicul începuse istoria scaunului, 
micuța Alice ascultase multe întâmplări de război. Dar probabil în mintea ei 
nu-şi făcuse loc ideea că oamenii vărsaseră sângele semenilor lor. lar acum 
această imagine fusese prezentată atât de direct, încât umpluse acest copil 
suav cu oroare. 


— Ar fi trebuit să-mi amintesc de micuța Alice! zise Bunicul cu ton de 
reproş. Of, ce rău îmi pare! Firea sa de înger a fost acum murdărită cu prima 
impresie despre păcatele şi violenţa ce există pe pământ. Clara, du-o în pat 
şi încearcă să o linişteşti! Mă rog Cerului ca somnul să-i alunge amintirea 
masacrului din Boston! 


— Bunicule, zise Charlie când Clara şi micuța Alice părăsiră încăperea, dar 
oamenii nu s-au năpustit asupra soldaţilor să se răzbune? 


— 'Tobele oraşului bătură chemarea la luptă, îi răspunse Bunicul, clopotele 
dădură alarma şi o mulțime imensă inundă strada Regelui. Mulţi oameni 
aveau arme în mâini. Britanicii se pregătiseră să se apere. Un regiment 
întreg fusese scos în stradă, pregătit de atac, căci localnicii păreau gata să se 
arunce în vârful baionetelor. 


— Şi cum s-a terminat? 


— Guvernatorul Hutchinson a alergat într-acolo şi i-a rugat pe oameni să 
aibă răbdare, promiţându-le că se va face dreptate. La o zi sau două după 
aceea trupele britanice fură retrase din oraş şi postate în castelul William. 
Căpitanul Preston şi cei opt soldați fură judecaţi pentru crimă. Dar nici unul 
nu fu găsit vinovat. Judecătorii le spuseră juraţilor că soldații fuseseră loviți 
şi insultaţi, ceea ce îi îndreptăţea să tragă în mulțime. 


— Revoluția, remarcă Lawrence, care nu vorbise prea multe de-a lungul 
serii, nu a fost o mişcare liniştită şi maiestuoasă cum credeam cu. Nu-mi 
place să aud despre mulţimi şi încăierări în stradă. Aceste lucruri îmi par 
nedemne de un popor ce avea asemenea țeluri înalte de îndeplinit! 


— ȘI totuşi, lumea nu a văzut vreodată o mişcare mai grandioasă decât 
revoluția noastră, de la început şi până la sfârşit, zise Bunicul. Oamenii, 
până la ultimul, erau plini de acest nobil şi măreț sentiment. E adevărat că 
se pot găsi multe lipsuri în modul de exprimare al acestei simţiri, dar nu 
ştiau ce să facă mai bine; necesitatea le dicta să-şi pună în aplicare 
sentimentele aşa cum găseau mai bine de cuviinţă. Trebuie să iertăm ce a 
fost rău în faptele lor şi să căutăm în inimile şi în minţile lor motivele 
onorabile care 1-au îndemnat. 


— Şi presupun, zise Lawrence, că erau şi bărbaţi care ştiau să exprime ceea 
ce simțeau într-un mod plin de demnitate. 


— Da, erau destui, răspunse Bunicul, şi vom vorbi despre câțiva dintre ei 
imediat. 


Bunicul se opri aici. În noaptea aceea, Charlie visă masacrul din Boston şi 
se făcea că el era parte din mulțime şi îl dobort pe căpitanul Preston cu un 
ciomag uriaş. Lawrence visă că şedea în măreţul nostru scaun, lângă vitrina 
Cafenele: Britanice, de unde văzu scena pe care le-o povestise Bunicul. I se 
părea în vis că, dacă orăşenii şi soldaţii l-ar fi auzit rostind un singur cuvânt, 
întreg măcelul ar fi fost oprit. Însă vacarmul îi acoperise glasul. 


A doua zi dimineaţă, cei doi băieți se duseră împreună pe strada Statului şi 
stătură chiar pe locul în care fusese vărsat pentru întâia oară sângele 
revoluţiei. Vechea Casă a statului era tot acolo, cu aceeaşi înfăţişare pe care 
o avusese în acea seară, acum şaptezeci şi unu de ani. Ea este singurul 
martor rămas de la masacrul din Boston. 


CAPITOLUL VI. O COLECŢIE DE PORTRETE 


IN seara următoare, lampa fu aprinsă mai devreme decât de obicei, pentru 
că Lawrence era foarte absorbit de colecţia de portrete pe care i-o făcuse 
cadou Bunicul de Anul Nou. 


Printre ele găsi chipurile mai multor personaje ce avuseseră legătură cu 
aventurile bătrânului nostru scaun. Bunicul îl rugă să tragă masa mai 
aproape de foc şi se uitară împreună peste portrete, în timp ce Clara şi 
Charlie îşi îndreptară şi ei atenția către carte. Cât despre micuța Alice, şedea 
în poala Bunicului şi părea că priveşte chiar către bărbaţii ale căror chipuri 
erau zugrăvite acolo. 


Întorcând paginile volumului, Lawrence ajunse la portretul unui bărbat 
aspru, cu înfăţişare severă, îmbrăcat în straie simple, dar mult mai moderne 
decât cele ale vechilor puritani. Însă faţa sa s-ar fi potrivit perfect unuia 
dintre acei oameni cu inima de fier. Sub portret era trecut numele Samuel 
Adams. 


— A fost un om cu notorietate în toate evenimentele ce au avut de-a face cu 
declanşarea revoluției, zise Bunicul. Caracterul său era de o asemenea 
natură încât părea că unul dintre vechii puritani fusese coborât pe pământ să 
anime sufletele oamenilor cu aceeaşi silă pentru tiranie, care îi deosebise pe 
primii colonişti de alți oameni. Era la fel de credincios ca ei, la fel de aspru 
şi rigid şi la fel de plin de principii democratice. Acest bărbat, înaintea 
oricăruia altul, putea fi ales ca reprezentant al oamenilor din Noua Anglie şi 
al curajului pe care l-au învestit în mişcarea revoluționară. Era un om sărac 
ce îşi câştiga pâinea zilnică dintr-o ocupaţie umilă, însă cu vorba şi penița sa 
l-a făcut pe regele Angliei să tremure pe tron. Întipăriţi-vi-l bine în minte, 
copii, căci este unul dintre bărbații puternici ai acestei țări! 


— Aici este cineva ce pare a avea un caracter foarte diferit, remarcă 
Lawrence, întorcând pagina la portretul lui John Hancock. Cred, după 
îmbrăcămintea strălucitoare şi aspectul manierat, că era unul dintre 
partizanii regelui. 


— Între Samuel Adams şi John Hancock, zise Bunicul, era o diferenţă ca de 
la cer la pământ. Şi totuşi se aflau de aceeaşi parte în politică şi au avut rol 
la fel de important în revoluție. Hancock se născuse moştenitor al celei mai 
mari averi din Noua Anglie. Gusturile şi obiceiurile sale erau aristocratice. 
Îi plăceau veşmintele pompoase, avea un conac impunător, mobilă 
splendidă şi tot ceea ce avea strălucire şi fast în exterior. Manierele sale 
erau atât de bine şlefuite încât nu exista nobil pe lângă tronul regelui 
George care să fie un curtean mai priceput decât John Hancock. Cu toate 
acestea, el în straiele sale brodate, iar Samuel Adams în straiele sale 
jerpelite au lucrat împreună pentru cauza libertăţii. Adam era condus de 
principii curate şi rigide. Hancock, deşi îşi iubea ţara, se gândea la fel de 
mult la popularitatea sa ca la drepturile oamenilor. E remarcabil cum aceşti 
doi oameni, atât de diferiți pe cât v-am povestit, au fost singurii feriți de 
efectul proclamației regelui. 


Pe următoarea pagină a cărții se afla portretul generalului Joseph Warren. 
Charlie îi recunoscu numele şi spuse că acesta era un bărbat şi mai de 
seamă decât Hancock sau Adams. 


— Warren era un patriot istet şi elocvent, replică Bunicul. Merită să ne 
amintim de el pentru eforturile sale pline de zel, în folosul libertății. Vocea 
nici unui bărbat nu se auzea mai tare în sala Faneuil decât a lui Joseph 
Warren. Dacă moartea sa nu ar fi vrut loc atât de devreme în decursul 
luptelor, probabil că şi-ar fi câştigat renumele ca soldat. 


Următorul portret era al unui bărbat venerabil, care-şi ținea bărbia sprijinită 
în mână, iar prin ochelari părea să citească plin de atenție un manuscris. 


— Aici îl putem vedea pe cel mai ilustru fiu al Bostonului, zise Bunicul. 
Acesta este Benjamin Franklin. Dar nu voi încerca să restrâng în câteva 
cuvinte caracterul acestui înțelept, despre care un francez a spus că a furat 
trăsnetul din cer şi sceptrul de la un tiran. Domnul Sparks vă va ajuta să-l 
cunoaşteţi mai bine pe Franklin. 


Cartea mai conținea portretele lui James Otis şi Josiah Quincy. Amândoi, 
aşa cum Bunicul remarcă, erau oameni cu talente extraordinare şi patriotism 
adevărat. Vocile lor erau ca sunetele neliniştite ale unei trâmbiţe ce trezea 
țara să-şi apere libertatea. Cerul părea să fi înzestrat America cu un număr 


mai mare de oameni elocvenţi decât ar fi făcut-o în orice altă perioadă, 
pentru ca oamenilor să le fie explicate cât mai bine nedreptățile şi metodele 
de rezistență. 


— E minunat, zise Bunicul, să vezi cât de mulți scriitori cu har, oratori şi 
soldaţi s-au remarcat tocmai în momentul în care era nevoie de ei. Exista 
câte un om potrivit pentru fiecare lucru care trebuia făcut. E la fel de 
minunat că oameni cu caractere atât de deosebite s-au unit sub un singur tel: 
cucerirea libertăţii şi independenţei Americii. Deasupra lor veghea 
Providența cea atotputernică. 


— Aici e un alt om de seamă, remarcă Lawrence, arătând către portretul lui 
John Adams. 


— Da, un om cu suflet cald, cinstit şi isteţ, zise Bunicul. In perioada despre 
care vorbim era avocat în Boston. Mai târziu avea să fie destinat să conducă 
întreg poporul american, pe care îl ajutase atât de mult să devină națiune. 


Bunicul observă aici că mulți dintre locuitorii Noii Anglii, ce-şi petrecuseră 
copilăria şi tinereţea în obscuritate, avuseseră mai târziu parte de un noroc 
pe care nu şi-l închipuiseră nici în cele mai ambiţioase visuri. John Adams, 
al doilea preşedinte al Statelor Unite, ce a ajuns egalul atâtor regi 
încoronați, a fost odată învățător de şcoală şi avocat de ţară. Hancock, 
primul semnatar al Declaraţiei de Independenţă, îşi făcuse ucenicia la un 
negustor. Samuel Adams, ce avea să fie mai târziu guvernator al 
Massachussettsului, era un mic comerciant şi colector de taxe. Generalul 
Warren era doctor, generalul Lincoln fermier, iar generalul Knox legător de 
cărți. Generalul Nathaniel Greene, cel mai bun soldat din armata 
revoluționară, după Washington, era un quaker fierar. Toţi deveniră oameni 
iluştri, ce nu vor putea vreodată fi uitaţi în istoria americană. 


— Și orice băiat din America va putea spera la aceleaşi lucruri! zise 
ambițiosul nostru prieten Charlie. 


După aceste observaţii, Bunicul trase cartea cu portrete mai aproape de el şi 
le arătă copiilor câțiva nobili englezi şi membri ai Parlamentului, care se 
arătaseră fie pentru, fie împotriva drepturilor Americii. Se găseau acolo 


contele de Bute, domnul Grenville şi lordul North. Aceştia erau priviţi ca 
duşmani de moarte ai țării noastre. 


Printre prietenii Americii se număra domnul Pitt, devenit apoi contele 
Chatham, care îşi cheltuise atât de mult din elocinţa sa pentru a preveni 
Anglia de urmările nedreptăţilor ei. Se prăbuşise pe podeaua Camerei 
Lorzilor după ce rostise aproape cu limbă de moarte cuvinte în apărarea 
privilegiilor noastre de oameni liberi. Mai era apoi Edmund Burke, unul 
dintre cei mai înţelepţi oameni şi mai însemnați oratori pe care lumea îi 
produ-sese vreodată. Mai era colonelul Barry, ce trăise în mijlocul părinților 
noştri şi ştia că aveau destul curaj ca să moară pentru drepturile lor. Mai era 
apoi Charles James Fox, care nu avusese linişte până nu-i redusese la tăcere 
pe inamicii noştri din Camera Comunelor. 


— Era remarcabil că oratorii cei mai iscusiți din Parlamentul britanic erau 
în favoarea Americii, zise Bunicul. Ar trebui să ne aducem aminte de aceşti 
englezi cu mare recunoştinţă, căci discursurile lor i-au încurajat pe înaintaşii 
noştri aproape la fel de mult ca propriii noştri oratori din sala Faneuil sau de 
sub Copacul Libertăţii. Păreri ce poate ar fi fost primite cu îndoială dacă ar 
fi fost exprimate doar de nativii americani erau socotite adevărate, fără 
putinţă de tăgadă, atunci când ieşeau de pe buzele lui Chatham, Burke, 
Barre sau Fox. 


— Dar, Bunicule, nu exista în ţara asta nici un bărbat deştept şi elocvent 
care să ia partea regelui George? 


— Erau mulți bărbaţi talentați ce spuneau ce puteau în apărarea 
tratamentului tiranic al regelui George, răspunse Bunicul. Însă aveau cele 
mai proaste argumente şi de aceea de puţine ori spuneau ceva demn de a fi 
amintit. Mai mult, inimile lor erau slabe şi lipsite de curaj, căci simțeau că 
oamenii îi dispreţuiau şi îi detestau. Nu aveau susținători şi nici apărare, 
decât poate în baionetele trupelor britanice. Ceva le întuneca minţile, căci 
luptau împotriva drepturilor ţării lor natale. 


— Cum se numeau? întrebă Charlie. 


— Guvernatorul Hutchinson, preşedintele tribunalului Oliver, judecătorul 
Auchmuty, reverendul Mather Byles şi alți câţiva clerici erau printre cei mai 


cunoscuţi monarhiști, răspunse Bunicul. 


— Imi doresc ca oamenii să-i fi uns cu smoală şi să lipească pene pe «i! 
strigă Charlie. 


— E o dorinţă greşită, Charlie, zise Bunicul. Nu trebuie să te gândeşti că nu 
exista integritate şi onoare decât printre cei care au apărat libertatea 
Americii. Din câte ştiu eu, existau destule asemenea calități şi de o parte, şi 
de cealaltă. Nu vezi nimic admirabil în a fi credincios unei cauze 
nepopulare? Nu poţi respecta acel principiu al loialității care i-a făcut pe 
regalişti să-şi abandoneze ţara, prietenii, averile, totul, decât să-şi trădeze 
regele? Era un principiu greşit, dar mulți dintre ei îl preţuiau şi au devenit 
martirii săi. 


— O, m-am înşelat! zise Charlie cu sinceritate. 


— Şi mi-aş risca viața mai degrabă decât să permit ca unul dintre acei 
monarhişti să fie uns cu smoală! Acum putem să-i judecăm drept, continuă 
Bunicul. Fie ca aceia dintre ei virtuoşi şi credincioşi să fie cinstiți, căci sunt 
strămoşii noştrii, la fel ca patrioții. Şi, mulțumită Cerului, ţara noastră nu 
are de ce să se ruşineze cu fiii săi - sau cel puțin cu cea mai mare parte 
dintre ei - de oricare parte a luptei revoluționare au stat! 


Printre portrete era unul al regelui George al III-lea. Alice bătu din palme şi 
fu mulțumită de înşelătoarea sa înfăţişare blândă. Însă Lawrence consideră 
ciudat ca un bărbat cu o asemenea figură, pe care cu greu se citea o 
inteligență comună, să fi influenţat istoria omenirii într-atât încât să zguduie 
lumea cu un război. Bunicul spuse că îndotdeauna îl socotise pe bietul rege 
una dintre cele mai nefericite creaturi ce trăiseră vreodată. Era cinstit şi 
conştiincios, încât dacă ar fi fost un om simplu probabil că viaţa lui ar fi 
fost fericită şi fără pată. Însă acesta a fost ghinionul său cel mai mare, de a 
primi un rang mai presus de capacitățile sale. 


— Şi astfel, zise Bunicul, viața sa, cu intelectul pe care i l-a dăruit 
Dumnezeu, a fost o lungă mortificare. Până la urmă a înnebunit sub povara 
atâtor griji. Timp de aproape douăzeci de ani monarhul Angliei a fost ținut 
închis ca un nebun. La bătrâneţe Dumnezeu i-a luat şi vederea, astfel că 


palatul său regal nu era pentru el nimic altceva decât o închisoare întunecată 
ŞI singuratică. 


CAPITOLUL VII. PROTESTUL CEAIULUI ȘI 
LEXINGTON 


— BĂTRÂNUL nostru scaun, reluă Bunicul, nu mai stătea în mijlocul 
veselilor ofițeri britanici. Trupele, după cum v-am spus, fuseseră mutate în 
castelul William imediat după masacrul din Boston. Totuşi, mai erau mulți 
conservatori, ofițeri ai vămii şi englezi, ce obişnuiau să se adune în 
Cafeneaua Britanică şi să vorbească de chestiunile la modă în acea 
perioadă. Lucrurile se înrăutăţeau din ce în ce mai tare, iar în 1773 oamenii 
făcură ceva ce-l mânie pe rege şi pe miniştrii săi mai mult decât orice alte 
lucruri pe care le făcuseră până atunci. 


Bunicul le descrise copiilor mai departe întâmplarea ce este cunoscută sub 
numele de “Protestul ceaiului”. 


Americanii, de ceva vreme încoace, renunţaseră să mai importe ceai din 
cauza acestei taxe opresive. Societatea “India de Est” din Londra avea o 
mare cantitate de ceai la îndemână, pe care se aşteptase s-o vândă 
americanilor, însă nu a putut găsi piață de vânzare. După un timp însă, 
guvernarea convinse această societate de comercianți să trimită ceaiul în 
America. 


— Ce ciudat, observă Clara, ca libertăţile Americii să aibă de-a face cu o 
cană cu ceai! 


Bunicul zâmbi şi îşi continuă povestirea. Când oamenii din Boston auziră 
că mai multe încărcături de ceai se îndreptau peste Atlantic către ei, ţinură o 
mulțime de întruniri în sala Faneuil, în vechea Biserică de Sud şi sub 
Copacul Libertăţii. În mijlocul acestor dezbateri, trei vase sosiră în port cu 
ceai la bord. Oamenii petrecuseră mai mult de paisprezece zile sfătuindu-se 
ce trebuiau să facă. Într-un târziu, pe 16 decembrie 1773, cerură 
guvernatorului Hutchinson să trimită corăbiile imediat înapoi în Anglia. 


Guvernatorul le răspunse că vasele nu puteau părăsi portul până când nu 
erau plătite taxele de vamă pentru ceai. Plata acestor dări era exact lucrul 
care îi deranja pe oameni, pentru că era o taxă impusă nedrept Americii de 
stăpânirea Angliei. Prin urmare, în amurgul serii, de îndată ce se primi 
răspunsul de la guvernatorul Hutchinson, o mulţime imensă se îndreptă 
către cheiul Griffin, unde erau ancorate vasele cu ceai. Acest loc se numeşte 
acum “Cheiul Liverpool”. 


— Când mulțimea ajunse pe chei, zise Bunicul, văzu că nişte oameni cu 
figuri fioroase se aflau deja la bordul corăbiilor. Ai fi crezut că vechu 
războinici indieni se întorseseră, căci purtau veşminte de indieni şi aveau 
fețele acoperite cu vopsea roşie şi neagră, aşa cum aveau pieile roşii când 
plecau la război. Aceste arătări cumplite luau lăzile cu ceai de pe punte, le 
deschideau şi le goleau în apa portului. 


— Bunicule, zise micuța Alice, indienilor nu le plăcea ceaiul, nu? De-asta îl 
aruncau? 


— Nu erau indieni, copila mea, îi răspunse Bunicul. Erau oameni albi 
deghizați, fiindcă altfel ar fi trebuit să suporte o pedeapsă grea dacă ofițerii 
regelui i-ar fi găsit acolo. 


Dar nu s-a aflat niciodată. Din ziua aceea şi până azi, deşi întâmplarea a 
făcut înconjurul lumii, nimeni nu poate spune numele celor ce-i întruchipau 
pe indieni. Se spune că erau şi oameni faimoşi printre ei, care mai târziu au 
devenit guvernatori sau generali. Dacă acest lucru este adevărat nu vă pot 
spune. 


Când vestea despre această faptă îndrăzneață ajunse în Anglia, regele 
George se înfurie foarte tare. Parlamentul dădu imediat o lege prin care 
tuturor vaselor le era interzis să mai încarce sau să mai descarce ceva în 
portul Boston. În acest fel urmăreau să-i ruineze pe negustori şi să-i 
înfometeze pe oamenii săraci, lipsindu-i de locuri de muncă. În acelaşi 
timp, se mai adoptă o lege prin care se răpeau multe dintre drepturile şi 
privilegiile ce le fuseseră acordate prin Carta de la Massachusetts. 


Guvernatorul Hutchinson fu chemat în Anglia imediat după aceea, ca 
sfătuitor în legătură cu rezolvarea problemelor americane. Generalul Gage, 


fost ofițer în Războiul Franţuzesc, atunci comandant-şef al forţelor armate 
în America, fu numit guvernator în locul lui. Unul dintre primele lucruri pe 
care le-a făcut ajungând la conducere a fost să schimbe capitala 
Massachusettsului de la Botson la Salem, convocând Curtea Generală să se 
adune acolo. 


După descrierea Bunicului, aceasta a fost una dintre cele mai întunecate 
perioade pe care le-a văzut Massachusettsul vreodată. Oamenii gemeau sub 
tiranie ca în zilele lui Sir Edmund Andros. Bostonul arăta ca şi cum ar fi 
fost lovit de o molimă cumplită, atât de trişti erau locuitorii şi atât de pustii 
erau străzile. Nu se mai auzea zumzăitul voios al muncii. Negustorii îşi 
închiseseră magaziile, iar muncitorii leneveau pe lângă cheiuri. Însă 
întreaga Americă era solidară cu Bostonul şi în multe părți se strângeau 
ajutoare pentru alinarea bieților locuitori. 


— Dragul nostru scaun, exclamă Clara, ce posomorât trebuie să fi fost 
atunci! 


— O, răspunse Bunicul, o mulțime de ofițeri se întorseseră acum la 
Cafeneaua Britanică, aşa că bătrânul scaun nu ducea lipsă de companie 
veselă. Imediat după ce generalul Gage deveni guvernator, sosiră multe 
trupe, care îşi aşezară tabăra pe pajiştea oraşului. Bostonul era acum o 
garnizoană şi un oraş-fortăreaţă, căci generalul construise o baterie peste 
drum de Neck, pe drumul către Roxbury şi pusese gărzi să o apere. Totul 
arăta ca şi cum un război civil era gata să izbucnească. 


— Dar oamenii erau gata de luptă? întrebă Charlie. 


— Un congres continental se întruni la Philadelphia, zise Bunicul, şi 
propuse măsuri pentru binele public. Un alt congres, provincial, luă fiinţă în 
Massachusetts. Îi îndemnară pe oameni la arme şi la autodisciplină. Mulţi 
“minutemen” fură înrolați. Americanii îi numeau “oameni la minut” pentru 
că erau gata de luptă într-un minut. Ofițerii englezi râdeau şi spuneau că 
denumirea aceasta este foarte potrivită, pentru că fugeau în minutul în care 
dădeau ochii cu inamicul. Dacă aveau să fugă sau să lupte rămânea să se 
dovedească cât de curând. 


Bunicul le spuse copiilor că prima rezistenţă opusă în mod deschis trupelor 
britanice, în provincia Massachusetts, a fost la Salem. Colonelul Timoty 
Pickering împreună cu treizeci sau patruzeci de rezervişti îl împiedicară pe 
colonelul englez Leslie, cu de patru ori mai mulți soldați, să pună stăpânire 
pe nişte magazii militare. Nu fu vărsat sânge cu această ocazie, dar imediat 
după aceea începu să curgă. 


Generalul Gage trimise opt sute de soldați la Concord, ce se afla cam la 
optsprezece mile distanță de Boston, să distrugă muniţia şi proviziile pe 
care coloniştii le strânseseră acolo. Se puseră în mişcare în seara zilei de 18 
aprile 1775. A doua zi dimineață, generalul îl trimise pe lordul Percy cu 
nouă sute de soldaţi, în întărirea trupelor care plecaseră deja. Întreaga zi 
locuitorii Bostonului auziră fel de fel de zgomote. Unii spuneau că britanicii 
făceau măcel printre oamenii de la ţară. Alţii erau de părere că fiecare 
bărbat avea câte o puşcă şi nici un soldat nu s-ar mai fi întors viu în Boston. 


— Era după apusul soarelui, continuă Bunicul, când trupele care 
mărşăluiseră la plecare cu atâta mândrie fură văzute întorcându-se în 
Charlestown. Erau acoperiți de praf, iar limbile le atârnau de căldură şi 
oboseală. Mulţi erau foarte slăbiți din cauza rănilor. Nu se întorseseră cu 
toţii. Aproape trei sute căzuseră morți sau erau pe moarte de-a lungul 
drumului dinspre Concord. Ţăranii se ridicaseră împotriva invadatorilor şi îi 
alungaseră de unde veniseră. 


— Aceasta a fost bătălia de la Lexington? întrebă Charlie. 


— Da, răspunse Bunicul. Se numeşte aşa pentru că englezii, fără a fi 
provocati, trăseseră asupra unui grup de “minutemen” lângă clădirea în care 
se întâlneau ei în Lexington şi omorâseră opt dintre ei. Această salvă 
nefastă, ce fusese trasă din ordinul maiorului Pitcairn, fu începutul 
războiului revoluționar. 


Cam pe la această vreme, dacă Bunicul fusese informat corect, scaunul 
nostru dispăruse din Cafeneaua Britanică. Modul în care părăsise hotelul nu 
putea fi stabilit într-un mod satisfăcător. Poate că patronul cafenelei îl 
aruncase din cauza înfățişării sale învechite. Poate că l-a vândut ca pe un 
obiect rar. Poate că a fost revendicat de cineva care îl considera proprietate 
publică pentru că a stat odată sub Copacul Libertăţii. Sau poate că bătrânul 


scaun, dată fiind firea sa paşnică, şi-a folosit cele patru picioare şi a fugit 
departe de scena războiului. 


— Ar fi făcut un zgomot cumplit pe caldarâm! zise Charlie râzând. 


— Între timp, continuă Bunicul, pe toată durata misterioasei lipse a 
scaunului nostru, o armată de douăzeci de mii de oameni venise să ia parte 
la asediul Bostonului. Generalul Gage şi trupele sale erau prinşi între 
graniţele strâmte al peninsulei. Pe 17 iunie 1775 avu loc faimoasa bătălie de 
la Bunker Hill. Generalul Warren căzu în luptă. Britanicii ieşiră victorioși, 
însă cu preţul a mai mult de o mie de ofiţeri şi soldați. 


— O, Bunicule, strigă Charlie, trebuie să ne povesteşti mai multe despre 
această bătălie renumită! 


— Nu, Charlie, zise Bunicul. Eu nu sunt ca alți istorici. Luptele nu trebuie 
să ocupe un loc prea important în povestea liniştitului şi confortabilului 
nostru scaun. Însă mâine, Lawrence, Clara şi cu tine, dar şi micuța Alice 
veți vizita diorama de la Bunker Hill. Acolo veți vedea cu ochii voştri 
întreaga poveste, incendierea Charlestownului şi tot restul, şi veţi auzi 
tunurile şi puştile cu urechile voastre! 


CAPITOLUL VIII. ASEDIUL BOSTONULUI 


ÎN seara următoare, după ce copiii îi povestiseră Bunicului ce văzuseră la 
diorama de la Bunker Hill, îl rugară stăruitor să nu-i mai țină în suspans în 
legătură cu soarta scaunului. Cititorul îşi aminteşte că ultima dată când am 
povestit despre el, îşi târâse bietele picioare bătrâne nu se ştie unde. Dar 
înainte de a le satisface curiozitatea, Bunicul găsi de cuviință să le 
vorbească despre evenimentele publice. 


Congresul Continental ce se întrunise la Philadelphia era alcătuit din 
delegaţi din toate coloniile. Îl numiseră pe George Washington din Virginia 
la comanda întregii armate americane. Acesta era la momentul respectiv 
membru al Congresului, dar părăsi imediat Philadelphia şi îşi începu 
călătoria spre Massachusetts. La 3 iulie 1775 ajunse la Cambridge şi luă 
comanda trupelor care îl atacau pe generalul Gage. 


— O, Bunicule, exclamă Lawrence, inima îmi tresaltă de emoție când mă 
gândesc la ce va urma! Il vom cunoaşte pe marele general Washington! 


Copiii se înghesuiră în jurul Bunicului şi priviră cu atenție către el. Chiar şi 
micuța Alice îşi deschise larg ochişorii albaştri şi avea buzele întredeschise, 
aproape că-şi ținea răsuflarea - atât de mare era venerația pe care copii o 
aveau pentru părintele ţării lor. 


Bunicul se opri pentru un moment, căci simţea că ar fi fost necuviincios să 
introducă umbra sfântă a lui Washington într-o povestire în care un bătrân 
scaun avea cel mai important rol. În orice caz, era hotărât să-şi continue 
povestirea şi să vorbească despre acest erou atunci când era nevoie, dar cu 
simplitate şi modestie. 


Astfel că Bunicul le spuse ascultătorilor săi că la sosirea generalului 
Washington la Cambridge, prima sa grijă a fost să inspecteze trupele cu 
ochiul său pătrunzător şi să examineze condiţia în care se afla armata. Găsi 
că trupele americane numărau aproape paisprezece mii de soldați. Tabăra 
lor se întindea în jurul peninsulei Boston, pe o suprafață de doisprezece 


mile, străjuită de terenul înalt din Roxbury în dreapta şi râul Mystic în 
stânga. Unu soldați locuiau în corturi din pânză marinărească, alții în colibe 
construite din scânduri, alții în barăci din pietre sau pământ, cu ferestre 
ciudate şi uşi din crengi împletite. 


Pentru a fi în mijlocul lor şi a putea supraveghea întreaga armată, 
comandantul îşi stabili sediul general la Cambridge, cam la o jumătate de 
milă distanţă de universitate. Un conac ce fusese probabil reşedinţa de vară 
a vreunui gentleman conservator, îi fu oferit drept locuinţă. 


— Când generalul Washington intră pentru întâia oară în conac, fu condus 
pe o scară către un apartament confortabil. Se aşeză într-un scaun mare, 
acesta fiind cel mai impunător obiect din cameră. Prezenţa nobilă a lui 
Washington ar fi făcut cinste şi unui tron. Stând acolo, cu mâna odihnindu- 
i-se pe mânerul sabiei, avea aspectul unui om potrivit pentru a apăra 
drepturile cele mai scumpe ale ţării sale. America părea în siguranţă sub 
protecția sa. Faţa sa exprima mai multă grandoare decât un sculptor ar fi 
putut vreodată să surprindă în marmură; nimeni nu putea să-l privească fără 
să simtă respect şi venerație. Nicicând capul de leu de pe spătarul scaunului 
nu avusese onoarea să privească chipul unui ocupant mai măreț decât 
Washington. 


— Bunicule, strigă Clara bătând din palme de uimire, chiar aşa s-a 
întâmplat? Generalul Washington chiar a şezut în scaunul nostru? 


— Ştiam că aşa va fi! zise Lawrence. Mi-am dat seama din momentul în 
care Bunicul a început să vorbească! 


Bunicul zâmbi. Dar, lăsând la o parte viața personală a ilustrului 
conducător, le vorbi copiilor despre metodele pe care Washington le 
adoptase pentru a recuceri metropola Noii Anglii de la englezi. 


Armata, atunci când preluase comanda ei, era lipsită de orice disciplină şi 
ordine. Soldaţii se considerau la fel de buni ca ofiţerii lor şi rareori găseau 
de cuviinţă să le urmeze ordinele dacă nu înțelegeau de ce şi pentru ce. Mai 
mult, erau înrolați pe o perioadă atât de scurtă, încât atunci când ajungeau 
să fie nişte soldați respectabili, era timpul să fie lăsați la vatră. Veneau apoi 
alți recruți, care trebuiau învăţaţi care le era datoria înainte de a fi de vreun 


folos. Aceasta era armata cu care Washington trebuia să înfrunte mai mult 
de douăzeci de regimente de veterani britanici. 


Unii oameni nu aveau puşti şi aproape toți erau lipsiţi de baionete. Aveau 
mare nevoie de tunuri puternice cu care să dărâme fortificațiile britanice. 
Praful de puşcă şi muniția existau în cantități mici, unelte pentru construit 
tranşee aveau puţine, iar în ceea ce priveşte proviziile şi hainele, şi aici era 
o mare lipsă. Şi totuşi, în ciuda acestor greutăți, toți ochiu erau aţintiți 
asupra generalului Washington, aşteptând ca el să întreprindă o acţiune 
măreaţă împotriva armatei ostile. 


Primul lucru pe care găsi că e necesar să-l facă fu să-şi ordoneze şi să-şi 
disciplineze oamenii. E minunat cât de repede a reuşit să facă mulțimea 
neşlefuită de oameni de la ţară să semene cu o armată în toată regula. Una 
dintre cele mai de nepreţuit caracteristici ale lui Washington era capacitatea 
de a transforma haosul în ordine. Toate chestiunile în care se implica, oricât 
de puţin, se reglau ca prin minune. Puterea minţii sale era ca lumina ce 
făcea să strălucească lumea neşlefuită. Această însuşire a lui, mai mult decât 
oricare alta, îl făcea potrivit să se ridice desupra talazurilor revoluției, atunci 
când totul era zguduit de valurile unei mări furioase. 


— N-a trecut mult de când Washington era în fruntea armatei, până când 
soldaţii începură să-l respecte ca şi cum i-ar fi condus către o sută de 
victorii. Ştiau că el era bărbatul de care avea nevoie această ţară şi singurul 
care îi putea scoate învingători din lupta cu măreaţa Anglie. Îşi puneau toată 
încrederea în curajul său, în înțelepciunea şi în integritatea sa. 


— Şi nu erau dornici să-l urmeze în lupta împotriva britanicilor? întrebă 
Charlie. 


— Fără îndoială că l-ar fi urmat oriunde sabia sa le-ar fi arătat drumul, 
răspunse Bunicul, iar Washington era nerăbdător să pornească atacul decisiv 
asupra inamicilor. Dar, cum acțiunea era foarte riscantă, făcu o întrunire cu 
toți generalii din armată. Aceştia veniră din diferitele lor posturi şi fură 
poftiți în sala de recepție. Comandantul armatei se ridică de pe mărețul 
nostru scaun ca să-i întâmpine. 


— Cum îi chema pe generali? întrebă Charlie. 


— Era generalul Artemas Ward, răspunse Bunicul, de profesie avocat. El 
comandase trupele înainte de sosirea lui Washington. Mai era generalul 
Charles Lee, ce fusese colonel în armata engleză şi se considera că posedă 
vaste cunoştinţe militare. Venise la consiliu urmat de doi sau trei câini, ce-i 
stăteau tot timpul la picioare. Mai era generalul Putnam, care era cunoscut 
peste tot în Noua Anglie sub numele de “Bătrânul Put”. 


— EI este cel care a ucis lupul? întrebă Charlie. 


— Unul şi acelaşi, zise Bunicul. A făcut treabă bună în vechiul Război 
Franţuzesc. Ocupaţia sa era cea de fermier, dar îşi lăsase plugul în brazdă 
când auzise vestea despre lupta de la Lexington. Apoi mai generalul Gates, 
care mai târziu şi-a câştigat un mare renume la Saratoga, pierzându-l însă 
din nou la Camden. Generalul Green din Rhode Island făcea parte dintr-un 
asemenea consiliu. Washington avea să descopere în curând că era unul 
dintre cei mai buni ofiţeri ai armatei. 


Când fură cu toţii strânşi, Washington le ceru părerea, încercând să pună la 
cale un plan care să spulbere bateriile engleze. Însă părerea unanimă fu că o 
acțiune atât de periculoasă nu trebuia încercată. Prin urmare, armata 
continuă să asedieze Bostonul, împiedicând duşmanul să-şi reînnoiască 
proviziile, dar fără să ia vreo măsură imediată pentru a pune stăpânire pe 
oraş. În acest fel vara se transformă în toamnă, iar iarna trecu şi ea. 


— În multe seri, fără îndoială, zise Bunicul, după ce Washington călărise 
întreaga zi, galopând de la un post la altul, obişnuia să se aşeze în marele 
nostru scaun, cufundându-se în gânduri serioase. Dacă l-aţi fi văzut aţi fi 
crezut că atenția îi era concentrată pe porțelanul albastru ce împodobea 
căminul de modă veche. Dar în realitate el se gândea cum să captureze 
armata britanică sau să o gonească din Boston. O dată, în timp ce afară era 
un îngheţ cumplit, puse la cale o stratagemă despre cum să traverseze râul 
Charles pe gheaţă. Însă ceilalţi generali nu au putut fi convinşi că există 
vreo şansă de succes. 


— ŞI ce făceau britanicii în acest timp? întrebă Charlie. 


— Leneveau în oraş, răspunse Bunicul. Generalul Gage fusese chemat în 
Anglia şi înlocuit de Sir William Howe. Armata britanică şi locuitorii 


Bostonului erau acum deopotrivă în necaz. Fiind închişi în oraş atât de mult 
timp, terminaseră proviziile şi consumaseră tot combustibilul. Soldaţii 
distruseseră biserica North Church şi folosiseră scândurile putrezite pentru 
foc. Şi ca lucrurile să se înrăutăţească şi mai mult, izbucni o epidemie de 
vărsat. Probabil că pieriseră mai mulți oameni din cauza frigului, foametei 
şi bolii decât fuseseră ucişi în bătăliile de la Lexington şi Bunker Hill. 


— Ce vremuri întunecate pentru femei şi copiii! exclamă Clara. 


— Până la urmă, continuă Bunicul, în martie 1776, generalul Washington, 
care adunase acum o cantitate semnificativă de muniţie, începu o teribilă 
canonadă şi o ploaie de bombardamente de pe colinele Dorchester. Una 
dintre ghiulelele trase către oraş lovi turnul bisericii de pe strada Brattle, 
urmă care se mai poate vedea şi astăzi. Sir William Howe făcu pregătiri să 
ajungă în Boston cu bărcile şi să-i îndepărteze pe americani din calea 
bateriilor, dar fu împiedicat de o furtună violentă. Generalul Washington 
ridică o baterie pe Nook's Hill, atât de aproape de inamici încât era 
imposibil pentru ei să mai rămână în Boston. 


— Ura! Ura! strigă Charlie, bătând din palme triumfător. Aş fi vrut să fiu 
acolo să văd ce mutre de nătărăi aveau englezii! 


Şi, de vreme ce Bunicul considera că Bostonul nu avusese parte vreodată de 
o perioadă mai interesantă decât aceasta, când puterea regală era în agonia 
morții, se hotărî să arunce o privire în oraş şi să-şi imagineze care erau 
simţirile celor ce-l părăseau pentru totdeauna. 


CAPITOLUL IX. CONSERVATORII ÎŞI 
IAU Rămas-bun 


— VAI de bieţii conservatori! zise Bunicul. Până în ultima dimineaţă în 
care trupele lui Washington se arătaseră pe Nook’s Hill, acestor nefericiţi nu 
le venea să creadă că îndrăzneţii rebeli, aşa cum îi numeau pe americani, 
vor reuşi să înfrângă armata regelui George. Dar când văzură soldaţii 
britanici ce se pregăteau să urce la bordul vaselor de război, ştiură că-şi 
pierduseră ţara. Dacă patrioții ar fi putut şti cât de amare erau regretele lor, 
le-ar fi iertat toate relele şi le-ar fi trimis o binecuvântare în timp ce se 
îndepărtau de țărmurile pământului lor natal. 


Ca să-i înduioşeze pe copii cu situația demnă de milă a acestor oameni, 
Bunicul îl alese pe Peter Oliver, judecător-şef al Massachusettsului în 
timpul Coroanei, şi şi-l închipui plimbându-se pe străzile Bostonului, în 
dimineaţa zilei în care trebuia să-şi ia rămas-bun pentru totdeauna. 


Vom numi acest efort de imaginație din partea Bunicului “Conservatorii îşi 
iau rămas-bun”. 


Bătrânul judecător Oliver îşi aruncă pelerina roşie pe spinare şi-şi puse 
pălăria în trei colţuri pe vârful perucii albe. Îmbrăcat astfel intenţiona să 
facă un drum şi să arunce o ultimă privire de rămas-bun la lucrurile care îl 
însoțiseră pe tot parcursul vieţii, încă din copilărie. Prin urmare, îşi începu 
plimbarea din partea de nord a oraşului şi ajunse în curând la Faneuil Hall. 
Această clădire, leagănul libertăţii, fusese folosită de ofiţerii britanici ca loc 
de distracții. 


“De 1-aş vedea zidurile făcute una cu țărâna!” gândi şeful justiției şi în 
amărăciunea sa îşi ridică pumnul către faimosul zid. “Acolo a început 
nenorocirea ce acum amenință să sfâşie întreg imperiul britanic. 
Discursurile demagogilor ce aţâţau la revoltă au făcut din acest popor loial 
nişte rebeli şi m-au lipsit pe mine de ţară!” 


Trecu apoi printr-o alee strâmtă şi ajunse pe strada Regelui, aproape în 
acelaşi loc care cu şase ani în urmă fusese înroşit de sângele vărsat în 
masacrul de la Boston. Şeful justiției păşea cu grijă şi se cutremură, ca şi 
cum i-ar fi fost teamă, chiar şi acum, ca sângele închegat al oamenilor ucişi 
să nu-i murdărească picioarele. 


În faţa lui se ridica Casa demnitarilor, pe faţada căreia încă erau expuse 
armele regale. Înăuntrul acestei clădiri făcuse dreptate oamenilor în zilele în 
care numele său era mereu pomenit cu onoare. Acolo era şi balconul de la 
care suna trompeta şi era citită proclamația de câte ori un nou rege al 
Angliei urca pe tron. 


“Îmi amintesc... îmi amintesc”... vorbea judecătorul Oliver pentru el, “când 
Maiestatea-Sa preasfântă a fost proclamată. Cum au mai strigat oamenii! 
Oricare dintre ei şi-ar fi dat viața pentru ca nici un fir de păr să nu se 
clintească din capul regelui George. lar acum nu e gură în Noua Anglie din 
care să nu iasă o înjurătură la adresa lui. E o ruşine să-l iubeşti! Cum e 
posibil ca doar câţiva ani să aducă o asemenea schimbare?” 


Șefului justiției nu-i trecea prin minte că doar cea mai cumplită tiranie putea 
să schimbe atât de repede ce era în inimile oamenilor. Trecând grăbit de 
acest loc, ajunse în Cornhill, aşa cum era atunci numită partea mai joasă a 
străzii Washington. Vizavi de Casa demnitarilor se afla temelia părăginită a 
bisericii Old North. Mâinile nelegiuite ale soldaților britanici o dărâmaseră 
şi-şi aprinseseră focuri cu scândurile sale. 


Mai departe trecu pe sub turnul lui Old South. Pragul acestui edificiu sacru 
fusese bătătorit de copitele de fier ale cailor, căci interiorul fusese folosit 
pentru lecţii de călărie şi ca loc de întâlnire pentru un regiment de 
infanterie. Cum judecătorul stărui pentru un moment lângă uşă, sunetul unei 
trompete se auzi în apropiere şi regimentul trecu în galop. Se îndreptau 
către locul de îmbarcare. 


“Să plece!” se gândi şeful justiției, şi un sentiment de vechi puritan se trezi 
în sufletul său. “Nişte oameni ce au distrus casa Domnului nu pot fi buni de 
NIMIC!” 


Mai făcu câțiva paşi şi se opri în fața reşedinţei guvernatorilor. Nici una 
dintre prăvăliile din cărămidă roşie ce răsăriseră în jur nu se ridica destul de 
sus ca să ascundă privirii trecătorilor imensa casă în care şezuseră 
guvernatorii regelui. Avea o curte spațioasă, mărginită de copaci şi 
împrejmuită cu un gard fasonat de fier. Pe cupola din vârful edificiului se 
găsea figura poleită a unui şef indian, gata să slobozească o săgeată din arc. 
Deasupra uşii impunătoare de la intrare era un balcon, în care şeful justiției 
stătuse de multe ori atunci când guvernatorul şi înalții demnitari se arătau 
poporului. 


În timp ce judecătorul Oliver privea cu tristeţe către reşedinţa 
guvernatorilor, prin faţa căreia patrula o santinelă, uşa se deschise şi Sir 
William Howe îşi făcu apariția. Din urmă veneau o mulțime de ofiţeri, ale 
căror teci de oțel se clătinau cu zgomot, o dată cu pasul lor grăbit pe 
caldarâm. Sir William Howe era un om cu piele măslinie, sever şi trufaş în 
comportare. Păşea atât de demn în acest ceas de înfrângere, ca şi cum ar fi 
mers să primească supunerea generalului rebel. 


Şeful justiției făcu o reverență şi i se adresă: 
“E un moment trist pentru amândoi, Sir William”, zise el. 


“Inainte, domnilor!” zise Sir William Howe ofițerilor ce-l însoțeau. “Nu 
avem timp de pierdut cu lamentaţii acum.” 


Şi, înclinându-se cu răceală, se îndepărtă. Astfel şeful justiției simți o 
picătură din gustul amar al umilirilor pe care exilaţii din Noua Anglie aveau 
să le suporte de la trufaşii britanici. Erau disprețuiți până şi de ţara pe care o 
serviseră cu mai multă credință decât pe a lor. 


O încercare şi mai grea îl aştepta pe judecător când trecu mai departe pe 
lângă reşedinţa guvernatorilor. Fu recunoscut de oamenii de pe stradă. 
Aceştia îl cunoşteau de mult ca descendent al unei vechi şi onorabile 
familii. ÎL văzuseră stând în roba stacojie pe scaunul de judecător. Micii 
nobili din provincie fuseseră respectați ca şi aristocrații, cât timp 
Massachusettsul fusese sub stăpânire regală. 


Dar acum veneraţia pentru ranguri dispăruse. Locuitorii strigară cuvinte de 
batjocură la vederea siluetei venerabile a bătrânului şef al justiției. Puseră 
toate relele ţării şi necazurile lor din timpul asediului: foamea, frigul şi 
boala, pe seama lui, a fratelui său Andrew şi rudei Hutchinson. La sfatul lor, 
regele făcuse toate necazurile coloniei. Însă venise şi ziua pentru răsplată. 


“Uite-l pe bătrânul conservator! țipau oamenii cu râsete tăioase. Işi ia 
rămas-bun ! Să-şi mai arate numai peruca albă printre noi peste o oră şi-i 
vom face o haină din smoală şi pene!” 


Şeful justiției ştia că nu trebuia să se teamă de vi-olenţe atâta timp cât 
trupele britanice mai erau în oraş. Dar, vai! Ce gând cumplit că nu va lăsa în 
urma lui nici o amintire demnă de iubire. Strămoșii săi, mult după ce 
trecuseră în neființă, fuseseră onorați de amintirea plină de afecţiune a 
poporului. Dar el, care de acum înainte va fi ca şi mort pentru ţara sa natală, 
nu va avea un alt epitaf, decât cuvinte pline de dispreţ şi răzbunare. 
Bătrânul plânse. 


“Mă înjură şi îmi pun tot soiul de rele în spate, se gândea el lăcrimând, dar 
dacă ar putea să citească ce am în suflet ar putea să vadă că iubesc Noua 
Anglie la fel de mult ca ei! Cerul să o binecuvânteze şi să o aducă din nou 
sub conducerea milostivului nostru rege! Binecuvântaţi să fie şi aceşti bieţi, 
prost îndrumați oameni!” 


Capul justiţiei îşi flutură mâna ca şi cum şi-ar fi binecuvântat fraţii de neam 
la despărțire. Ajunsese acum în partea de sud a oraşului şi se afla la o 
aruncătură de ghiulea de bateriile americane. Aproape de el se afla un 
buştean uriaş, ce părea că fusese tăiat nu de mult. Obosit şi cu inima grea 
era gata să se aşeze pe el. 


Deodată îi străfulgeră prin minte că acesta era trunchiul Copacului 
Libertăţii! Soldaţii englezi îl tăiaseră, lăudându-se în van că puteau la fel de 
uşor să reteze şi libertățile Americii. Sub coroana sa umbroasă, cu zece ani 
înainte, fratele judecătorului Oliver fusese silit să recunoască supremația 
poporului, depunând jurământul pe care ei îl vruseseră. Copacul era legat de 
toate evenimentele ce îndepărtaseră America de Anglia. 


“Copac blestemat!” ţipă şeful justiției, scrâşnind din dinţi, căci furia îi era 
mai presus de tristeţe. “De-ai fi fost lăsat în picioare până când Hancock, 
Adams şi toţi ceilalți trădători ar fi atârnat de crengile tale! Atunci ar fi 
trebuit să fu tăiat şi aruncat în flăcări!” 


Se întoarse şi o luă grăbit către chei fără să mai privească înapoi. Se 
îmbarcă o dată cu trupele britanice ce mergeau la Halifax şi nu îşi mai văzu 
țara niciodată. Până la sfârşitul vieţii sale, fostul şef al justiției Oliver se 
luptase cu aceleaşi sentimente contradictorii ce-l chinuiseră şi în ultima sa 
plimbare pe străzile Bostonului. Dragoste adâncă şi ură cumplită ardeau 
într-o singură flacără în sufletul său. Anatema se lupta cu binecuvântarea. 
Simţea că o gură de aer din ţara sa i-ar fi redat viaţa şi totuşi prefera să 
moară decât să respire din nou acelaşi aer cu rebelii. La fel simțeau ceilalți 
exilați, o mie la număr, ce plecară o dată cu armata engleză. Nu vi se pare 
că erau cei mai nefericiți oameni? 


— Nefericirea acestor conservatori exilați, observă Lawrence, i-a făcut 
probabil să-şi amintească de sărmanii acadieni. 


— Cred că au avut mult de suferit, zise Charlie, dar prefer să mă bucur 
alături de patrioți, decât să mă întristez cu conservatorii. Bunicule, ce a mai 
făcut generalul Washington? 


— Când ultimul soldat britanic părăsi cheiul, răspunse Bunicul, trupele 
generalului Washington mărşăluiră către porțile fortificațiilor şi intrară în 
Boston triumfătoare. lar acum, pentru prima oară de când puritanii 
debarcaseră pe continent, Massachusettsul era liber de dominaţia engleză. 
Fie ca niciodată să nu mai simtă jugul stăpânirii străine şi al nedreptăţii! 


— Bunicule dragă, întrebă micuța Alice, generalul Washington a adus 
scaunul nostru înapoi la Boston? 


— Nu ştiu cât de mult a mai rămas scaunul nostru la Cambridge, zise 
Bunicul. Dacă ar fi rămas până acum, n-ar fi putut găsi adăpost mai potrivit. 
Conacul în care a locuit generalul Washington este încă în picioare, iar 
apartamentul său a mai fost de atunci locuit de mai mulți bărbați eminenti. 
Guvernatorul Everett a locuit aici în timp ce era profesor la universitate. La 
fel domnul Sparks, mai târziu, a cărui muncă de nepreţuit i-a legat numele 


de nemurirea lui Washington. Acum, un venerabil prieten al Bunicului 
vostru, după lungi pelerinaje peste mări şi-a aşezat tabăra de odihnă în 
cartierul general al lui Washington. 


— Te referi la profesorul Longfellow, Bunicule, zise Lawrence. O, cât mi-ar 
plăcea să-l văd pe autorul acelor superbe “Glasuri ale nopţii”! 


— O să-l vizităm la vară, răspunse Bunicul, şi le vom lua cu noi şi pe Clara, 
şi pe micuța Alice, şi chiar şi pe Charlie dacă promite să nu facă prea mult 
zgomot. 


CAPITOLUL X. RĂZBOIUL DE 
INDEPENDENȚĂ 


CÂND Bunicul îşi reluă povestirea în seara următoare, le spuse copiilor că 
întâmpinase greutăți în reconstituirea schimbărilor de care avusese parte 
scaunul, pe timpul unei scurte perioade după plecarea generalului 
Washington de la Cambridge. 


După vreo câteva luni, în orice caz, îşi făcu apariția într-un magazin din 
Boston, în faţa căruia se putea vedea un stâlp dungat. Înăuntru era expuse: 
un aligator împăiat, o piele de şarpe cu clopoței, un mănunchi de săgeți 
indiene, o flintă veche, un baston ce aparținuse guvernatorului Winthrop, o 
perucă a bătrânului Cotton Mather şi o copie colorată a unui tablou cu 
masacrul de la Boston. Pe scurt, era prăvălia unui bărbier pe nume Pierce, 
ce se mândrea că-l bărbierise pe generalul Washington, pe Old Put şi alte 
personaje faimoase. 


— Nu era o situație tocmai demnă pentru venerabilul nostru scaun, continuă 
Bunicul, dar, după cum ştiţi, cel mai bun loc în care poţi afla o veste este 
frizeria. Orice se întâmpla în războiul revoluționar se auzea aici mai 
devreme decât în orice altă parte. Oamenii stăteau pe scaune, citind ziarul, 
vorbind sau aşteptând să fie raşi, în timp ce domnul Pierce mânuia 
foarfecele sau briciul, pe capul sau bărbia unuia dintre clienţi. 


— Imi pare rău că scaunul nu a putut să-şi găsească un adăpost mai potrivit, 
zise Lawrence. 


— Era bătrân acum şi probabil că-şi dorea linişte. În afară de aceasta, după 
ce-l ținuse pe Washington în braţele sale, n-ar fi trebuit să mai fie obligat să 
primească pe altcineva. Ar fi trebuit să fie pus în amvonul vechii Biserici de 
Sud sau în alt loc sfânt. 


— Poate că da, răspunse Bunicul. Insă scaunul, de-a lungul existenţei sale 
pline de evenimente, se obişnuise atât de mult cu contactul cu societatea, 


încât nu cred că ar fi fost mulțumit să stea în amvonul bisericii. Acolo ar fi 
fost prea singur, doar în compania armoniului, şase zile din şapte. Înclin să 
cred că rareori s-a simţit mai în largul său decât pe podeaua cu nisip a 
confortabile frizeri. 


Apoi Bunicul îi înveseli pe copii închipuindu-şi feluritele tipuri de oameni 
care ocupaseră scaunul în timp ce-şi aşteptau rândul la bărbier. 


Printre ei era bătrânul preot cu perucă albă, pe care bărbierul i-o lua din cap 
şi o punea pe un calapod. Îşi petrecea probabil o jumătate de oră pieptănând 
şi pudrând podoaba venerabilă până o făcea demnă de a fi purtată pe un cap 
de preot. Mai erau apoi ofițerii din armata continentală, care cereau ca părul 
să le fie dat cu pomezi ce să le dea o înfăţişare curajoasă, de războinici. 
Câteodată mai întâlneai acolo chipul slab, frământat de griji al unui bătrân 
conservator, cu o perucă ce probabil, în vremuri de mult trecute, luase parte 
la vreun bal din reşedinţa guvernatorilor. Şi tot acolo mai şedea, nu de 
puţine ori, căpitanul fioros al unui vas corsar, ce tocmai se întorsese dintr-o 
croazieră reuşită în care capturase o jumătate de duzină de vase cu 
încărcături îmbelşugate, aparținând supuşilor regelui George. Şi câteodată, 
chiar şi un băiețel cu obrajii rumeni se urca pe scaunul nostru, privind cu 
ochii mari către aligator, către şarpele cu clopoței şi celelalte curiozități din 
prăvălia bărbierului. Mama sa îl trimisese, cu şase pence în mână, să-şi mai 
scurteze buclele lucioase. Întâmplările revoluţiei ofereau clienţilor 
bărbierului subiecte de conversaţie numeroase. Vorbeau cu tristețe despre 
moartea generalului Montgomery şi despre nereuşita trupelor noastre în 
cucerirea Quebecului, căci poporul Noii Anglii era nerăbdător să ia înapoi 
Canada de la englezi, aşa cum o cuceriseră pe vremuri de la francezi. 


— Însă foarte curând, zise Bunicul, sosiră veşti din Philadelphia, cele mai 
importante pe care America le auzise vreodată. Pe 4 iulie 1776 Congresul 
semnase Declaraţia de Independenţă. Cele treisprezece colonii erau cum 
state libere. Oricâte greutăţi ar fi avut în prezent, locuitorii primiră cu mare 
bucurie aceste veşti glorioase şi se hotărâră mai bine să piară cu toții decât 
să mai poarte vreodată jugul Angliei. 


— Şi eu aş gândi astfel! strigă Charlie. 


— A fost o zi măreaţă, o faptă glorioasă! zise Lawrence, înroşindu-se de 
entuziasm. Bunicule, mi-ar plăcea să cred că înţelepții Congresului s-au 
dovedit la fel de curajoşi şi credincioşi ţării pe câmpul de luptă, căci trebuie 
să fi fost nevoie de mai mult curaj pentru a semna Declaraţia de 
Independenţă, decât pentru a lupta cu inamicul. 


Bunicul consimţi la cele ce spusese Lawrence. Apoi se ocupă pe scurt de 
evenimentele mai importante ale revoluției. Vijelia războiului se rostogolise 
către sud şi nu mai reveni în Massachusetts, acolo unde furia sa se făcuse 
simțită pentru prima oară. Însă noul stat îşi aduse contribuţia cu vârf şi 
îndesat. Oriunde se dădea o bătălie, fie că era la Long Island, White Plains, 
Trenton, Princeton, Brandywine sau Germantown, unii dintre fiii săi se 
găseau pe câmpul de luptă. 


În octombrie 1777, generalul Burgoyne s-a predat la Sartoga generalului 
american Gates. Trupele capturate au fost trimise în Massachusetts. Nu mult 
după aceea, Dr. Franklin şi alți delegați ai Americii încheiară un tratat la 
Paris, prin care Franţa se obliga să-i ajute pe conaţionalii noştri. 


Marchizul Lafayette lupta deja pentru libertatea noastră de partea lui 
Washington. În 1778 o flotă franceză, comandată de Count d'Estaing, 
petrecu o perioadă considerabilă de timp în portul Boston. Ce ironie ca 
francezii, vechii noştri inamici, să ni se alăture ca tovarăşi, iar Anglia, cea 
de care suntem legați prin sânge, să devină duşmanul nostru! 


— În timp ce războiul îşi desfăşura furia în statele din centru şi sud, 
continuă Bunicul, Massachusettsul avu răgazul să pună la punct o nouă 
constituție de guvernare în locul cartei regale. Acest lucru fu făcut în 1780. 
În acelaşi an, John Hancock, ce fusese preşedinte al Congresului, fu ales 
guvernator al statului. Acesta a fost primul demnitar ales de către oameni 
din zilele bătrânului Simon Bradstreet încoace. 


— Dar, Bunicule, cine a fost guvernator după ce englezii au fost goniţi? 
întrebă Lawrence. Generalul Gage şi Sir William Howe au fost ultimii 
despre care ne-ai povestit. 


— Nu fusese nici un guvernator în ultimii patru ani, le răspunse Bunicul. 
Massachusettsul a fost condus de legislativ, iar oamenii se supuneau din 


proprie dorință. E unul dintre cele mai remarcabile lucruri din istoria 
noastră că, atunci când autoritatea cartei a fost răsturnată de război, nu a 
urmat o stare de anarhie şi nici măcar cea mai mică confuzie. Acesta a fost 
marele merit al poporului. Dar acum Hancock fu proclamat guvernator cu 
sunet de trâmbiţe şi exista din nou o formă stabilă de guvernământ! 


Bunicul se întoarse din nou la desfăşurarea războiului. În 1781 generalul 
Green îi alungase pe englezi din statele sudice. În octombrie acelaşi an, 
generalul Washington îl sili pe lordul Cornwallis să-şi predea trupele, la 
Yorktown, în Virginia. Acesta a fost ultimul mare eveniment al războiului 
revoluționar. Regele George şi miniştrii săi îşi dădură seamă că toată 
puterea Angliei nu putea să-i constrângă pe americani să se supună din nou 
Coroanei. După multe discuţii, fu semnat un tratat de pace în septembrie 
1783. 


=a sfârşit, zise Bunicul, după ani grei de război, regimentele din 
Massachusetts se întoarseră în pace la familiile lor. Acum, conducători 
măreți, ca generalul Lincoln sau generalul Knox, puteau fi văzuți cu 
perucile lor pudrate şi uniformele albastre plimbându-se pe stradă. 


— Copiii cred că fugeau în urma lor, remarcă Charlie, iar bătrânii se 
înclinau cu respect. 


— Meritau respect, căci erau bărbați pe cât de curajoşi, pe atât de virtuoşi, 
răspunse Bunicul. Acum se întorseseră acasă şi ofițerii inferiori, şi soldaţii, 
şi trebuiau să-şi caute nişte ocupații mai paşnice. Prietenii lor şi-i aminteau 
ca pe nişte tineri slăbănogi şi liniştiţi, dar se întoarseră acasă cu feţe 
serioase şi disciplină de soldaţi. Unii se sprijineau în cârje sau aveau câte un 
picior de lemn, alții căpătaseră răni care încă nu erau vindecate. Mulţi, vai! 
căzuseră în luptă şi poate că fuseseră lăsaţi acolo neîngropaţi, pe câmpul 
însângerat. 


— Probabil că ţara era sătulă de război, observă Lawrence. 


— Aşa s-ar fi crezut, zise Bunicul. Însă trecură doar doi sau trei ani până 
când nechibzuinţa unor oameni făcu necesară o altă chemare la oaste. 
Această întâmplare a fost denumită “războiul lui Shay”, după numele 
căpitanului Shay, conducătorul răsculaților. 


— O, Bunicule, nu mai vreau un alt război! strigă micuța Alice rugătoare. 


Bunicul îşi linişti nepoţica spunându-i că nu a fost un lucru atât de 
îngrozitor. Războiul lui Shay a avut loc pe la sfârşitul anului 1786 şi 
începutul anului următor. Principala sa cauză a fost starea proastă a traiului. 
Statul Massachusetts avea multe datorii. La fel mulți dintre locuitorii lui. 
Avu loc o rebeliune, se pare cu scopul de a întrerupe cursul legii şi de a 
scăpa de datorii şi taxe. 


James Bowdoin, un om virtuos şi capabil, era acum guvernator al 
Massachusettsului. ÎI trimise pe generalul Lincoln, în fruntea a patru mii de 
oameni, să pună capăt rebeliunii. Acest general, ce luptase în multe 
campanii dure ale revoluţiei, se ocupă de problemă ca un vechi soldat şi îi 
potoli fără drept de apel pe rebeli, cu cât de puţin posibilă vărsare de sânge. 


— Mai avem doar o singură întâmplare publică ce trebuie pomenită în 
istoria scaunului, continuă Bunicul. În anul 1794, Samuel Adams fu ales 
guvernator al Massachusettsului. v-am povestit ce patriot deosebit era şi cât 
de mult se asemăna cu asprii puritani. Dacă vechii oameni liberi ai 
Massachusettsului, ce au trăit pe timpul primei carte, ar fi putut fi înviaţi, 
probabil că l-ar fi votat pe Samuel Adams guvernator. 


— Bunicule, zise Clara, sper că a stat în scaunul nostru! 


— Da, a stat, răspunse Bunicul. Avea de mult obiceiul de a se opri în 
frizeria în care bătrânul nostru scaun, uitând de onorurile de care avusese 
parte altădată, îşi petrecuse aproape optsprezece ani, deloc neplăcuţi însă. O 
piesă de mobilier atât de deosebită, în mod evident o amintire din vremuri 
demult trecute, nu putea scăpa atenţiei lui Samuel Adams. Acesta îi studie 
cu multă atenţie istoria şi îşi dădu seama ce înşiruire de oameni faimoşi şi 
de seamă stătuseră în el. 


— Cum a aflat toate astea, întrebă Charlie, căci nu cred că scaunul putea să- 
şi istorisească singur aventurile. 


— Exista o veche colecţie de scrisori şi alte documente în turnul biserici 
Old South, răspunse Bunicul. Probabil că istoria scaunului nostru era 
cuprinsă în ele. In orice caz, se pare că Samuel Adams o cunoştea destul de 


bine. Când fu ales guvernator simţi că nu putea avea un loc mai onorabil 
decât şezând pe ceva ce fusese dintotdeauna un scaun al demnitarilor. ÎI 
cumpără deci pentru o sumă de nimic şi îl ocupă cu mândrie, ca guvernator 
al Massachusettsului, timp de trei ani. 


— Şi mai departe ce s-a întâmplat? întrebă Charlie. 


— Asta-i tot, zise Bunicul suspinând, căci nu putea să nu fie trist la gândul 
că povestea sa ajunsese la sfârşit. Samuel Adams a murit în 1803, la peste 
şaptezeci de ani. A fost un mare patriot, dar un om sărac. Ce a rămas de pe 
urma lui a ajuns cu greu să-i acopere cheltuielile de înmormântare. Acest 
prețios scaun, laolaltă cu alte lucruri din casă, au fost vândute la licitaţie, iar 
Bunicul vostru, atunci în floarea vârstei, a devenit proprietarul lui. 


Lawrence, care de obicei avea mintea plină de idei ce se vroiau exprimate, 
acum nu găsi nimic de spus şi rămase cu privirea aţintită pe scaun. li 
cunoştea acum întreaga istorie şi totuşi nu era mulţumit. 


— O, cât aş vrea ca scaunul să poată vorbi! strigă el. După ce a întâlnit 
atâția oameni, după ce a privit lumea timp de secole, ce lecţii de 
înţelepciune ne-ar putea da! Ar putea învăţa un om obişnuit cum să ducă o 
viaţă cinstită şi fericită, iar pe un om de stat cum să-şi conducă ţara spre 
prosperitate! 


CAPITOLUL XI. VISUL BUNICULUI 


BUNICULUI îi rămăsese în minte ideea lui Lawrence că scaunul plin de 
istorie ar fi trebuit să aibă voce ca să poată împărtăşi înţelepciunea ce o 
adunase timp de două secole. Bătrânul gentleman avusese odată o 
imaginaţie deloc neînsemnată şi chiar şi acum, la asfințit, aceasta mai 
strălucea printre celelalte gânduri mai întunecate. 


Cum istoria scaunului îşi epuizase toate datele certe, Bunicul se hotări să 
mai născocească ceva. Astfel că, după ce îi preveni pe copii că nu trebuie să 
ia povestea aceasta drept una adevărată, le istorisi ceea ce vom numi “Visul 
Bunicului:”. 


Lawrence şi Clara, unde aţi fost azi-noapte? Unde ați fost, Charlie şi micuță 
Alice? Aţi plecat cu toții la culcare şi l-ați lăsat pe bietul Bunic să mediteze 
singur în scaunul lui. Lampa aproape că se stinsese, căci flacăra sa abia mai 
ilumina abajurul de alabastru. Din focul de lemne nu mai rămăseseră decât 
tăciuni printre care flăcări micuţe dansau tremurător şi se jucau prin aer ca 
nişte zânc. 


Bunicul era singur. Ştia că era timpul să meargă la culcare, dar şi-ar fi dorit 
să audă glasurile voastre vesele sau să stea la taifas cu un vechi prieten, căci 
atunci somnul i-ar aduce vise plăcute. Dar, cum nu erau nici copii şi nici 
prieteni primprejur, Bunicul se aşeză confortabil în marele său scaun şi 
închise ochii pentru ca meditaţia să-i fie mai intensă. 


lar când starea de meditație devenise într-adevăr profundă, îşi închipui că 
aude un sunet deasupra capului, ca şi cum cineva ar fi încercat să vorbească. 


“Hm!” zicea cu un glas răguşit. “Hm! Hm!” 


Cum Bunicul nu ştia să fie cineva prezent în cameră, tresări surprins şi se 
uită peste tot, în spatele scaunului, în alcovul de lângă cămin şi în colţul 
întunecat de lângă raftul cu cărți. Nu se vedea nimeni. 


“Phui!” zise Bunicul pentru sine, “probabil că am visat”. 


Dar, chiar când vroia să se aşeze la loc, Bunicul privi către scaun. Lumina 
flăcănilor pâlpâia peste el într-un asemenea chip încât s-ar fi zis că întreg 
cadrul său de stejar prinsese viață. Cum, nu şi-a mişcat cotul? Priviţi acolo! 
Sigur l-am văzut ridicând unul dintre picioarele sale grele, ca şi cum ar fi 
vrut să se apropie mai mult de foc. Între timp capul de leu se înclină către 
Bunic, cu o figură atât de politicoasă şi de sociabilă, pe cât ne putem aştepta 
de la un cap de leu sculptat în stejar. Ciudat! 


“Bună seara, bătrâne prieten”, zise vocea răguşită, acum ceva mai clar decât 
înainte. “Ne cunoaştem de atâta vreme şi cred că e timpul să stăm puţin de 
vorbă.” 


Bunicul privea fix către capul de leu şi nu se putea înşela că acesta îşi mişca 
buzele. Astfel misterul fu dezlegat. 


“Nu ştiam”, zise Bunicul, salutându-şi politicos tovarăşul de lemn, “că ai 
darul vorbirii. Altfel aş fi fost bucuros să discut cu un asemenea important, 
durabil şi folositor membru al societății. 


“O!” răspunse bătrânul scaun cu o voce blândă şi clară, căci reuşise să-şi 
elibereze gâtul de praful adunat de atâţia ani, “sunt de felul meu tăcut şi nu 
prea comunicativ. Nu deschid gura decât o dată sau de două ori într-un 
secol. Când lady Arabella a părăsit această viaţă am scos un geamăt. Când 
cinstitul fabricant de monede şi-a cântărit fiica rotofeie şi a pus apoi în 
cealaltă parte şilingi de pin, am chicotit amuzat. Când bătrânul Simon 
Bradstreet a luat locul tiranului Andros, m-am alăturat entuziasmului 
general şi am ţopăit cu picioarele mele de lemn de bucurie. Ca să fiu sincer, 
cei din jur erau atât de absorbiți de propriile sentimente, încât manifestările 
mele treceau neobservate. 


“Şi ai stat adesea de vorbă cu prietenii?” întrebă Bunicul. 


“Nu, nu de multe ori”, răspunse scaunul. Am stat odată de vorbă cu Sir 
William Phips şi i-am spus ce credeam despre închipuirile cu vrăjitoria. 
Cotton Mather a stat de multe ori de vorbă cu mine şi a avut mari foloase de 
pe urma amintirilor mele din istorie. În zilele Actului de timbru am şoptit în 


urechea lui Hutchinson, rugându-l să-şi aducă aminte din ce spiță se trăgeau 
conaționalii săi şi să se gândească dacă spiritul strămoşilor lor se 
îndepărtase cu totul de ei. Ultimul bărbat căruia i-am acordat onoarea unei 
conversații a fost bătrânul şi curajosul republican Samuel Adams. 


“Și cum se face”, întrebă Bunicul, “că nu există nici o însemnare despre 
darul tău de a vorbi? E un lucru neobişnuit să întâlneşti un scaun 
cuvântător.” 


“Păi, ca să-ţi spun adevărul”, zise scaunul trăgându-se puțin mai aprope de 
cămin, “nu mă pricep să aleg cele mai bune momente pentru a deschide 
gura. Uneori am început să vorbesc ce nepoliticos din partea mea! - chiar 
când ocupantul meu, cuibărit confortabil, era gata să ațipească după masă. 
Sau poate că îmi venea cheful de vorbă tocmai la miezul nopţii, când lampa 
abia mai arde şi focul e gata să se stingă, iar omul studios sau gânditor are 
mintea învăluită în ceaţă. De cele mai multe ori însă am nefericita inspirație 
să-mi rostesc înțelepciunea în urechile persoanelor bolnave, când delrul 
febrei îi face să se zvârcolească pe perna mea. Și uite aşa se întâmplă că, 
deşi vorbele mele îi impresi-onează pe moment, ascultătorii mei, fără 
excepție, şi le amintesc apoi ca fiind un vis. Nu m-aş mira, dragul meu 
prieten, dacă şi ție ţi s-ar întâmpla la fel mâine dimineaţă. 


“Nici eu”, gândi Bunicul pentru el. In orice caz, îi mulţumi bătrânului scaun 
pentru că intrase în vorbă cu el şi îl rugă să-i spună dacă are ceva anume să- 
1 comunice. 


“Ti-am ascultat cu atenţie povestirea despre aventurile mele”, răspunse 
scaunul, “şi trebuie să recunosc că exactitatea cu care ai redat evenimentele 
te face demn de a fi un model pentru alți biografi. Totuşi, ai scăpat câteva 
lucruri din vedere şi mi-ar face plăcere dacă le-aş vedea rectificate. De 
exemplu, nu ai pomenit niciodată de virtuosul cavaler Sir Richard 
Saltonstall şi nici de faimosul Hugh Peters sau de judecătorii regicizi 
Whalley, Goffe şi Dixwell. Şi totuşi, am ţinut toate aceste personaje între 
braţele mele, într-un timp sau altul. 


Bunicul promise că îşi va corecta greşeala dacă va mai avea vreodată ocazia 
să repete povestea. Bătrânul scaun, care părea să pună încă mare preţ pe 
înfăţişarea sa, îi aminti cât de mult timp trecuse de când nu mai primise o 


pernă nouă. Îşi mai exprimă părerea că sculpturile de pe spătar ar fi arătat 
mult mai bine dacă ar fi puţin lăcuite. 


“Şi mai am o doleanţă în acest sens”, continuă scaunul trudindu-se să-şi 
ridice unul dintre picioare, “de când Charlie şi-a izbit roaba de mine!” 


“Voi avea grijă de asta”, zise Bunicul. 


“Şi acum, venerabile scaun, aş vrea să-ți cer o favoare. De-a lungul 
existenţei tale de mai bine de două sute de ani, ai avut de-a face cu oameni 
socotiți a fi cei mai înţelepţi din vremurile lor. Fără îndoială, cu 
pătrunzătoarea ta putere de înţelegere, ai adunat multe lecţii nepreţuite de 
înţelepciune. Probabil că ai avut timp destul ca să dezlegi misterul vieții. 
Spune-ne şi nouă, bieţilor muritori, cum putem fi fericiți?” 


Capul de leu îşi aţinti ochii gânditor către foc şi întreg scaunul avea o 
înfăţişare de adâncă meditaţie. Într-un târziu îi făcu un semn bunicului cu 
cotul şi făcu un pas mai aproape de el, ca şi cum ar fi avut un secret foarte 
important să-i împărtăşească. 


“Atâta timp cât am stat în mijlocul treburilor omeneşti”, zise scaunul grăind 
ca un oracol, “am observat că pretutindeni, Dreptatea, Adevărul şi 
Dragostea sunt ingredientele fiecărei vieți fericite.” 

“Dreptatea, Adevărul şi Dragostea!” exclamă Bunicul. “Nu trebuie să trăim 
timp de două secole ca să aflăm că acestea sunt calitățile esențiale pentru 
fericirea noastră. Nu-i nici un secret. Fiecare ființă umană ce se naşte 
cunoaşte aceste lucruri instinctiv.” 


“A! strigă scaunul trăgându-se înapoi mirat. Din câte am observat eu despre 
felul în care se comportă om cu om şi națiune cu națiune, n-aş fi zis că ştiu 
cu toții acest secret important. Şi dacă voi vă naşteți cu această eternă 
învățătură înscrisă în suflet, de ce îmi cereți mie să scot noi perle de 
înţelepciune din existenţa mea neînsemnată de două sau trei secole?” 


“Dar, dragul meu scaun...” zise Bunicul. 


“Nici un cuvânt mai mult!” îl întrerupse scaunul. Buzele îmi sunt pecetluite 
pentru următorii o sută de ani. Dacă la sfârşitul acestei perioade voi fi 
descoperit noi precepte de fericire, mai bune decât cele despre care Cerul vă 
învaţă la născare, cu siguranţă că le voi împărtăşi lumii.” 


In focul cuvântării sale, scaunul de stejar îşi puse piciorul peste al Bunicului 
şi îl călcă (sperăm că neintenționat). Bătrânul domn tresări şi-şi dădu seama 
că adormise în scaun, iar bastonul greu îi alunecase şi-l lovise peste picior. 


— Bunicule, ţipă micuța Alice bătând din palme, trebuie să visezi în fiecare 
seară ceva despre scaun! 


Lawrence, Clara şi Charlie spuseră acelaşi lucru. Însă bătrânul domn 
scutură din cap şi declară povestea SCAUNULUI BUNICULUI, reală sau 
fabuloasă, încheiată. 


ADDENDA LA PARTEA A III-a. O 
SCRISOARE DE LA GUVERNATORUL 
HUTCHINSON, ÎN CARE SUNT 
POVESTITE FAPTELE MULȚIMII 


CĂTRE Richard Jackson 
Boston, 30 august, 1765 


Dragă domnule, am venit de acasă, către Milton, pe 26 dimineaţa. După ora 
cinei se zvonea în oraş că mulțimea se va strânge la noapte şi că vor fi 
atacate clădirea vămii, casele lui Paxton, Hallowell şi ale ofiţerilor 
amiralității, dar prietenii mei mă asigurară că gloata era mulțumită cu 
insulta pe care o primisem eu şi care devenise destul de populară. Seara, în 
timp ce eram la masă cu copiii în jurul meu, cineva veni în fugă şi-mi spuse 
că mulțimea se apropia. Mi-am trimis copiii să se ascundă într-un loc sigur 
şi am ferecat casa, cum făceam de obicei, nevrând însă să o părăsesc, dar 
fiica mea mai mare, părându-i rău că mă lăsase singur, veni înapoi şi mă 
asigură că nu va părăsi casa dacă nu o însoțesc. N-am putut să mă 
împotrivesc, aşa că m-am refugiat împreună cu ea într-o casă învecinată, cu 
doar câteva minute înainte ca mulțimea infernală să se năpustească asupra 
casei mele cu o furie drăcească, să despice uşa cu topoarele şi să intre. Fiul 
meu, fiind în coridorul de la intrare, i-a auzit strigând: “Naiba să-l ia, e sus! 
Hai să-l înşfăcăm!” Unu se repeziră imediat sus, alții umplură încăperile de 
Jos şi pivnita, iar alții rămaseră în afara casei unde îşi făcură de lucru. 


Veştile soseau una după alta în locul în care mă aflam, ca să mă înştiințeze 
că mulțimea mă căuta, aşa că am fost nevoit să mă furişez prin grădini şi 
curți către o casă mai îndepărtată, unde am rămas până la ora 4, oră până la 
care din una dintre cele mai arătoase construcții din provincie nu mai 
rămăsese nimic în afară de ziduri şi de podeaua goală. Nefiind pe deplin 


satisfăcuţi că au sfâşiat toate lambriurile, tablourile, draperiile şi că au făcut 
uşile țăndări, au dărâmat şi pereţii despărțitori şi, deşi doar acest lucru le-a 
luat vreo două ore, au ieşit prin cupolă şi au început să desprindă țigla şi 
scândurile de pe acoperiş, şi numai lumina zilei ce se apropia de răsărit i-a 
împiedicat să doboare casa de tot. Sera de flori a fost nimicită şi toți copacii 
culcaţi la pământ. 


O asemenea distrugere nu se mai pomenise în America. Pe lângă vase, 
portrete de familie, mobilă de tot felul, lucruri de-ale mele, ale copiilor şi 
ale servitorilor, au luat şi 900 de lire sterline în bani şi au golit casa de 
absolut tot, în afară de nişte mobilă de bucătărie. N-au lăsat nici măcar o 
carte sau o foaie de hârtie; au împrăştiat şi distrus toate manuscrisele şi alte 
înscrisuri pe care le strânsesem de peste treizeci de ani, ca să nu mai 
pomenesc de numărul mare de documente publice pe care le aveam în grijă. 
Seara fiind caldă, mă îmbrăcasem subțire şi-mi pusesem doar o pelerină din 
păr de cămilă peste vestă. A doua zi dimineaţa, vremea se schimbase şi, 
cum nu mai aveam ce haine să pun pe mine, am împrumutat de la un 
prieten. Multe articole de îmbrăcăminte şi o bună parte din vase se găseau 
aruncate prin diferite părți ale oraşului, mobila fusese făcută țăndări înainte 
să fie azvârlită din casă, aproape toate saltelele de pe paturi despicate, iar 
penele aruncate pe fereastră. În seara următoare, pornisem cu copiii către 
Milton, dar am întâlnit două sau trei grupuri de ticăloşi, pe care vizitiul meu 
i-a auzit strigând: “Uite-l! El e!” Fiicele mele au fost îngrozite şi au spus că 
nu se vor mai simţi niciodată în siguranţă, aşa că am fost nevoit să le 
adăpostesc peste noapte la castel. 


Cei ce au instigat prima mulțime nu aveau intenţia ca lucrurile să meargă 
atât de departe şi oamenii, în general, şi-au exprimat uimirea şi groaza faţă 
de acest act de violenţă nemaiîntâlnit şi sper că s-au convins ce risc imens şi 
ce teribile urmări pot produce nişte demoni ca aceştia, dacă sunt lăsaţi liberi 
într-o guvernare unde nu există destulă autoritate ca să poată fi stăpâniți. Mi 
s-a spus că stăpânirea mă va despăgubi pentru pierderile mele şi ale 
familiei, ceea ce nu cred că înseamnă mai mult de 3000 de lire sterline. Nici 
nu sunt sigur dacă o vor face. Dacă nu îmi vor da nimic va fi greu pentru 
mine şi va trebui să mă adresez cu umilință Maiestăţii-Sale, în slujba căruia 
am avut de suferit, dar nici asta şi nici o sumă mult mai mare de bani nu ar 
fi destulă compensație pentru teama şi umilința pe care le am în suflet, pe 


care le simt de un timp încoace şi pe care cred că le voi mai simţi multă 
vreme de acum înainte. Nu poți să-ţi închipui în ce stare jalnică sunt! Atât 
de mare este indignarea oamenilor din cauza taxei de timbru, încât Curtea 
Generală nu poate să-i oblige şi nici măcar să-i sfătuiască să o plătească. Pe 
de altă parte, efectele nesupunerii vor fi că orice fel de negoţ va înceta, toate 
tribunalele se vor închide şi conducerea de aici nu va mai avea nici o putere. 
Cum să nu fie guvernarea încurcată? Pe de o parte, dacă se fac concesii, se 
va spune că Parlamentul pune în pericol păstrarea autorității asupra 
coloniei, pe de altă parte, dacă vor trebui folosite forțe armate din afară, 
pare să existe pericolul înstrăinării totale a ataşamentului poporului. Nu 
există oare alternativă? Fie ca Dumnezeu, în înțelepciunea Sa infinită, să vă 
ofere îndrumare! 


text cop 4 


In scrierea acestui tom, dorința autorului a fost să descrie personajele 
eminente şi evenimentele remarcabile ale istorici, într-o asemenea manieră 
încât TINERII să ajungă să le cunoască din plăcere. 


In acest scop, în timp ce în aparență relatează aventurile unui scaun, 
autorul îşi dă silința să urmeze un fir distinct şi continuu de istorie 
autentică. 

